[ސިފައިންގެ ފެމިލީ އެސޯސިއޭޝަން] (ސިފަމާ) އާއި، [މޯލްޑިވްސް މިލިޓަރީ ވެޓެރަންސް] (މޯލްވެޓްސް) އިފްތިތާޙް ކުރއްވުމާއި އަދި ނަޞްރުގެ ދުވަސް ފާހަގަކުރެއްވުމަށްޓަކައި ހިންގެވި ޙަރަކާތްތަކުގައި ބައިވެރިވި ފަރާތްތަކުގެ އަގު ވަޒަން ކުރެއްވުމަށް ބޭއްވެވި ރަސްމިއްޔާތުގައި ރައީސުލްޖުމްހޫރިއްޔާގެ ނައިބު އަލްފާޟިލް މުޙަންމަދު ވަޙީދުއްދީން ދެއްކެވި ވާހަކަފުޅު - The President's Office\n[ސިފައިންގެ ފެމިލީ އެސޯސިއޭޝަން] (ސިފަމާ) އާއި، [މޯލްޑިވްސް މިލިޓަރީ ވެޓެރަންސް] (މޯލްވެޓްސް) އިފްތިތާޙް ކުރއްވުމާއި އަދި ނަޞްރުގެ ދުވަސް ފާހަގަކުރެއްވުމަށްޓަކައި ހިންގެވި ޙަރަކާތްތަކުގައި ބައިވެރިވި ފަރާތްތަކުގެ އަގު ވަޒަން ކުރެއްވުމަށް ބޭއްވެވި ރަސްމިއްޔާތުގައި ރައީސުލްޖުމްހޫރިއްޔާގެ ނައިބު އަލްފާޟިލް މުޙަންމަދު ވަޙީދުއްދީން ދެއްކެވި ވާހަކަފުޅު\n4 ޑިސެންބަރު 2012، ރިފަރެންސް: PRO/NRWD/2012/25\nاللّـه سبحـانـه وتعـالى އަށް ޙަމްދާއި ޝުކުރު ކުރަން. އަދި އެއަށްފަހު، އަޅުގަނޑުމެންނާ ހަމައަށް ފޮނުއްވި، ގެނެސްދެއްވި مُحَمَّـد رســول اللّـه صـلّى الله علـيـه وسـلّم އަށް ޞަލަވާތާއި ސަލާމް ލެއްވުން އެދި ދުޢާކުރަން. އަދި މި ދުޢާގައި އެ މާތް ސާހިބާގެ އާލު އަޞްޙާބުން ޝާމިލުކުރަން.\nޢިއްޒަތްތެރި ރައީސުލްޖުމްހޫރިއްޔާ، ޤައުމުގެ އެންމެ އިސްވެރިޔާ، ޑިފެންސް މިނިސްޓަރ އަދި ވަޑައިގެން ތިއްބެވި ކުރިން ސިފައިންގެ ތެރޭގައި މަސައްކަތް ކުރެއްވި އަގުހުރި ދިވެހި ދަރިން. އަދި މިއަދުވެސް ސިފައިންގެ ތެރޭގައި މަސައްކަތް ކުރައްވަމުން ގެންދަވާ އަގުހުރި އެމް.އެން.ޑީ.އެފް.ގެ ބޭފުޅުން. އަދި އެބޭބޭފުޅުންގެ ޢާއިލާތައް، ޙާޒިރުވެވަޑައިގެން ތިއްބެވި އެންމެހާ ބޭފުޅުން.\nއާދެ! މިރޭ އަޅުގަނޑު ދަންނަވާނީ، ދެންމެގައި އެންމެފަހުން ވާހަކަ ދެއްކެވި ޒާހިރު ވިދާޅުވިގޮތަށް، މިއީ އެތައް ޒަމާނެއް ވަންދެން ދިވެހި ސިފައިންގެ ޢާއިލާތަކާއި އަދި ދިވެހި ޤައުމާއި، ދިވެހި ޤައުމަށްޓަކައި ޖިހާދުވި އަދި ފުރާނަދޭން ތައްޔާރަށް ތިއްބެވި ދިވެހި ދަރިންތަކެއް އެދޭ އެދުމެކޭ. އާދެ! މިދުވަސް ދުނިޔެއަށް އައުމުގައި، އަދި މި ދެ ޖަމްޢިއްޔާވެސް ދުނިޔޭގެ އަލިކަން ދެކި، އަޅުގަނޑުމެންނާ ހަމައަށް އައުމުގައި، ވަރަށްގިނަ ބޭފުޅުންގެ މަސައްކަތްޕުޅުތަކެއް މީގައި އެބަހުރި ކުރައްވާފައި. އެހެންވީމާ، އެހުރިހާ ބޭފުޅުންނަށް ވަރަށް އިޚްލާޞްތެރިކަމާ އެކީގައި އަޅުގަނޑު ޝުކުރު ދަންނަވަން.\nއާދެ! މީގެ ކުރިން ވާހަކަ ދެއްކެވި ބޭފުޅަކު ވާހަކަފުޅު ދެއްކެވިއިރު، ފެމިލީ އެސޯސިއޭޝަނަކީ ނުވަތަ ފެމިލީ އެސޯސިއޭޝަނެއްގެ ބޭނުމަކީ، ޢާއިލާތަކުގެ ގުޅުމާއި، ޢާއިލާތަކުގެ އަގު ވަޒަންކޮށް، ޢާއިލާތަކަށް ދިމާވާ އެކިއެކި ހިތާމަވެރި ޙާދިޘާތައް، އެ ހިތާމައިގައި ބައިވެރިވެ، އުފާވެރި ޙާދިޘާތަކުގައިވެސް އުފަލުގައި ބައިވެރިވެ، ޢާއިލާތަކުގެ އެކުވެރިކަމާއި، އެ ގުޅުން ބަދަހިކޮށް، އެފަދަ މާޙައުލެއްގައި އުޅުމުގެ ފުރުޞަތާއި އަދި އެފަދަ މާޙައުލެއް އަޅުގަނޑުމެން އުފެއްދުން. ހަމަގައިމުވެސް ފެމިލީ އެސޯސިއޭޝަންގެ ތެރެއިން ވަރަށްގިނަ ކަންތައްތަކެއް، ވަރަށްގިނަ އެހީތަކެއް އަދި ވަރަށްގިނަ އުފާތަކެއް ޙާޞިލުވެގެންދާނެކަން އަޅުގަނޑަށް ހަމަ ޔަޤީން. މިރޭވެސް ތިޔަބޭފުޅުންނަށް ފެނިވަޑައިގެންނެވި ލަވަ ހެއްދެވި ފަރާތާއި، މިއުޒިކް ހެއްދެވި ފަރާތާއި، ސިފައިންގެ ތެރޭގައި ހުރި ޓެލެންޓަކީ، އަޅުގަނޑުމެންނަށް މިހާތަނަށް ތަފާތު ގޮތްގޮތަށް ފެނިފައި ހުރި ޓެލެންޓްތައް. އަދި މިފަދަ އެސޯސިއޭޝަނެއްގެ ތެރެއިން މިފަދަ ކަންތައްތައް އަޅުގަނޑުމެންނަށް މާ ރިވެތިކޮށް ފެނިގެންދާނެ. އަދި އޭގެ އަގު ވަޒަން ކުރެވޭނެ.\nއާދެ! ފެމިލީ އެސޯސިއޭޝަނެއްގެ ތަފާތު ބޭނުންތަކެއް އެބަހުރި. ތަފާތު ކަންތައްތަކެއް ކުރެވޭ. އަދި އަޅުގަނޑުމެން ހަނދާންކުރަންޖެހޭނެ، ސިފައިންނަކީ، އެމީހުންގެ ފުރާނަ، އެ ބިރުވެރި ކަމެއްނެތި، ފުރާނަދިޔަޔަސް އެންމެ ރަނގަޅު ކަމުގައި، ޤައުމު ދިފާޢު ކުރުމަށްޓަކައި، ދިމާވާ ކޮންމެ ކަމެއްގައި، ޤައުމު ދިފާޢުކުރަން ނުކުންނަ މީހުން. ޝައްކެއްނެތް، ވޭތުވެދިޔަ ތަނުގައިވެސް ހިތާމަވެރި ޙާދިޘާތައް ދިމާވެފައި އެބަހުރި. މިފަދަ އެސޯސިއޭޝަނެއް އޮތުމުގެ ސަބަބުން އެކަތިގަނޑަކަށްވެ، އެކަކު އަނެކަކަށް ދިމާވާ ކަންތައްތަކުގައި، މިފަދަ އެހީތައް ފޯރުވައިދީ، މިކަންތައްތައް ކުރުމަށް މަގުފަހިވެގެންދާނެ. ހަމަގައިމުވެސް އަޅުގަނޑަށް ޔަޤީންކުރެވޭ، އެ އެސޯސިއޭޝަނުން ކުރައްވަން ޤަޞްދު ކުރައްވާފައި ހުރި ކަންތައްތަކުގެ ތެރޭގައި، އަޅުގަނޑުމެންނަށް ވަރަށް ރީތިކޮށް ފެނިގެން ހިނގައްޖެ، ތިޔަބޭފުޅުންގެ ޢަޒުމާއި، ތިޔަބޭފުޅުންގެ އުންމީދާއި އަދި ތިޔަބޭފުޅުންގެ ލަނޑުދަނޑިތައް. އަޅުގަނޑަށް ހަމަ ޔަޤީން، އެކަންތައްތައް އިރާދަކުރެއްވިއްޔާ ޙާޞިލުވެގެންދާނެ. އޭގެ ކާމިޔާބު ލިބިވަޑައިގަންނަވާނެ. އަޅުގަނޑު ދުޢާކުރަން، މާތްﷲގެ ޙަޟުރަތުގައި، އެ ތައުފީޤު ދެއްވުމަށް.\nމިއަދުގެ ދިވެހިރާއްޖޭގެ މާޙައުލު އޮތްގޮތުން، މިފަދަ އެސޯސިއޭޝަނެއް އޮވެ، ރަނގަޅު މާޙައުލެއްގައި، ޢާއިލާތަކާއެކީގައި ވަގުތުކޮޅެއް ހޭދަކުރުމުގެ ފުރުޞަތެއް އަދި މާޙައުލެއް އޮތުމަކީ، ވަރަށް މުހިންމު ކަމެއް. ތިޔަބޭފުޅުންވެސް ގަބޫލުފުޅު ކުރައްވާނެ، ސައިކަލެއްގައި ނުވަތަ ހިނގާލަންވެސް މިއަދު ގޮސް ސިފައިންގެ މީހުން އުޅުމުގެ ތެރޭގައި އަދި ޑިއުޓީގައި ނެތް ވަގުތެއްގައިވިޔަސް އަދި ޔުނީފޯމް ނެތް ކަމުގައިވިޔަސް، ވަރަށް ދެރަ ގޮތްގޮތް ދިމާވެފައި އެބަހުރި. ވީމާ، އެ ޢާއިލާތައް ބައްދަލުވެ، ވާހަކަ ދައްކާލާނެ ޖައްވެއް އޮތުމަކީ، އަޅުގަނޑަށް ހަމަ ޔަޤީން އެއީ، ވަރަށް މުހިންމު ކަމެއް. އަޅުގަނޑު އުންމީދު ކުރަނީ، މި ފެމިލީ އެސޯސިއޭޝަނާއި، މީގެތެރެއިން އާމްދަނީއެއް ލިބޭނެ ފުރުޞަތުތައްވެސް ބައްޓަން ކުރެވިގެން ދިޔުން. އެއީވެސް، އަޅުގަނޑު ނުދަންނަވާނަން، އެއްގޮތަކަށްވެސް އުނދަގޫ ކަމެކޭ. މިގޮތުން އިރާދަކުރެއްވިއްޔާ، ތިޔަ ފަރާތްތަކުން އެފަރާތްތަކާ އެކީގައި އަޅުގަނޑު މަސައްކަތް ކުރަންހުރި ވާހަކަ މިއަދު ދަންނަވާލުމަކީ، އަޅުގަނޑަށް ލިބޭ ވަރަށްބޮޑު އުފަލެއް. އެއީ އަޅުގަނޑުމެންނަށް އެނގޭ، ކޮންމެ ކަމެއްވެސް ހިނގާނީ ފައިސާ ލިބިގެން، ފައިސާ ހޯދައިގެން، ދެމިހުންނަނިވި ގޮތަކަށް ކަންތައްތައް ބައްޓަން ކުރެވިގެން. ވީމާ، މިގޮތަށް މިކަންތައްތައް ބައްޓަން ކުރުމަށް ލިބުނު ވަރަށް ރަނގަޅު ފުރުޞަތެއް މިއީ. އަދި މީގެތެރޭގައި، އަޅުގަނޑަށް އެނގޭ، [އާސަންދަ] ވެސް އޮތްކަން. އެހެން ނަމަވެސް، ބަލިވީމާ ބޭސްކުރުމާ، މިކަންތައްތަކުގައިވެސް ރަނގަޅު އިންތިޒާމެއް ހަމަޖައްސައި، މި އެސޯސިއޭޝަން ތެރެއިން ރަނގަޅު ގޮތްތަކެއް އަޅުގަނޑުމެންނަށް ހޯދޭނެ ކަމުގެ ޔަޤީންކަން، އަޅުގަނޑުމެންނަށް އެބަ އެނގޭ. ވީމާ، އިރާދަކުރެއްވިއްޔާ، މިކަމުގެ ކާމިޔާބު ފެމިލީ އެސޯސިއޭޝަނަށް ލިބިވަޑައިގަންނަވާނެ.\nއާދެ! ދެން މިލިޓަރީ ވެޓެރަންސް އެސޯސިއޭޝަންގެ ވާހަކަ ދައްކާއިރު، އަޅުގަނޑު ހަމަ ފުރަތަމަވެސް ދަންނަވާލަން ބޭނުންވާ އެއްޗަކީ، މިއަދު ވެޓެރަންސްގެ ގޮތުގައި އެތިއްބެވި ބޭފުޅުންނަކީ، މި ޤައުމަށް ވަރަށް ވަރަށް އަގުހުރި ޚިދްމަތްތަކެއް ކޮށްދެއްވާފައި ތިއްބެވި ބޭފުޅުން. އާދެ! ނިކަން ވިސްނަވާލައްވާ، މީގެ އެތައް ޒަމާނެއް ކުރި، މިހާރު 120 އަހަރުވީ ކަމުގައި އަޅުގަނޑުމެންނަށް އެނގިގެން މި ދިޔައީ. ނިކަން ވިސްނަވާލައްވާ، އެޒަމާނުގައި މުސާރަތަކާއި އަދި އެލަވަންސްތަކާ، މިކަންތައްތައް އޮތްގޮތް. އެހެން ނަމަވެސް، އެދުވަހު އެބޭފުޅުންގެ މަޤާމަށް ވަޑައިގަތީ، މި ޤައުމުދެކެ ލޯބިވާތީ. މި ޤައުމަށްޓަކައި ފުރާނަ ދިނުމަށްޓަކައި، މި ޤައުމަށްޓަކައި ޖިހާދުވުމަށްޓަކައި. އެބޭފުޅުން ވަޑައިގަތީކީ، މާ މަތީ މުސާރަތަކެއް، މާގިނަ ޢިނާޔަތްތަކެއް ލިބިވަޑައިގެން، ނުވަތަ ލިބޭތީކީ ނޫން. ވަޠަންދެކެ ލޯބިވާތީ. ޤައުމު ޙިމާޔަތް ކުރުމުގެ ގޮތުން. އެއީ ޝައްކެއް ހުރި ކަމެއް ނޫން. އެފަދަ ބަޔަކަށް އަޅުގަނޑުމެން ދޭންވީ މަޤާމާއި އަދި އަޅުގަނޑުމެން އެފަދަ ބައެއް، އަޅުގަނޑުމެންގެ ޙަޔާތުގައި ފަހަރެއްގައިވެސް ހަނދާންލެވިގެން ނުދާނެ. ގޮސްގެން ނުވާނެ.\nއާދެ! މިރޭ މިއީ އަޅުގަނޑު ވަރަށް އުފާކުރާ ކަމެއް، ވެޓެރަންސް އެސޯސިއޭޝަނެއް އިފްތިތާޙުވެ ދިޔުމުގެ ސަބަބުން. އަދި އަޅުގަނޑުމެން ހަނދާންކުރަންޖެހޭނެ، މި ޤައުމުގެ ދެން އަންނަން އޮތް ޖީލަށް، އެބޭފުޅުން ކުރެއްވި މަސައްކަތްޕުޅު، އެބޭފުޅުންގެ ޖިހާދު، އެބޭފުޅުންގެ އަގުހުރި ޚިދްމަތް، އެފަރާތްތަކަށް އަޅުގަނޑުމެން ދައްކަން ޖެހޭނެ. ހިތާމައަކީ މިއަދުވެސް އަޅުގަނޑުމެންނަށް މި ފެންނަނީ، ވަޠަންދެކެ ލޯބިވުން، ޤައުމުދެކެ ލޯބިވުން، މިކަންކަމުގައި އަޅުގަނޑުމެންނަށް މަދުމަދުން ނަމަވެސް އަދި ބައެއް ފަރާތްތައްވެސް ފަހަތަށްޖެހޭތަން. ފައިސާގެ އަގު ވަޒަން ކުރެވެނީ، ޤައުމުގެ ލޯބި އެއްކައިރީގައި ބާއްވާފައި. ވަޠަނަށްޓަކައި ވާންވީ ޖިހާދު އޮންނަނީ ދުރުގައި. މިއީ ވެޓެރެންސް އެސޯސިއޭޝަން، އާދެ! ވެޓެރަންގައި ތިޔަ ތިއްބެވި ބޭފުޅުން، އެދުވަހު އެބޭފުޅުން ތަމްސީލު ކޮށްދެއްވައި، އަޅުގަނޑުމެންނަށް ފެނިގެންދިޔައީ، އެފަދަ އެއްވެސް ގޮތަކަށް މީގެ ބޭފުޅަކު މަސައްކަތް ކުރައްވާފައި ނެތްކަން. އާދެ! އެއީ އަޅުގަނޑުމެން މިއަދު އަގު ވަޒަން ކުރަންޖެހޭނެ ކަމެއް. އެބޭފުޅުންގެ އަގު ވަޒަން ކުރަންޖެހޭނެ. ވީމާ، މި އެސޯސިއޭޝަން މިގޮތަށް އިފްތިތާޙުވެގެން ދިޔުމަކީ، އަޅުގަނޑު ދަންނަވާނީ، މިއީ ވަރަށް ބޮޑަށް އެބޭފުޅުންގެ އަގު އަޅުގަނޑުމެން މިއަދުގެ ސަރުކާރުން މިއަދު ސިފައިންގެ ތެރޭގައި ތިއްބެވި ބޭފުޅުންނާއި އަދި މިއަދުގެ ޒުވާން ޑިފެންސް މިނިސްޓަރުވެސް ކުރެއްވި އަގުހުރި މަސައްކަތުގެ ނަތީޖާކަން.\nއާދެ! މިއީ އެތައް ޒަމާނެއް ކުރިން ވާންޖެހޭނެ، ކޮށްފައި އޮންނަން ޖެހޭނެ، ކުރެވެންޖެހޭނެ ކަމެއް. އެހެން ނަމަވެސް، ކޮންމެ ކަމެއްވެސް މާތްﷲ، އެ ވަގުތެއް، އެ ގަޑިއެއް އައިސް ޖެހުމުން، އެކަންތައް ކުރުމުގެ ތައުފީޤު ދެއްވާނެ. އެހެންވީމާ، މިއަދު މިއީ އަޅުގަނޑުމެން އެކަމުގެ އުފާކުރާ ދުވަސް. އިރާދަކުރެއްވިއްޔާ، މި ވެޓެރަންސް އެސޯސިއޭޝަންގެ ކަންތައްތަކުގައިވެސް އަޅުގަނޑަށް ފުރުޞަތު ދެއްވި ވަރަކުން، އަޅުގަނޑު މިކަމުގައި އެހީތެރިކަން ބަހައްޓަން އަޅުގަނޑު ބޭނުން. ސަބަބަކީ ހަމަ ހުސްއެކަނި ޒުވާނުންނެއް ނޫން އަދި ހުސްއެކަނި ޒުވާނުންގެ މައްޗަކުން ނޫން އަޅުގަނޑުމެން އަބަދު ހަނދާންކުރަންޖެހޭނީ. މިގޮތަށް އަޅުގަނޑުމެންގެ ވެޓެރަންސްގެ ގޮތުގައި ތިއްބެވި ބޭފުޅުން، އެބޭފުޅުންގެ އަގު އަޅުގަނޑުމެން ވަޒަންކުރަންޖެހޭނެ. މިހެން ދެންނެވީމާ، އެއްގޮތަކަށްވެސް ހީފުޅުނުކުރައްވާތި، މުސްކުޅިއެއްގެ ވާހަކަ ނުވަތަ މުސްކުޅިންގެ ވާހަކައޭ މިދައްކަނީ. ޢުމުރަކީ އެއީ ހަމަ ޖަހާލާފައި އޮންނަ ޢަދަދެއް އިނގޭތޯ.\nއާދެ! ކޮންމެއަކަސް އޭގައި އިޖުތިމާޢީ ކަންތައްތަކާއި އަދި މީގެއިތުރަށް، އެބޭފުޅުންނަށް ދަތިވާ އެހެން ކަންތައްތަކާއި، ބޭސްފަރުވާ އަދި މީހާ ޢުމުރުން ދުވަސްވަމުންދިޔަހެން ކުރަންޖެހޭ އެކިއެކި ޓެސްޓްތަކާ، މިކަންތަކާ، މިހުރިހާ ކަންތައްތަކެއް އަޅުގަނޑުމެންނަށް އިރާދަކުރެއްވިއްޔާ ހުޅުވާލެވޭނެ. މިސާލަކަށް، ޑައިބެޓިކްސް ސޮސައިޓީގެ ފަރާތުން އެބޭފުޅުންނަށް ޚިދްމަތްތަކެއް ދެވޭނެ. މިއީ އަޅުގަނޑުމެންނަށް އިންތިޒާމް ކުރެވޭނެ ކަންތައްތަކެއް. އެއީ އަޅުގަނޑުމެން ގަބޫލުކުރަންޖެހޭނެ ޙަޤީޤަތަކީ، މީހާ ޢުމުރުން ދުވަސްވީވީހެން، ފުރިހަމަ ޓެސްޓްތަކާއި، އަދި އުޞޫލުތަކާއި، ކަސްރަތު ކުރުމުގެ ކަންތައްތަކާ، މިއީ ބަދަލުވެގެންދާންޖެހޭނެ ކަމެއް.\nވީމާ، އަޅުގަނޑު އުންމީދު ކުރަން، ޚާއްޞަ ވެޓެރަންސް ޖިމެއް ކޮންމެހެންވެސް ހުންނަންޖެހޭނެ. މިއީ ކޮންމެހެންވެސް ކުރަންޖެހޭނެ ކަމެއް. އެއީ މިހެން މިދެންނެވީ، ވަކިވަރަކަށް މީހާ ޢުމުރުން ދުވަސްވުމާ ވިދިގެން، އެ ކުރާ ކަސްރަތާއި، އެކަންތައްތައް ބަދަލުވޭ. އެހެން ނަމަވެސް، ކާޑިއޯ އެކްސަރސައިޒަސް ނުވަތަ ހިތަށް ކަސްރަތު ލިބޭ އެވައްތަރުގެ ކަސްރަތުތަކަކީ އެއީ ކޮންމެހެންވެސް ކުރަންޖެހޭނެ ކަމެއް. ކޮންމެހެން ޢުމުރުގެ ޢަދަދަށް ނަންބަރުތަކެއް އެރީމަ، ގޭގައި އޮށޯންނާކަށް ނުޖެހޭ. އަދި ވަކިން ޚާއްޞަކޮށް، ސިފައިންގެ ތެރޭގައި ތިހާ ޙަރަކާތްތެރިކޮށް އުޅުއްވާފައި، ދެން ކުއްލިއަކަށް އަނެއްކާ ތިޔަބޭފުޅުންގެ މަސައްކަތްތަކާ އެއްޗިހި ހުއްޓިގެނެއް ނުވާނެ. މިއަދު އަޅުގަނޑުމެންނަށް އެނގޭ، ސިފައިންގެ ތެރޭގައި މަސައްކަތް ކުރައްވާފައި ތިއްބެވި ބޭފުޅުންގެ ބޭނުން އަޅުގަނޑުމެންނަށް ކުރެވޭނެ އެތައް ދިމާއެއް، އެތައް މަގެއް އެބައޮތް. އެތައް ގޮތަކުން އެބޭފުޅުންނަށް ޚިދުމަތް ކުރެއްވޭނެ. ކޮންމެހެން އެބޭފުޅުން ނުޖެހޭ ގޭގައި ތިއްބަވާކަށް.\nވީމާ، މި ވެޓެރަންސް އެސޯސިއޭޝަންގެ ފަރާތުން މިފަދަ ކަންތައްތައް އަޅުގަނޑުމެން އޮޅުންފިލުވައި އަދި އަޅުގަނޑު ހަމަ ދަންނަވާލަން ބޭނުން، ދުނިޔޭގައި ބައިނަލްއަޤްވާމީ ފެންވަރުގައި މިފަދަ ތަންތަން އެބަހުރި. އަޅުގަނޑު އުންމީދު ކުރަނީ މިފަދަ ތަންތަނަށް، ބައިނަލްއަޤްވާމީ މިފަދަ ޖަމްޢިއްޔާތަކަށް، މި ވެޓެރަންސް އެސޯސިއޭޝަން އެފިލިއޭޓުވުން. އެފިލިއޭޓުވެގެން އަޅުގަނޑުމެންނަށް ކުރެވޭނެ ވަރަށްގިނަ ކަންތައްތައް އެބަހުރި. މިސާލަކަށް، ދުނިޔޭގެ ވެޓެރަންސް އެސޯސިއޭޝަންގެ، އެހެން ޤައުމެއްގެ ބޭފުޅުންނަށް، މި ޤައުމަށް ވަޑައިގަންނަވަން ދަޢުވަތު އެރުވިދާނެ. އަދި މި ޤައުމުގައި ތިއްބެވި ބޭފުޅުންނަށް، އެހެން ޤައުމަކަށް ވަޑައިގަތުމުގެ ފުރުޞަތު ލިބިދާނެ. އެބޭފުޅުންގެ އެ ލިބިފައި ހުރި އަގުހުރި ތަޖުރިބާ، އެ މުއްސަނދި ތަޖުރިބާ ޙިއްޞާ ކުރެއްވިދާނެ ޒުވާނުންނާ. އަދި އެހެން ޤައުމުތަކުން ވަޑައިގަންނަވާ ބޭފުޅުންނާ. މިއީ އަޅުގަނޑުމެންނަށް މިހާރުވެސް ފެނިގެންދާ ކަމެއް. އެކްސްޗޭންޖް ޕްރޮގްރާމްތައް ހިނގާ، ޒުވާނުންގެ ތެރޭގައިވެސް އަދި ޔޫތު ލީޑަރޝިޕް ޕްރޮގްރާމްތަކުގައިވެސް. އެހެންވީމާ، ހަމަ އެގޮތަށް ވެޓެރަންސް އެސޯސިއޭޝަންތަކާ އަޅުގަނޑުމެން ގުޅެންޖެހޭނެ. ގުޅިގެން އަޅުގަނޑުމެންނަށް ކުރެވޭނެ އެތައް ކަންތައްތަކެއް އޮންނާނެ. ހަމަ ދުނިޔޭގެ އެތަން މިތާނގައި، މިގޮތަށް ތިބޭނެ ވެޓެރަންސް ތިބޭނެ. އަދި އެބޭފުޅުންނާއި މިފަރާތުގައި ތިއްބެވި ވެޓެރަންސްއާ ގުޅިގެން އަޅުގަނޑުމެންނަށް މިޤައުމުގައި ތަރައްޤީގެ މަޝްރޫޢުތަކާއި އަދި ތިމާވެށި މައްސަލަތަކާއި އަދި ވިޔަފާރީގެ ކަންތައްތައްވެސް ކުރުމަކީ، އެއްގޮތަކަށްވެސް ދުރުގައި އޮތް ކަމެއް ކަމަކަށް އަޅުގަނޑު ނުދެކެން. ވީމާ، މިގޮތަށް މަސައްކަތް ކުރެވޭނެ ވަރަށްގިނަ ކަންތައްތައް ހުންނާނެ. ވީމާ، މި ޖަމްޢިއްޔާގެ ފުރިހަމަ ބޭނުން އިރާދަކުރެއްވިއްޔާ، އަޅުގަނޑުމެންނަށް ފެންނާނެ.\nދެން އަނެއްކާ އަޅުގަނޑު ހަމަ ދަންނަވާލަން ބޭނުން. ކުރިން އަޅުގަނޑަށްވުރެ ކުރިން ވާހަކަ ދެއްކެވި ވެޓެރަންސް އެސޯސިއޭޝަންގެ އިސްކޮށް މަސައްކަތް ކުރައްވާ ބޭފުޅެއް ކަމުގައިވާ މުޙަންމަދު ޒާހިރު، އާދެ! އަޅުގަނޑަށް އެނގޭ، އޭނަ ވަރަށް ޙަރަކާތްތެރިކަމާއެކީގައި، މިކަމުގައި އުޅުއްވާނެ ކަމަށް. ވީމާ، އަޅުގަނޑު އުންމީދު ކުރަން، މިފަދަ ކަންތައްތަކުގައި އިރާދަކުރެއްވިއްޔާ، އަޅުގަނޑުމެންގެ ޕްރޮޖެކްޓް ހޯޕުން، ވަރަށް އިޚްލާޞްތެރިކަމާއެކީގައި، އަޅުގަނޑުމެން ގާތްކަން ބާއްވާނަން.\nއާދެ! އަޅުގަނޑުގެ ވާހަކަކޮޅު ނިންމާލުމުގެ ކުރިން، އަޅުގަނޑު ހަމަ ދަންނަވާލަން ބޭނުން، މުނިފޫހިފިލުވުމުގެ އެކިއެކި ޕްރޮގްރާމްތަކާއި އަދި މިއުޒިކް ގްރޫޕެއްވެސް މި ވެޓެރަންސް އެސޯސިއޭޝަންގެ ތެރެއިން ނުކުތުމަކީ، އަޅުގަނޑު އެދޭ ކަމެއް. ހަމަ ޔަޤީނުންވެސް މިއީކީ އެއްގޮތަކަށްވެސް އަޅުގަނޑުމެންނަށް ނުކުރެވޭނެ ކަމެއް ނޫން. އަޅުގަނޑު ލަވަކިޔާނެ ވާހަކައެއް ނޫން މިދަންނަވަނީކީ. އަދި މިއުޒިކް ކުޅޭނެ ވާހަކައެއްވެސް ނޫން. އެހެން ނަމަވެސް، ވަރަށް ކުޅަދާނަ ބޭފުޅުން، މީގެ ތެރޭގައި އެބަތިއްބެވި. އެހެންވީމާ، އަޅުގަނޑުމެންނަށް އެނގޭ، އެކަންތައް އެބޭފުޅުންނަށް ކުރެއްވޭނެކަން. އަޅުގަނޑުމެން ހަމައެކަނި އުފައްދަންޖެހޭނީ މާޙައުލެއް. އަޅުގަނޑުމެން އެކަމުގައި ކުރަންޖެހޭނެ ކަމަކީ، އެފަދަ ކަމެއް ފެސިލިޓޭޓް ކުރުން. މިހާރުވެސް އަޅުގަނޑުމެންނަށް މި ފެނިގެން މިދަނީ، އެތައް އަހަރެއްގެ ފަހުން، މި ޚިޔާލު ކުރެވުނުތާ 20 އަހަރު ފަހުން. ކައިވެނިކޮށްގެން އުޅޭތާ 20 އަހަރު ފަހުން ދަރިޔަކު މިއޮތީ ލިބިފައި. އެހެންވީމާ، މިހާރު އަޅުގަނޑުމެންނަށް އެނގޭ، މިއީ އަޅުގަނޑުމެންނަށް ވަރަށްގިނަ ކާމިޔާބުތަކެއް ހޯދައިދޭނެ ކަމެއް.\nއާދެ! އަޅުގަނޑުގެ ވާހަކަކޮޅު ނިންމާލާނަން. އަޅުގަނޑުގެ ދުޢާއަކީ، މި ދެ އެސޯސިއޭޝަނަށްވެސް ކުރިއެރުމާއި ތަރައްޤީއާއި އަދި އަޅުގަނޑުމެން ލޯބިވާ ދިވެހި ޤައުމަށްވެސް ތަރައްޤީއާއި ކުރިއެރުން ދެއްވައި، އަދަށްވުރެ ފެހި މާދަމައެއް ދެއްކެވުން. މާތްﷲ މިކަމުގެ ތައުފީޤު ދެއްވުން.


ފާފަފުއްސެވުމަށް ދާންދެން ޝަފާޢަތްތެރި ވާނޭ 30 އާޔަތް – Dhen.mv\nފާފަފުއްސެވުމަށް ދާންދެން ޝަފާޢަތްތެރި ވާނޭ 30 އާޔަތް\nOctober 4, 2020 - 5:55 am\nކީރިތި ޤުރުއާނަކީ ﷲގެ ވަހީ ބަސްފުޅެވެ. މުސްލިމުންގެ ދުސްތޫރައެވެ. އެއީ އަޅުތަކުންއުޅެންވީ ގޮތުގެ ޤާނޫނެވެ. އިންސާނުންގެ ނަފުސްތަކަށް އޮތް ރޫޙީ ފަރުވާއެވެ.\nކީރިތި ޤުރުއާން ކިޔެވުމަކީ ބަރުދަން ބޮޑު އަޅުކަމެކެވެ. ހަމައެފަދައިން ޤުރުއާން އުނގައްނައިދިނުމަކީ ވަކީން ހެޔޮކަން ބޮޑު ކަމެކެވެ. މާތްﷲ ރުއްސުންލެއްވި ޢުޘްމާންގެފާނުގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރެއްވިއެވެ.\n" خَيْرُكُمْ مَنْ تَعَلَّمَ الْقُرْآنَ وَعَلَّمَهُ " (رواه البخاري)\nމާނައީ: ތިޔަބައިމީހުންގެ ތެރެއިން އެންމެ ހެޔޮވެގެންވާ މީހަކީ ޤުރުއާން އުނގެނި އެޤުރުއާން އުނގައްނައިދޭ މީހާއެވެ.\nފަހެ އެ ޤުރުއާނުގައި އިންސާނާ ބޭނުންވާ ކޮންމެ ކަމެއްގެ ހެޔޮކަންވެއެވެ. ހިތަށް ތަސައްލީއާއި ލައްޒަތު ލިއްބައިދެއެވެ. ބަލިތަކުން ރައްކާތެރިވުމާއި ފަރުވާކުރުން ވެއެވެ.މިހުރިހާ ކަމަކާއެކު ނަފްސްގެ ހިސާބު ދޭންޖެހޭ ދުވަހު ޤުރުއާންގެ އަހުލުވެރިންނަށް އެޤުރުއާން ޝަފާޢަތްތެރިވެއެވެ. އެމީހެއްގެ ފާފަތައް ފުއްސަވަންދެނެވެ. އަޅުތަކުންނަށް މިއަށްވުރެ ވަކީން ބޮޑު އުފަލަކާއި ހިތްހަމަ ޖެހުމަކީ ކޮބައިތޯއެވެ. ވުމާއެކު އަހަރެމެންނަކީ ޤުރުއާން ކިޔަވާ އެފަދައިން ޢަމަލުކުރާ ބައެއްކަމުގައި ވާންޖެހެއެވެ. ޤުރުއާންގެ މިންވަރެއް ހިތުގައި ނެތް އިންސާނެއްގެ ހިތަކީ ފަޅުވެ މަކުނު ވާފުރާފައިވާ ފަދަ ހިތެކެވެ.\nރަސޫލުﷲ ޞައްލަﷲ ޢަލައިހި ވަސައްލަމްގެ ޙަދީޘްފުޅެއްގައި އައިސްފައިވެއެވެ.\nعن أبي هريرة رضي لله عنه عن النبي صلى لله عليه وسلم قال: ((إِنَّ سُورَةً مِنْ الْقُرْآنِ ثَلَاثُونَ آيَةً ، شَفَعَتْ لِرَجُلٍ حَتَّى غُفِرَ لَهُ ، وَهِيَ سُورَةُ تَبَارَكَ الَّذِي بِيَدِهِ الْمُلْكُ)) [رواه الترمذي (2891) وأحمد في مسنده (7915) وحسنه الشيخ الألباني رحمه الله في “صحيح سنن الترمذي”]\nނަސޭހަތް ފާފަ ފުއްސެވުން ޤުރުއާން ކިޔެވުން ޝަފާޢަތްތެރިވުން\nހުރިހާ އެންމެނެވެސް މުލްކު ސޫރަތް ހިތުން ދަސްކުރަމާ ބަހީ އަދި މުޅި ޤުރާން ވެސް ދަސްކުރެވޭތޯ ބަލަމާ ހިގާ\nހާސްވެ ކަންބޮޑުވަނީތަ؟ މިއޮތީ އެކަމުން ވެސް ނެގިދާނެ ފައިދާތަކެއް!\nމިހާތަނަށް 345،000 އަށް ވުރެ ގިނަ ފަތުރުވެރިން ރާއްޖެ އައިސްފި\nފާޑު ކިޔާ މީހުންނަށް ޝިފާގެ ރައްދު: އެންމެން ހެޕީއެއް ނުކުރެވޭނެ!\nދޮންނަ މެޝިނު ތެރެއިން ފެނުނު ބިރުވެރި މޫނު، ބިރުން ފިތްކަނޑައިގެންދާ ވަރުވޭ\nއެމް.އެން.ޔޫ.އެސް.ޔޫ ރަމަޟާން ކުއިޒް މި އަަހަރު ޝައުގުވެރި ގޮތަކަށް!


އައިހެވަންގެ ތަފްސީލީ ކުރެހުންތައް އޭޕްރީލް މަހަށް ނިމޭނެ: ރައީސް ޔާމީން — Ihavandhoo.com\nއައިހެވަންގެ ތަފްސީލީ ކުރެހުންތައް އޭޕްރީލް މަހަށް ނިމޭނެ: ރައީސް ޔާމީން\n6 ފެބުރުއަރީ 20172މުހައްމަދު އަކްރަމް\nއިހަވަންދިއްޕޮޅުގައި ހިންގެވުމަށް ސަރުކާރުން ހަމަޖައްސަވާފައިވާ ސްޕެޝަލް އިކޮނޮމިކް ޒޯން، އައިހެވަން މަޝްރޫޢުގެ މާސްޓާ ޕްލޭންގެ ތަފްސީލްތައް އަންނަ އޭޕްރީލް މަހަށް ނިމޭނެކަމަށް ރައީސުލްޖުމްހޫރިއްޔާ އަބްދުﷲ ޔާމީން އަބްދުލް ގައްޔޫމް ވިދާޅުވެއްޖެ އެވެ. ރައީސް ޔާމިން މިހެން ވިދާޅުވީ މިއަދު ހެނދުނު ދަރުވާރުގޭގައި އޮތް، ރައްޔިތުން މަޖިލިސް މި އަހަރަށް ހުޅުވުމުގެ ރަސްމިއްޔާތުގައި، ރިޔާސީ ބަޔާން އިއްވަވަމުންނެވެ.\nއައިހެވަންގެ މާސްޓާ ޕްލޭން ހަދަން ސަރުކާރުން ވަނީ މިދިޔަ އަހަރުގެ ނޮވެމްބަރ މަހުގެ 1 ވަނަދުވަހު، ސިންގަޕޫރުގެ ސުރުބާނާ ޖްރޯންގް، އެސްޖޭއާ ހަވާލުކޮށްފަ އެވެ. އައިހަވަން މަޝްރޫޢަކީ ރައީސް ޢަބްދުﷲ ޔާމީންގެ އިޤްތިޞާދީ ތަޞައްވުރުގައި ހިމެނޭ އެންމެ ބޮޑު އެއް މަޝްރޫޢުއެވެ. ރައީސް ޔާމީންގެ ތަޞައްވުރަކީ، އަހަރަކު އެތައް ޓްރިލިޔަން ޑޮލަރެއްގެ މުދާބަރުކޮށްގެން ރާއްޖެ ކައިރިން ދަތުރުކުރާ އިންޓަރނޭޝަނަލް ޝިޕިންގލައިންގެ މައިމަރުކަޒަކަށް ދިވެހި ރާއްޖެ ހެއްދެވުމެވެ. ހުޅަނގާއި އިރުމަތީގެ މުދާތައް ބަދަލުކުރެވޭ މަރުކަޒަކަށް ރާއްޖެ ވުމެވެ.\nއައިހަވަން މަޝްރޫޢު ހިންގުމަށް އިހަވަންދިއްޕޮޅަކީ އެކަށީގެންވާ ތަނެއްތޯ ބެލުމަށް ދުނިޔޭގެ އެންމެ ބޮޑު އެއް ކޮންސަލްޓަންސީ ފާރމްކަމުގައިވާ އެމެރިކާގެ ބޮސްޓަން ކޮންސަލްޓިން ގްރޫޕް، ބީސީޖީން އިހަވަންދިއްޕޮޅުގައި ވަނީ ދިރާސާ ކޮށްފައެވެ. އެފަރާތުން ދިރާސާތައް ކުރިއަށް ގެންގޮސްފައިވަނީ ސަރުކާރުން ހުށަހަޅުއްވާފައިވާ މައިގަނޑު ކޮމްޕޯނެންޓްތައް އިހަވަންދިއްޕޮޅުގައި އެންމެ ރަނގަޅަށް ތަރައްޤީކުރެވޭނީ ކޮންގޮތަކަށްތޯ ބެލުމަށެވެ. އެގޮތުން، ބޯޓުފަހަރު ބަންނަ ކުންފުނިތަކާއި ބަންކަރިންއާއި ޑޮކިންގެ ޚިދުމަތް ދޭ ކުންފުނިތަކާ ވާހަކަދައްކައިގެން ވަރަށް ތަފްޞީލީ ދިރާސާތަކެއް ކޮށްފައިވެއެވެ. އަދި ޓްރާންޝިޕްމަންޓް ބަނދަރު ތަރައްޤީކުރެވޭނެ ސަރަޙައްދުތައް ކަނޑައެޅުމަށް އެސަރަޙައްދު ބަލާ ދިރާސާތަކެއް މިދިޔަ އަހަރުގެ ސެޕްޓެމްބަރު މަހުގެތެރޭގައި ކޮށްފައިވެއެވެ. އޭގެތެރޭގައި އެސަރަޙައްދުގައި ކަނޑުގެ އޮއިވަރާއި ވައި ހުރިގޮތާއި، ފަޅުތައް ބަލާ ހަދާފައިވެއެވެ.\nކީއްވެތަ މިހާރު ކޮންމެންޓްތައް ނުޖަހަނީ؟ ބަލަ މިއީ އައިހުވަފެނަކަށ ްވެއްޖެ މިހާރު․․ ސައީދު ވިދާޅުވީ 15 ހަފްތާއިން ނިމޭނޭ މާސްތަރ ޕްލޭން އެއީ ފެބުރުއަރީ 13․․ ރައީސް މިބުނަނީ އޭޕްރީލަށޭ ވާނުވާއެއް ނޭނގޭ އަނެއްކާ ކިޔާއެއްޗެއް ދިމާވާގޮތަށް ވާހަކަ ދައްކަންވެސް ނޭނގެނީއެ މި މީހުންނަށް\n–9ފެބުރުއަރީ 2017 1 0\nކޮބާ ފެބުރުއަރީ 13 އަށް ނިންމަން ބުނި މާސްޓަރ ޕްލޭން؟؟ 1 ނޮވެންބަރ 2016ގައި ސޮއިކޮށްފަް ބުނީ ސޮއިކުރާތާ 15 ހަފްތާގެ ތެރޭގަ ނިމޭނޭ․․․ މި ނޫހުން އަޅެ އެކަން ނިކަން ސާފުކޮށްލަބަލަ މިނިސްޓްރީއަށް ގުޅައިގެން\n– 14 ފެބުރުއަރީ 201700


Addu IMDC aai Nawaloka Hospital aai gulhigen masakkaikurumuge ehbass vumehggai soe kohhfi - One Online\nއައްޑޫ އައިއެމްޑީސީ އާއި ނަވަލޯކާ ހޮސްޕިޓަލާއި ގުޅިގެން މަސައްކަތްކުރުމުގެ އެއްބަސްވުމެއްގައި ސޮއިކުރުން --- ވަން ފޮޓޯ: މުހައްމަދު އައުޒަމް\nއައްޑޫ އައިއެމްޑީސީ އާއި ނަވަލޯކާ ހޮސްޕިޓަލާއި ގުޅިގެން މަސައްކަތްކުރުމުގެ އެއްބަސްވުމެއްގައި ސޮއިކޮށްފި\nއައްޑޫ އައިއެމްޑީސީ އާއި ލަންކާގެ ނަވަލޯކާ ހޮސްޕިޓަލާ ގުޅިގެން މަސައްކަތްކުރުމުގެ އެއްބަސްވުމެއްގައި ސޮއިކޮށްފިއެވެ.\nއެއްބަސްވުމުގައި އިންޓަނޭޝަނަލް މެޑިކަލް އެންޑް ޑައިގްނޯސްޓިކް ސެންޓަރުގެ ފަރާތުން ސޮއި ކުރެއްވީ ޗެއާޕާސަން ޑރ މަރިޔަމް ޝަކީލާއެވެ. އަދި ނަވަލޯކާ ހޮސްޕިޓަލްގެ ފަރާތުން ސޮއި ކުރެއްވީ ހެޑް އޮފް ފައިނޭންސް އެންޑް ކޯޕަރޭޓް ޕްލޭނިންގ މެނޭޖަރ ނަލަކަ ނިރޯޝަނާއެވެ. މިރަސްމިއްޔާތުގައި އިންޓަނޭޝަނަލް މެޑިކަލް އެންޑް ޑައިގްނޯސްޓިކް ސެންޓަރު އަދި ސްރީލަންކާގެ ނަވަލޯކާ ހޮސްޕިޓަލްގެ އިސް ބޭފުޅުން ބައިވެރިވެވަޑައިގެންނެވިއެވެ.\nރަސްމިއްޔާތަށްފަހު ނޫސްވެރީންނަށް މައުލޫމާތު ދެއްވަމުން ނަވަލޯކާ ހޮސްޕިޓަލްގެ ހެޑް އޮފް ފައިނޭންސް އެންޑް ކޯޕަރޭޓް ޕްލޭނިންގ މެނޭޖަރު ނަލަކަ ނިރޯޝަނާ ވިދާޅުވީ ނަވަލޯކާއަކީ ދިވެހީންގެ ތެރޭގައި މަގުބޫލު ހޮސްޕިޓަލެއް ކަމަށެވެ. ނިރޯޝަނާ ވިދާޅުވީ މިއެއްބަސްވުމުގެ ދަށުން ނަވަލޯކާގެ ސްޕެޝަލިސްޓުން އައިއެމްޑީސީއަށް ޒިޔާރަތްކޮށް ހިދުމަތް ފޯރުކޮށްދޭނެކަމަށެވެ. އެގޮތުން ގިނަ ހިދުމަތްތަކެއް އައިއެމްޑީސީ މެދުވެރިކޮށް ފޯރުކޮށްދޭނެކަމަށް ވިދާޅުވިއެވެ.\nނިރޯޝަނާ އިތުރަށް ވިދާޅުވީ ނަވަލޯކާއިން އައިއެމްޑީސީގައި ދިނުމަށް ހަމަޖެހިފައިވާ ހިދުމަތްތައް އާސަންދަ މެދުވެރިކޮށްވެސް ލިބިގެންދާނެކަމަށެވެ.\nރަސްމިއްޔާތުގައި ވާހަކަފުޅުދައްކަވަމުން އިންޓަނޭޝަނަލް މެޑިކަލް އެންޑް ޑައިގްނޯސްޓިކް ސެންޓަރުގެ ޗެއާޕާސަން ޑރ މަރިޔަމް ޝަކީލާ ވިދާޅުވީ މިއީ އައްޑޫގެ ސިއްހީ ނިޒާމަށް ލިބުނު ބޮޑު ކުރިއެރުމެއް ކަމަށާއި ބޭސްފަރުވާއަށް ބޭރަށް ނުގޮސް އައްޑޫގައި ތިބެގެން ސިއްހީ ހިދުމަތް ލިބުމަށް މިކަމުގެ ސަބަބުން ދޮރު ހުޅުވިގެން ދާނެކަމަށެވެ.\nޑރ ޝަކީލާ ވިދާޅުވީ ސްޕެޝަލިސްޓުން އައިއެމްޑީސީއަށް ޒިޔާރަތްކޮށް ފަރުވާ ދޭނެކަމަށާއި އަދި ހައްލު ނުކުރެވޭ ބަލިތަކުގެ ޕޭޝަންޓުން ނަވަލޯކާއަށް ފޮނުވައިދީގެން ފަރުވާދިނުމަށް ނިންމާފައިވާ ކަމަށެވެ. އަދި މިފަދަ ހާލަތެއްގައި ނަވަލޯކާއަށް ޓްރާންސްފަރ ކުރުމަށް އައިއެމްޑީސީން ފެސިލިޓޭޓް ކުރާނެކަމަށް ވެސް ޑރ ޝަކީލާ ވިދާޅުވިއެެވެ.\nއިންޓަނޭޝަނަލް މެޑިކަލް އެންޑް ޑައިގްނޯސްޓިކް ސެންޓަރަކީ 2008 ވަނަ އަހަރުން ފެށިގެން އައްޑޫގައި ޒަމާނީ ސިއްހީ ހިދުމަތް ފޯރުކޮށްދެމުން އަންނަ ސެންޓަރެކެވެ.\nގުޅޭ ޓެގު ސިއްހަތު ޑރ. މަރިޔަމް ޝަކީލާ


އައިސޮލޭޝަން ނުވަތަ ކަރަންޓީން ކުރުމަށް ގެންދިޔުން - GOV.MV\nއާންމު މަޢުލޫމާތު އައިސޮލޭޝަން ނުވަތަ ކަރަންޓީން ކުރުމަށް ގެންދިޔުން\nކޯވިޑް-19 އާއި ގުޅިގެން ކަރަންޓީން ނުވަތަ އައިސޮލޭޝަން ފެސިލިޓީތަކަށް ގެންދެވޭ މީހުން ތައްޔާރުމަށް ކުރެވިދާނެ ކަންކަން.\nއައިސޮލޭޓް ކުރާ މީހުން\nކޯވިޑް-19 އަށް ޕޮސިޓިވް ވެފައިވާ ފަރާތްތައް އެހެން މީހުންނާ އެކަހެރިކުރުމުގެ ގޮތުން އައިސޮލޭޝަން ފެސިލިޓީއަށް ގެންދެވޭނެ. މިގޮތަށް ގެންދިޔުމުގެ މައިގަނޑު މަޤްޞަދަކީ މުޖުތަމަޢު ތެރޭގައި ކޯވިޑް-19 ފެތުރުން ކުޑަކޮށް، އައިސޮލޭޓް ކުރެވޭ ފަރާތްތަކުގެ ތެރެއިން އެއްވެސް ޢަލާމާތެއް ފެނި ފަރުވާ ބޭނުންވާ ފަރާތްތަކަށް ފަރުވާ ކުރެވޭނެ ގޮތް މަގުފަހިކުރުން.\nކަރަންޓީން ކުރާ މީހުން\nކޯވިޑް-19 އަށް ޕޮސިޓިވް ވެފައިވާ ފަރާތަކާ ގާތުން އެއްތާވެފައިވާ ފަރާތްތަކަކީ މިބައްޔަށް ހުށަހެޅި މި ބަލި ޖެހުމުގެ ފުރުޞަތު ބޮޑު ބައެއް. މިގޮތުން ގާތުން އެއްތާވެފައިވާ މީހުން ހޯދުމަށް ކުރާ މަސައްކަތުގެ ތެރެއިން ހޯދޭ ފަރާތްތަށް ކަރަންޓީން ފެސިލިޓީތަކަށް ގެންދެވޭ. މިގޮތަށް ޢަމަލު ކުރުމުގެ މަޤްޞަދަކީ މުޅި މުޖުތަމަޢު ތެރޭ ބަލި ފެތުރުން ކުޑަކުރުމުގެ އިތުރުން ކޯވިޑް-19 ބަލި އަވަހަށް ދެނެގަތުން. ކަރަންޓީން ކުރެވޭ ފަރާތްތަށް މަދުވެގެން 14 ދުވަހަށް ކަރަންޓީން ފެސިލިޓީއަކަށް ގެންދެވޭނެ.\nފެސިލިޓީތަކަށް ގެންދިޔުމަށް ޢަމަލު ކުރަމުންދާ އުޞޫލު:\nކޯވިޑް-19 އަށް ޕޮސިޓިވް ވެފައިވާ ފަރާތެއް ނުވަތަ އެފަދަ ފަރާތަކާ ގާތުން އެއްތާވެފައިވާ ފަރާތެއްކަން ޔަޤީންވުމުން ނެޝެނަލް އިމަރޖެންސީ އޮޕަރޭޝަން ސެންޓަރ (އެން.އީ.އޯ.ސީ) އިން އެފަރާތަކަށް ގުޅާ ކަރަންޓީން ނުވަތަ އައިސޮލޭޝަން ފެސިލިޓީއަކަށް ގެންދެވޭނެ ވާހަކަ އަންގާނެ.\nމިގޮތުން އެފަރާތެއް ބަލާ ދެވޭނެ ގަޑި، ދަތުރުކުރާނެ ގޮތް (ކަނޑުމަގުން ނުވަތަ ސީޕްލޭންއިން) އަދި ގެންދެވޭ ކަރަންޓީން ފެސިލިޓީއެއް އަންގާނެ.\nއެން.އީ.އޯ.ސީ. އިން އެފަރާތެއް ބަލާ ދާއިރު އެމީހަކު ކަރަންޓީން ނުވަތަ އައިސޮލޭޓް ކުރުމަށް ނެރެފައިވާ ނޯޓިސްގެ ކޮޕީ އެފަރާތަކާ ހަވާލުކުރާނެ.\nކަރަންޓީން ނުވަތަ އައިސޮލޭޓް ކުރާ ފަރާތް ދަތުރުކުރުމަށް ތައްޔާރުވާއިރު މާސްކު އަޅައި އަދި އެހެން މީހުންނާ ގައިދުރުކަން ފަރިތަކުރުން ވަރަށް މުހިންމު.\nފެސިލިޓީތަކަށް ގެންދެވޭ ފަރާތަކީ އެއްވެސް ޙާލަތެއްގައި ސާމްޕަލް ނަގަން ޖެހޭ ފަރާތެއް ނަމަ ފުރުމުގެ ކުރިން ސާމްޕަލް ނެގުމުގެ އިންތިޒާމް ހަމަޖެހިގެން ދާނެ.\nކަރަންޓީން ނުވަތަ އައިސޮލޭޝަން ފެސިލިޓާއަކަށް ގެންދެވޭއިރު ތިރީގައިވާ ކަންތައްތަކަށް ސަމާލުކަން ދިނުން މުހިންމު:\nކަރަންޓީން ކުރެވެނީ ނުވަތަ އައިސޮލޭޓް ކުރެވެނީ ކޯވިޑް-19 އަށް ޕޮސިޓިވްވެފައިވާ ނުވަތަ އެފަދަ ފަރާތަކާ ދިމާވެފައިވުމުން ކަމުން ތިމާ މި ބައްޔަށް ހުށައެޅިފައި ވުމާއި އެކު ޢާއިލާގެ ބޭފުޅުންނާއި އެކަހެރިކޮށް ހުރުމުގެ މުހިންމުކަން ހަނދާންކުރަންވާނެ. (ފެސިލިޓީތަކަށް ގެންދެވޭ ވަގުތުގައި ގޭގެ އެހެން މީހުންނާ ބައްދައި، ގައިގޯޅިވެ ހެދުމަކީ މި ބައްޔަށް އެމީހުން ހުށައެޅޭނެ ކަމެއް)\nކަރަންޓީން ފެސިލިޓީއަކަށް ނުވަތަ އައިސޮލޭޝަން ފެސިލިޓީއަކަށް ދިޔުމުގެ ކުރިން ބޭނުން ވެދާނެ ޒަރޫރީ ތަކެތި އެ ފެސިލިޓީއަކަށް ގެންދިޔުމަށް ތައްޔާރުކުރުން. މިގޮތުން، ގެންދެވިދާނެ ތަކެތީގެ ތެރޭގައި\nނަމާދުކުރަން ބޭނުން ކުރާ ތަކެތި.\nމަދިރި ލޯޝަން/ ސްޕްރޭ.\nއަމިއްލަ ރީތިވާ ސާމާނު.\nއެއްވެސް ކަހަލަ ބޭހެއް ބެނުން ކުރާނަމަ އެ ބޭހެއް.\nބާމް އަދި ބޭސް މަލަން ފަދަ ބޭނުން ވެދާނެ ތަކެތި.\nފޯނު / ލެޕްޓޮޕް ޗާރޖަރު.\nކިޔާލާނެ ފޮތެއް ނުވަތަ ލިޔަން ބޭނުންކުރާނެ ފޮތެއް އަދި ގަލަމެއް.\nބޭނުންވާ ވަރަށް އަންނައުނު.\nވަށިގަނޑެއް ނުވަތަ ކޮތަޅެއް (ދާވެފައި ހުންނަށް އަންނައުނު އެޅުމަށް).\nކަރަންޓީން ނުވަތަ އައިސޮލޭޝަން ފެސިލިޓީއަށް ދިޔުމަށް ނަފްސާނީ ގޮތުން މީހާ ތައްޔާރުވުން މުހިންމު. މިގޮތުން،\nއެންމެންނާ ދުރުގައި ހުރުމުގެ މައިގަނޑު މަޤްޞަދަކީ ލޯބިވާ މީހުން މި ބަލިން ރައްކާތެރިކުރުންކަން ދެނެގަތުން.\nގޭގެ މީހުންނާއި ދުރުގައި ހުންނަން ޖެހޭނީ މަދު ދުވަސްކޮޅަކަށްކަން ހަނދާނުގައި ބެހެއްޓުން.\nފެސިލިޓީތަކުގައި ތިމާ ބޭނުންވާ މިންގަޑަށް ޚިދުމަތް ނުލިބިދާނެކަން ޤަބޫލުކުރުން.\nފެސިލިޓީތަކުގައި ތިމާ އެދުވަހެއްގައި ކާން ބޭނުންވާ ތަކެތި ނުލިބިދާނެކަން ޤަބޫލުކުރުން.\nކޯވިޑް-19 ގެ ސަބަބުން އެންމެންވެސް ކާރިސާއެއްގައި އުޅޭކަން ޤަބޫލުކުރުން.\nފެސިލިޓީގައި ހުންނަ ވަގުތު\nކަރަންޓީން ނުވަތަ އައިސޮލޭޝަން ފެސިލިޓީއަށް ގެންދެވޭ މީހަކީ ދާއިމީ ބައްޔަކަށް ނުވަތަ އެނޫން ބައްޔަކަށް ފަރުވާ ކުރާ މީހެއް ކަމުގައިވާނަމަ، އެކަން ފެސިލިޓީގައި ތިބޭ ކަމާބެހޭ ފަރާތްތަކަށް އަންގަންވާނެ. އަދި، ހަމަ މިގޮތަށް އެއްވެސް ކާއެއްޗަކަށް އެލާރޖިކް ވާނަމަ އެކަންވެސް ފެސިލިޓީގައި ތިބޭ ކަމާބެހޭ ފަރާތްތަކަށް އެންގުމަކީ ވަރަށް މުހިންމު ކަމެއް.\nފެސިލިޓީއަކީ ތިމާގެ ގެ ކަމުގައި ބަލައި، ތިމާ ހުންނަ ކޮޓަރި ސާފުތާހިރުކޮށް ބެލެހެއްޓުމަކީ ތިމާގެ ޒިންމާއެއްކަމުގައި ބެލުމަކީ ކުރެވިދާނެ ކަމެއް.\nފެސިލިޓީގައި ހުންނަ ވަގުތު ތިމާ ކުރާނެ ކަންތައްތަކުގެ ތާވަލެއް ތައްޔާރުކޮށް އެކަމަށް ޢަމަލުކުރެވޭތޯ ބެލުން.\nފެސިލިޓީގައި ހުންނަ ވަގުތުތަކުގައި ފެސިލިޓީގެ ކަމާބެހޭ ފަރާތްތަކުން އަންގާ އެންގުންތަކާ އެއްގޮތަށް ޢަމަލުކުރުން.


Trivandrum gai imaraathehge masakkathu ulhunu meehaku dhirihutta...\nޓްރިވެންޑްރަމްގައި އިމާރާތެއްގެ މަސައްކަތު އުޅުނު މީހަކު ދިރިހުއްޓާ ވަޅުލެވިއްޖެ\nޓްރިވެންޑްރަމްގައި ވަޅުލެވުނު މީހާގެ މަރުވެފައިވާ ހަށިގަނޑު ނަގަނީ. ފޮޓޯ: ދަ ހިންދޫ\nއިންޑިއާގެ ކެރެލާ ސްޓޭޓްގެ ވެރިރަށް ތުރިވަނަންތަޕޫރަމްގައި އިމާރާތް ކުރުމުގެ މަސައްކަތް ކުރަމުން ދިޔަ ސަރަހައްދެއްގައި މީހަކު ދިރިހުއްޓައި ވަޅުލެވުމުގެ ސަބަބުން މަރުވެއްޖެ އެވެ.\nތިރުވަނަންތަޕޫރަމްގެ ފުލުހުންނާ ހަވާލާދީ ދަ ހިންދޫ ނޫހުން ބުނީ ގަނޭޝް ކުމާރު އަލިއާ ދިލީޕް ނަމަކަށް ކިޔާ އުމުރުން 46 އަހަރުގެ އެމީހާ ވަޅުލެވުނީ އިމާރާތްކުރާ ސައިޓުގައި އޭނާ ކޮންނަމުންދިޔަ ވަޅުގަނޑެއްގައި ކިސަޑަު ހެދި ބިންގަނޑު ކަނޑައިގެން ދިއުމުން ކަމަށެވެ.\nއިއްޔެގެ މެންދުރުފަހު އެކެއް ޖަހާކަށްހާއިރު އެ ހާދިސާ ހިނގީ އިމާރާތުގެ ބިންގަރާސް ހެދުމަށް ކުރަމުން ދިޔަ މަސައްކަތެއްގައި ގަނޭޝް ކުމާރު އުޅެނިކޮށެވެ. ވަޅު ލެވުނު އިރު އޭނާ ކޮންނަމުން ދިޔަ ވަޅުގަނޑު 10 ފޫޓަށް ފުންކޮށްފައިވާ ކަމަށާއި އޭނާ ވަޅުލެވުނީ އިމާރާތް ކުރުމަށް ބޭނުންކުރާ ދަގަނޑުތަކަކާއި މަސައްކަތް ކުރާ ބައެއް ސާމާނާވެސް އެކުގައެވެ.\nގަނޭޝް ކުމާރު ހުރި ދިމާލުން ބިންގަނޑު ކަނޑައިގެން ދިއުމުން އޭނާ ސަލާމަތް ކުރެވޭތޯ އޭނާއާއެކު އެވަގުތު މަސައްކަތުގައި ތިބި ތިން މީހަކު މަސައްކަތް ކުރިއެވެ. ތިރުވަނަންތަ ޕޫރަމްގެ ފުލުހުން މިހާރު އަންނަނީ އެމައްސަލަ ތަހުގީގު ކުރަމުންނެވެ.


Sulthaange handhaanugai hinavaage eh\nއިންޑިއާގައި ތަމްރީން ހަދަމުން ދަނިކޮށް ނިޔާވި އެމްއެންޑީއެފްގެ ލާންސް ކޯޕްރަލް މުހައްމަދު ސުލްތާން އަދި އޭނާގެ ހަނދާނުގައި އާއިލާއިން އިމާރާތް ކުރި ހިނަވާގެ -- އަވަސް ފޮޓޯ\nއިންޑިއާގައި ތަމްރީން ހަދަމުން ދަނިކޮށް ނިޔާވި އެމްއެންޑީއެފްގެ ލާންސް ކޯޕްރަލް މުހައްމަދު ސުލްތާންގެ ހަނދާނުގައި ހިނަވާގެއެއް ހަދައިފި އެވެ. ހިނަވާގެ ހަނދާފައިވަނީ ސުލްތާންގެ އުފަން ރަށް އއ. ހިމަންދޫ ގައެވެ.\nފުރިހަމަ ކޮށް ހަދާފައިވާ ހިނަވާގެ އިމާރާތްކޮށްފައިވަނީ ސިފައިންގެ ވަޒީފާގައި ސުލްތާން ހޭދަކުރި މުއްދަތުގައި އޭނާ ޖަމާކޮށްފައިވާ ފައިސާ އިންނެވެ.\nހިނަވާގެ ރަސްމީކޮށް ބޭނުން ކުރަން ފަށާ އެތަން މިއަދު ވަނީ ހިމަންދޫ ކައުންސިލާ ހަވާލުކޮށްފައެވެ. އާއިލާގެ ފަރާތުން ހިނަވާގެ، ކައުންސިލާ ހަވާލުކޮށްފައިވަނީ ސުލްތާންގެ މަންމަ އާއި ބައްޕަ އެވެ.\nހިނަވާގެ ރަސްމީކޮށް ބޭނުން ކުރަން ފަށާ އެތަން މިއަދު ވަނީ ހިމަންދޫ ކައުންސިލާ ހަވާލުކޮށްފައި ފޮޓޯ: ސުވައިދާ އަބްދުއްރަހީމް | އަވަސް\nމުހައްމަދު ސުލްތާންގެ މަންމައާ ބައްޕަ އަދި އެއްބަނޑުއެއްބަފާ ދައްތަމެން: ސުލްތާނަކީ އެ އާއިލާގެ ހަމައެކަނި ފިރިހެން މެންބަރު -- ފޮޓޯ: ސުވައިދާ އަބްދުއްރަހީމް | އަވަސް\nއިއްތިފާގުން މިއަދުގެ ތާރީހު ދިމާވަނީ ސުލްތާން ވަޅުލިތާ އަށް މަސް ފުރުނު ދުވަހާ އެވެ. ސުލްތާން ނިޔާވީ ސެޕްޓެންބަރު 25، 2021 ގައެވެ. ސުލްތާންގެ ހަށިގަނޑު ރާއްޖެ ގެނެސް ވަޅުލީ އޭގެ ދެ ދުވަސް ފަހުންނެވެ. ޖަނާޒާ ކުރިއަށް ގެންގޮސްފައިވަނީ އަސްކަރީ ޝަރަފާއެކު ގައެވެ.\nސުލްތާން ސިފައިންގެ ހިދުމަތާއި ގުޅުނީ އޭޕްރީލް 8، 2018 ގައެވެ. އޭނާ ނިޔާވިއިރު ފުރިހަމަ ކުރަމުން ދިޔައީ މާޗް 1، 2021 އިން މާޗް 15، 2024 އަށް ޕޫނޭގައި ކުރިއަށްދާ 145 ވަނަ އޮފިސަރު ކެޑޭޓް ކޯހެވެ.\nލާންސް ކޯޕްރަލް މުހައްމަދު ސުލްތާން --\nކޯހަށް ދިއުމުގެ ކުރީން ސުލްތާން މަސައްކަތް ކުރަމުން ގެންދިޔައީ އިންޓަގްރޭޓެޑް ހެޑްކްއާޓާޒް (ޖޭ-1) ގައި ކަަމަށް އެމްއެންޑީއެފުން ބުނެ އެވެ. ލާންސް ކޯޕްރަލް ރޭންކު މުހައްމަދު ސުލްތާނަށް ލިބިފައިވަނީ ކޯސް ފުރިހަމަ ކުރަން އިންޑިއާގައި ހުއްޓައެވެ.\nމުހައްމަދު ސުލްތާންގެ މަންމައާ ބައްޕަ އާއިލާ: ސުލްތާނަކީ އެ އާއިލާގެ ހަމައެކަނި ފިރިހެން މެންބަރު -- ފޮޓޯ: ސުވައިދާ އަބްދުއްރަހީމް | އަވަސް\nސުލްތާން ނިޔާވީ އިންޑިއާގެ ނޭޝަނަލް ޑިފެންސް އެކެޑެމީގެ ކޭމްޕް ގްރީން ހޯންގައި އެންޑިއުރެންސް ރަންއެއް ފުރިހަމަ ކުރަން އުޅުމުގެ ތެރޭގައެވެ. މި ދުވުމުގެތެރޭގައި ލާންސް ކޯޕަރަލް މުހައްމަދު ސުލްތާން ވެއްޓުމުން އިމަޖެންސީގައި ވަނީ ހޮސްޕިޓަލަށް ގެންގޮސްފައެވެ. ހޮސްޕިޓަލަށް ގެންދެވުނުއިރުވެސް ލާންސް ކޯޕަރަލް މުހައްމަދު ސުލްތާން ނިޔާވެފައިވާ ކަމަށް އޭނާގެ ހަށިގަނޑު ބެލި ޑޮކްޓަރުންނާއި ހަވާލާދީ ސިފައިން އޭރު ބުންޏެވެ.\nފަތުރުވެރިޔަކު މޫދުގައި މަރުވެފައި އޮއްވާ ފެނިއްޖެ\nދޯންޏެއް އަަޑިއަށް ދަނީ، ތިބީ ތިން މީހުން\nޖަޕާންގައި ބޭއްވި އަސްކަރީ ބައްދަލުވުމެއްގައި ރާއްޖެ ބައިވެރިވެއްޖެ


2018 Gai Nazim MDP Kolhah Eree Alhugandu Edhigen: Nasheed - Vaguthu\n1 މަސް ކުރިން ( ޖުލައި 27, 2021 )\nރައީސް ނަޝީދުއާ ކާނަލް ނާޒިމް ފޮޓޯއަކަށް ހުއްޓިލައިގެން\nކުރީގެ ޑިފެންސް މިނިސްޓަރު މުހައްމަދު ނަޒީމް، 2018 ވަނަ އަހަރުގެ ރިޔާސީ އިންތިހާބުގައި އެމްޑީޕީގެ ކޮޅަށް އެރީ އެ ޕާޓީގެ ފުރަތަމަ ސަރުކާރުގެ ރައީސް މުހައްމަދު ނަޝީދު އެދިވަޑައިގެން ކަމަށް ނަޝީދު މިއަދު ވިދާޅުވެއްޖެއެވެ.\nއެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސްގެ މަގާމު ވެސް ފުރުއްވާ ނަޝީދު މި ގޮތަށް ވިދާޅުވީ އެމްޑީޕީގެ ގައުމީ މަޖިލީހުގެ ވަޓްސް އެޕް ގްރޫޕަށް އެމަނިކުފާނު ފޮނުއްވި ޓެކްސްޓް މެސެޖެއްގައެވެ. އެއީ ނާޒިމް އިސްވެ ޕާޓީއެއް އުފައްދަވާއިރު އަނެއްކާ ވެސް އެމްޑީޕީގެ ސަޕޯޓަރުން ވަރަށް ބޮޑަށް އޭނައަށް ފާޑުކިޔަމުންދާ ދަނޑިވަޅެއްގައެވެ.\nއެމްޑީޕީގެ ފުރަތަމަ ސަރުކާރު އަދި ކުރީގެ ރައީސް މުހައްމަދު ނަޝީދުގެ ވެރިކަން ނިމުމަކަށް ގެނައި ދުވަހު، އިދިކޮޅު ފަރާތްތަކުން ކުރަމުން ދިޔަ މުޒާހަރާގެ އިސް ސަފުގައި ކާނަލް ނާޒިމް އާއި ތިމަރަފުށި ދާއިރާގެ މެންބަރު އަބްދުﷲ ރިޔާޒް ހުންނެވިއެވެ.\nނަޝީދުގެ ވެރިކަން ނިމުމަކަށް އެ ދުވަހު އިދިކޮޅު ފަރާތްތަކުން ކުރަމުން ދިޔަ މުޒަހާރާގައި ސިފައިންނާއި ފުލުހުންގެ ބަޔަކު ބައިވެރިވެ ހިނގައިދިޔަ ހަމަނުޖެހުންތަކަށް ފަހު ރައީސް ކަމުން ނަޝީދު އިސްތިއުފާ ދެއްވުމުންނެވެ. އެއީ ފެބްރުއަރީ 7، 2012 ގައެވެ.\nނަޝީދު އާއި އެމަނިކުފާނުގެ ސަޕޯޓަރުން ދެކެނީ އެއީ "ބަޣާވާތެއް" ކަމުގައެވެ. ނަޝީދުގެ ނައިބު ރައީސްގެ ގޮތުގައި ހުންނެވި ޑރ. މުހައްމަދު ވަހީދު ރައީސް ކަމުގެ ހުވާ ކުރެއްވުމަށް ފަހު ނާޒިމްއަށް ޑިފެންސް މިނިސްޓަރު ކަން އަދި ރިޔާޒަށް ކޮމިޝަނާ އޮފް ޕޮލިސްގެ މަގާމު ހަވާލު ކުރެއްވިއެވެ.\nއެހެންވެ، ނާޒިމްއާއި ރިޔާޒްއަކީ އެމްޑީޕީގެ ސަޕޯޓަރުން އެންމެ ބޮޑަށް ފާޑުކިޔާ ދެ ބޭފުޅުންނެވެ. އެކަމަކު އެއީ ބަޣާވާތެއް ނޫން ކަމަށް ތަހުގީގު ކުރި ރިޔާސީ ކޮމިޝަނުން ކަނޑައެޅިއިރު ނާޒިމްއާއި ރިޔާޒް ވެސް ރައްދު ދެއްވަނީ ކޮމިޝަންގެ ރިޕޯޓަށް އިޝާރާތް ކުރައްވައެވެ.\nނާޒިމް އިސްވެ ހުންނަވައި އުފެއްދި މޯލްޑިވްސް ނޭޝަނަލް ޕާޓީ (އެމްއެންޕީ) އިން ބޭއްވި ނޫސްވެރިންގެ ބައްދަލުވުމުގައި ހަތެއް ފެބްރުއަރީއާ ގުޅޭ ގޮތުން ސުވާލުކުރުމުން ނާޒިމް ވިދާޅުވީ އެތަނަށް ވަޑައިގެންނެވީ އެއްވެސް ގޮތަކަށް ވެރިކަން ވައްޓާލުމުގެ ނިޔަތުގައި ނޫން ކަމަށެވެ. އަދި މުޅިން އާ މައުލޫމާތެއްގެ ގޮތުގައި ނާޒިމް ހިއްސާކުރެއްވީ، އެ ދުވަހު ނަޝީދުއާ ބައްދަލުވެވަޑައިގެންފައި ނުވާ ކަމެވެ.\nމިއަދު އެމްޑީޕީގެ ގައުމީ މަޖިލީހުގެ ވަޓްސްއަޕް ގްރޫޕްއަށް ފޮނުއްވި މެސެޖެއްގައި ނަޝީދު ވިދާޅުވީ، 2012 ވަނަ އަހަރަށް ފަހު ނާޒިމްއާ ބައްދަލުވެވަޑައިގެންނެވީ އެމަނިކުފާނު މާފުށި ޖަލަށް ގެންދިޔުމުގެ 10 ދުވަސްކުރިން ގާމާދޫ ޖަލުގައި އޮންނެވިއިރު ކަމަށެވެ. އޭރުއްސުރެ ނާޒިމްއާ ވާހަކަ ދެކެވެމުން އަންނަ ކަމަށް އެމަނިކުފާނު ވިދާޅުވިއެވެ.\nނަޝީދު ވިދާޅުވި ގޮތުގައި އޭރު ޖަލުގައި އޮންނެވި ނާޒިމް 2018 ގެ ރިޔާސީ އިންތިހާބުގައި އެމްޑީޕީ ކޮޅަށް އެރީ ރައީސް އަބްދުﷲ ޔާމީން ބަލިކުރުމަށް އެމަނިކުފާނުގެ އެދިވަޑައިގަތުމުގެމަތިން ކަމަށެވެ.\n"ނާޒިމް އެމްޑީޕީއާ އެއްކޮޅަށްއެރީ ރައީސް ޔާމީން ބަލިކުރަން، އަދި އަޅުގަނޑު ވަރަށް އެދިގެން" އެމަނިކުފާނުގެ މެސެޖް ނިންމަވާލައްވަމުން ވިދާޅުވިއެވެ.\nކުރީ ސަރުކާރުގައި ނާޒިމްގެ މައްޗަށް ޓެރަރިޒަމްގެ ދައުވާ އުފުލައި 11 އަހަރުގެ ޖަލު ހުކުމެއް އިއްވިއެވެ. ނާޒިމްގެ މައްޗަށް އުފުލީ ހަނގުރާމަވެރި ހަތިޔާރު ރާއްޖެ އެތެރެކޮށް ގެންގުޅުނުކަމުގެ ދައުވާއެވެ.\nމި ސަރުކާރު ވެރިކަމަށް އިންތިހާބުވެ ނާޒިމް މިނިވަން ކުރެވިގެން ދިޔައީ 2018 ވަނަ އަހަރުގެ ޑިސެމްބަރު މަހުއެވެ. އެއަށް ފަހު ނާޒިމް ގުޅިވަޑައިގެންނެވީ ސަރުކާރު ކޯލިޝަންގައި ހިމެނޭ ޖުމްހޫރީ ޕާޓީއާއެވެ. އަމިއްލަ ޕާޓީއެއް އުފެއްދެވުމާއި ހަމައަށް ހުންނެވީ އެ ޕާޓީގައެވެ.\nޔާމީންގެ ވެރިކަމުގައި ނަޝީދުގެ މައްޗަށް ވެސް ޓެރަރިޒަމްގެ ދައުވާ ސާބިތުވެއްޖެ ކަމަށް ކަނޑައަޅައި 13 އަހަރުގެ ޖަލު ހުކުމެއް އިއްވިއެވެ. ނަޝީދު ވެސް މިނިވަންވީ ރައީސް އިބްރާހިމް މުހައްމަދު ސޯލިހް އިންތިޚާބު ކާމިޔާބު ކުރެއްވުމުން ނޮވެމްބަރު 1، 2018 ގައި އެމަނިކުފާނު ރާއްޖެ ވަޑައިގަންނަވަން ނިންމަވާފައިވަނިކޮށް އެ ދުވަހުގެ ކުރިއަށެވެ. ނަޝީދު އުޅުއްވީ ރާއްޖެއިން ބޭރަށް އަމިއްލައަށް އަރުވާލައިގެންނެވެ.\nސިޔާސީ ގޮތުން މަސައްކަތް ކުރާނެ ގޮތެއް ނިންމާނީ ކައުންސިލުން: ނާޒިމް\nޖުލައި 27, 2021 13:50\nތީ ވަރަށް ރަގަޅަށް ތިވީ، މިހާރު ރައްޔިތުން ނަށް ސާފު ވާނެ ތިޔަ ނާޒިމަކީ ނަށީދު ގެ ޕަޕެޓެއްކަން، އެހެންވީމާ އޭނަ އަތުގަ ހުރި ފައިސާ ކޮޅު ހުސްވަންދެން ކޭންޕޭން ކުރަން ބަހައްޓާ، ދިވެހި ރައްޔިތުން ކެނެރީގެ ނަށީދު ގެ އެއްވެސް ޕަޕެޓަކަށް ވޯޓެއް ނުދޭނޭ އިރާދަ ކުރެއްވިއްޔާ!!\nޖުލައި 27, 2021 14:20\nދެން ކަލޭ ނާޒިމާ ދިމާލަށް ބާގީއޭ ގޮވާ ކަލޭގެ އައުވާނުން އޭނާގެ ފަހަތުން ދުއްވި ބޭނުމަކީ ކޮބައި؟ މިއިންވެސް އެގެނީ ބުއްޅަބެޔަކީ ކައްޒާބެއްކަން! އޭނާއަށް ތާޢީދުކުރާނީވެސް ބޯބުރާންތީންކަން!\nޖުލައި 27, 2021 14:21\nތިޔައީ ބޮލުގައި ބަޑި ޖެސިމީހާ ދޯ؟\nޖުލައި 27, 2021 14:27\nނަޝީދު މަށަށްވެސް ގުޅި ޔާމީން ބަލިކުރަން އެމްޑީޕީ ކޮޅަށް އަރަން. މަށާ ނާޒިމާ އޭރަކު ނެތް ތަފާތެއް. ނާޒިމްގެ އެއްވެސް ހައިސިއްޔަތެއް ނެތް. މަގޭވެސް ނެތް. ދެން މިއަދު ނާޒިމް ޕާޓީއެއް ހަދާ ރިޔާސީ އިންތިހާބުގަ ވާދަކުރާނަނޭ ބުނާއިރަށް ނަޝީދު އޭގެ ކްރެޑީޓް ނަގަން ްްޅުނީމަ މަގާތަށް އަންނަނީ ހިނި.\nޖުލައި 27, 2021 14:41\nނަޝީދުގެ ހަގީގަތް އެނގުމުން އެތައް ބަޔަކު ނަޝީދު ދޫކޮށްލަމުން ދާތަން މި ފެންނަނީ. އިންޝާ ﷲ އޭނާގެ ސިޔާސީ ކެރިއަރު ދެން މި ނިމުނީ\nޖުލައި 27, 2021 15:02\nނަޝީދު އުޅުއްވީ ރާއްޖެއިން ބޭރަށް އަމިއްލައަށް އަރުވާލެވިގެންނެއްނޫން ބޭސްފަރުވާއަށޭ ކިޔާފަ ދިވެހި ދައުލަތަށް ފިލައިގެން އުޅުނީ\nޖުލައި 27, 2021 16:21\nއަނެއްކާ ބަޣާވާތްވެސް އެއީ ބުނެގެންތޯ؟\nޖުލައި 27, 2021 17:31\nތީހާސްވާން ޖެހޭ ކަމެއްނޫން ތިތާނެތް ސަހަލު\nޖުލައި 27, 2021 18:24\nއަނެއްކާ ނާޒިމް ޕާޓީ ހައްދަވަނީ ( އަޅުގަނޑު ) ބުނެގެން ނޫންބާ\nޖުލައި 27, 2021 20:13\nއެހެންވީމާ އެމްޑީޕީއާއި ނަޟީދު އެވިދާޅުވާ 'ބަޢާވާތަކީ' ނަޟީދު އެދިވަޑައިގެން ހިންގެވި ދުވަހެއްބާ.ދެން ކޮން ބާޢީ އެކޭ ކިޔާ އަހަރެއްހާ ދުވަސްދެން އެމްޑީޕީ މީހުން ލައިގެން މީނާ ފެލުވީ .ހައްތާވެސް ސިޔާސީ ފިލްމު އެފިލްމް ބަޢާވާތް.މިހާރު މިއޮތް ފިލްމަކީ ހަރުކަށި ފިލްމު.ދިވެހި ރައްޔިތުނޭ މިނަޟީދީ ކުޅެނީ ސިޔާސީ ފިލްމު ސިޔާސީ ޑައެލޮގް .މިއީ ސިޔާސީ ފިލްމު ކުޅޭ ބައެއް.ދިވެހިން ހޭއަރާކަށް ނުވޭތޯ\nޖުލައި 27, 2021 21:47\nއަނެއްކާވެސް ރައްޔިތުންގެ ނަމުގައި ޕާރޓީ އަކަށް ލާރިގަނޑެއް ލި ބޭނެ. އިލެކްޝަން ކޮމިޝަނުން ޕާރޓީ ތަކަށް ލާރި ބަހާނެ.. ނިކަމެތި ރައްޔިތުން ނުކައި ނު ބޮޔެ މީތި ބީ އެއްވެސް ރައްޔިތަކު ސިޔާސީ ޕާރޓީ އަކަށް ނު ވަނުމަށް ގޮވާލަން..މިއީ ބޮޑު ވިޔަފާރިއެއް.. ޕާރޓީ ތަކުން ހުރިހާ އެންމެން ވަކި ވާންވީ.. އޭރުން ސިޔާސީ ވެރިންނަށް އަހަރުމެން ނަމުގައި ދައުލަތުން ފައިސާ ނުވެވޭނެ.


Amazon jangaleege himaayathah Leonardo DiCaprio5million dollaruge ehee eh dheefi | Mihaaru\nއެމެޒަން ޖަންގަލީގެ ހިމާޔަތަށް ލިއޮނާޑޯ ޑިކެޕްރިއޯ5މިލިއަން ޑޮލަރުގެ އެހީއެއް ދީފި\n28 އޯގަސްޓް 2019 - 07:53\nދުނިޔޭގެ އެންމެ ބޮޑު ޖަންގަލި، އެމެޒަންގައި ރޯވެ އަނދަމުން ދާއިރު އެތަން ހިމާޔަތްކުރުމުގެ މަސައްކަތަށް، ހޮލީވުޑްގެ މަޝްހޫރު ފިލްމީ ތަރި ލިއޮނާޑޯ ޑިކެޕްރިއޯ މާލީ ގޮތުން ބޮޑު އެހީއެއް ދީފި އެވެ.\nތިމާވެއްޓަށް މަސައްކަތްކުރާ ލިއޮނާޑޯގެ ޖަމިއްޔާ އާތު އެލައިންސުން އެމެޒެން ޖަންގަލީގެ ހިމާޔަތަށް ވަނީ ފަސް މިލިއަން ޑޮލަރު ދީފަ އެވެ.\n"ޓައިޓޭނިކް" ގެ ތަރިން އިންސްޓްގްރާމްގައި ހިއްސާކުރި ބަޔާނެއްގައި ބުނީ އެމެޒަން ޖަންގަލި ރޯވެ، ކަންބޮޑުވާ މިންވަރަށް ޖައްވަށް ކާބަންޑައޮކްސައިޑް ބޭރުވުމަކީ މޫސުމަށް އަންނަ ބަދަލުތަކަށް ވެސް އޮތް ބޮޑު ބިރެއް ކަމަށެވެ.\n"މިކަމުގެ ސަބަބުން އަހަރެމެންގެ އީކޮސިސްޓަމް ބޮޑު ނުރައްލަކަށް ހުށަހެޅިދާނެ،" ބަޔާނުގައި ބުންޏެވެ. "އަހަރެމެން މި ތިބީ މިކަމާ ދެކޮޅަށް ކުރާ މަސައްކަތުގައި ބައިވެރިވާން. އަދި އެމެޒަން އަށް މިހާރު ކުރިމަތިވެފައި އޮތް ހާލަތާ މެދު އާތު އެލައިންސުން ވަރަށް ކަންބޮޑުވޭ."\nބްރެޒިލްގެ ނެޝަނަލް އިންސްޓިއުޓް ފޮ ސްޕޭސް ރިސާޗުން ބުނިގޮތުގައި އެމެޒެން ޖަންގަލީގައީ ރޯވަމުން ދިއުމަކީ ވަރަށް ކަންބޮޑުވާން ޖެހޭ ދަރަޖައެއްގައި މިހާރު އޮތް ކަމެކެވެ. އެގޮތުން މި އަހަރުގެ މިހާތަނަށް އަލިފާން ރޯވުމުގެ 75،000 ހާދިސާ ރެކޯޑްކޮށްފައިވެ އެވެ. މިއީ މިދިޔަ އަހަރަށް ވުރެ 40،000 އިތުރު އަދަދެކެވެ.\nބްރެޒިލުން އަންނަނީ މި ކާރިސާއާ ދެކޮޅަށް ގިނަ މަސައްކަތްތަކެއް ކުރަމުންނެވެ. ނަމަވެސް މިއީ ގޮންޖެހުން ބޮޑު އުނދަގޫ މަސައްކަތެކެވެ.\nދުނިޔޭގެ އެންމެ ބޮޑު ރެއިންފޮރެސްޓް އެމެޒަން އަކީ ކާބަން ރައްކާކުރާ މުހިންމު ތަނެކެވެ. އޭގެ ނަތީޖާއެއްގެ ގޮތުން ދުނިޔޭގެ މޫސުމަށް ބަދަލު އައުން ލަސްކޮށްދެ އެވެ. އަދި އެއީ ތިން މިލިއަން ޖަނަވާރާއި ގަސްގަހާގެހީގެ ވައްތަރުތައް ހިމެނޭ ތަނެކެވެ. އެމެޒަން ރެއިންފޮރެސްޓް ގާތްގަނޑަކަށް 5.5 މިލިއަން އަކަކިލޯމީޓަރު (2،100،000 އަކަމޭލު) ގެ ސަރަހައްދެއް ކަވަރު ކުރެ އެވެ. އެއީ ޔޫރަޕުގެ ދެބައިކުޅަ އެއްބައިވަރުގެ ސަރަހައްދެކެވެ.\nAmazon ge alifaangandu: Bainalaguvaamee massala akah\nދުނިޔޭގެ އޮކްސިޖަންގެ 20 ޕަސެންޓް އުފެދިގެން އަންނަނީ އެމެޒަން ޖަންގަލީގެ ތެރެއިންނެވެ. އަދި ދުނިޔެ ހޫނުވުމުގެ މައިގަނޑު އެއް ސަބަބު ކަމަށްވާ ކާބަންޑައޮކްސައިޑް ޖައްވަށް ބޭރުވިޔަ ނުދީ ހިފަހައްޓައިދޭ ގުދުރަތީ އެންމެ ބޮޑު ދަލަކީ ވެސް އެ ޖަންގައްޔެވެ.\nއިތުރު ލިޔުންތައް ހޮލީވުޑް ބްރެޒިލް ލިއޮނާޑޯ ޑިކެޕްރިއޯ


Moonugai Nagaa Bihin Ufedhey Lakunuthah Filuvaany Kihineh? - Hali News\nމޫނުގައި ނަގާ ބިހިން އުފެދޭ ލަކުނުތައް ފިލުވާނީ ކިހިނެތް؟\n13 October 2020, 09:08\nމޫނުގައި ލަކުނު އުފެދެން މެދުވެރިވާ މައިގަނޑު އެއް ސަބަބަކީ މޫނުން ނަގާ ބިހިތަކެވެ. މިއީ އެތައް ބަޔަކަށް ދިމާޥާ މައްސަލައެކެވެ. ދިރާސާތަކުން ދައްކާ ގޮތުގައި މޫނުގައި ބިހި ނަގަނީ މޫނު ތެޔޮވުމުން ނުވަތަ ސާފުތާހިރުކަން ކުޑަވުމުން ނުވަތަ ހަމަނިދި ނުލިބުމުގެ ސަބަބުންނެވެ. އަދި ބިހިތައް ލަކުނަށް ބަދަލުވެ އެތައް ބަޔަކު މިކަމަށްޓަކައި ބޮޑުހޭދައެއް ކުރެއެވެ. ބާޒާރުގައި ހުރި އަގުބޮޑެތި ތަކެތި ބޭނުންކޮށް ސެލޫންތަކުން ފަރުވާ ހޯދައެވެ.\nބިހިތަކުގެ ސަބަބުން މޫނުގައި އުފެދިފައި ހުންނަ ލަކުނުތައް ފިލުވުމަށް އަގުބޮޑެތި ޕްރޮޑަކްޓުތައް ބޭނުން ކުރާއިރު ދާއިމީ ފަރުވާ އެއް ލިބުނަސް އޭގައި ހިމެނޭ ކެމިކަލް ތަކުން ހަންގަނޑަށް ބޮޑެތި ގެއްލުންތަކެއް ލިބެއެވެ. ބައެއް އުފެއްދުންތަކުން ވަގުތީ ހިތްހަމަޖެހުމެއް ލިބުނަސް ފަހުން ހަަމަށް އޭގެ ގެއްލުން ލިބި ހަމަށް ޖެހޭ ކެންސަރު ފަދަ ބަލިތައް ޖެހުމަށް މަގުފަހިވެއެވެ.\nއެހެންކަމުން ވީހާވެސް ކެމިކަލް ފްރީ، ގުދުރަތީ ބާވަތްތަކުގެ އެހީގައި ހަމުގައި އުފެދޭ ލަކުނުތައް ފިލުވާލާނެ ގޮތްތައް އިހުތިޔާރު ކުރަން އެބަ ޖެހެއެވެ. އެގޮތުން ކުރެވިދާނެ ފަސޭހަ ކަންކަން ލިޔެލާނަމެވެ.\nއަލޯވެރާއަކީ ހަންގަނޑަށް ފަރުވާ ކުރުމަށް ހަމަ އެއްވަނައެވެ. އެއީ މޫނުން ނަގާ ބިހިތަކުގައި ހުންނަ ބެކްޓީރިއާތައް ނައްތާލުމުގެ ކުޅަދާނަކަން ލިބިގެންވާ އެއްޗެކެެވެ. ހަމައެއާއެކު، ހަންގަނޑުގެ ކޮލިޓީ ރަނގަޅުކޮށްދީ ހަންގަނޑު އޮމާން ކޮށްދިނުމަށްވެސް އަލޯވެރާ އެހީތެރިވެދެއެވެ.\nއެގޮތުން ކޮންމެ ދުވަހަކުވެސް، ތާޒާ އަލޯވެރާ ޖެލް ކޮޅަކުން މޫނުގައި އުފެދިފައި ހުންނަ ލަކުނުތަކުގައި ކުލޮކު ވައިސްކޮށް މަސާޖު ކުރާށެވެ. 15 ވަރަކަށް މިނެޓުވަންދެން އެފަދައިން މަސާޖު ކުރުމަށްފަހު އެއްގަޑިއިރުވަންދެން ބަހައްޓާށެވެ. ދެން ގަޑިއެއްހާއިރު ވުމުން ފިނިފެން ފޮދަކުން މޫނު ދޮވެލާށެވެ.ބޭނުމިއްޔާ އަލޯވެރާއަށް ކުޑަ މާމުއިކޮޅެއް އެއްކޮށްލައިގެންވެސް އެފަދައިން ކަންތައް ކުރެވިދާނެއެވެ. މި ރެމެޑީ ކޮންމެ ދުވަހަކު ތަކުރާރު ކުރާށެވެ. ތަފާތު ފެންނާނެއެވެ.\nލުނބޯއަކީ، މޫނުގެ ކުލަ އަލިކޮށްދީ މޫނު ތާޒާ ކޮށްދޭ އެއްޗެކެވެ. ހަމައެއާއެކު، ލުނބޯގައި ގިނަ އަދަދަކަށް އެކުލެވޭ ވިޓަމިން ސީއާއި އެންޓި ބެކްޓީރިއަލް ޕްރޮޕަޓީތަކަކީ މޫނުގައި އުފެދޭ ބިހި ލަކުނު ފިލުވާލުމަށް އެހީތެރިވެދޭ އެއްޗެކެވެ.\nރޭގަނޑު ނިދަން އޮށޯތުމުގެ ކުރިން މޫނުގައި ހުންނަ ލަކުނުތަކުގައި ލުނބޯހުތް ހާކާށެވެ. އެއަށްފަހު ނިދަން އޮށޯންނާށެވެ. ދެން ހެނދުނު ވުމުން މޫނު ރަނގަޅަށް ދޮވެލާށެވެ. މި ފަރުވާ އާދަކޮށް ކޮންމެ ދުވަހަކުވެސް ތަކުރާރު ކުރާށެވެ.އެއް ސައި ސަމުސާ ލުނބޯ ހުތް، އެއްވެސް ކެމިކަލެއް އެއްކޮށްފައިނުވާ ކުޑަކުޑަ މާމުއިކޮޅަކާ އެއްކޮށްލާށެވެ. އެއަށްފަހު މޫނުގައި އުފެދިފައި ހުރި ލަކުނުތަކުގައި ހޭކުމަށްފަހު ފަސް ވަރަކަށް މިނެޓު ވަންދެން މަސާޖުކޮށްލާށެވެ. ދެން ދޮވެލާށެވެ.\nކާށި ތެލަކީވެސް މޫނުން ނަގާފައި ހުންނަ ބިހިތަކާއި ބިހިތަކުގެ ލަކުނު ފިލުވުމަށް އެހީތެރިވެދޭ އެއްޗެކެވެ.\nބިހި ލަކުނުތަކުގައި ކާށި ތެޔޮ ހާކާލައި ކުޑަ އިރުކޮޅެއް ވަންދެން ރަނގަޅަށް މަސާޖު ކުރާށެވެ. މިކަން ކުރަން އެންމެ ރަނގަޅީ ރޭގަނޑު ނިދަން އޮށޯތުމުގެ ކުރިންނެވެ. ނިދަން އޮށޯތުމުގެ ކުރިން މި ޓްރީޓުމަންޓު ނަގާ ނަމަ މޫނު ދޮންނާނީ އަނެއް ދުވަހު ހެނދުނު ހޭލައިގެންނެވެ.ކާށި ނުވަތަ ތެޔޮ ފޮދަކާއި ލަވެންޑާ ތެޔޮ ފޮދެއް އެއްކޮށްލުމަށްފަހު މޫނުގައި ހުންނަ ލަކުނުތަކުގައި ހާކާށެވެ. ގަޑިއެއްހާއިރު ވަންދެން މަޑުކޮށްލުމަށްފަހު ދޮވެލާށެވެ. ހަތަރު ހަފުތާ ވަންދެން ދުވާލަކު އެއް ފަހަރު މި ޓުރީޓުމަންޓު ނަގާށެވެ.\nއަލުތްވަކީވެސް މޫނުން ނަގާ ބިއްސާއި އޭގެ ލަކުނުތައް ފިލުވާލަދޭން އެހީތެރިވެދޭ އެއްޗެކެވެ. މީގެ އިތުރުން މޫނުގެ ކުލަ އަލިކުރުމަށް ވެސް އަލުވި އެހީތެރިވެ ދެއެވެ.އަލުވި އެއް ދޮވެ ސާފު ކުރުމަށްފަހު ގާނާލާށެވެ. އަދި ސާފު ފޮތިކޮޅަކުން އޭގެ ދިޔަ ފެލާލާ އެ ދިޔަ މޫނުގައި ހާކާލާށެވެ. ދެ ގަޑިއިރުވަންދެން މަޑުކޮށްލާށެވެ. އެއަށްފަހު ދޮވެލާށެވެ. މިއީ ގޭގައި ފަސޭހައިން ކުރެވިދާނެ ފަރުވާތަކެވެ.


Kunooz othee court amuraa hilaafah hisoaru koffa: idhikolhu faraaithah | Mihaaru\nކުނޫޒު ބޭރުގައި ފުލުހުން އިއްޔެ ފޯރިމަރަނީ. - ފޮޓޯ: މިހާރު/ ހުސެއިން ވަހީދު\nކުނޫޒު އޮތީ ކޯޓު އަމުރާ ޚިލާފަށް ހިސޯރުކޮށްފައި: އިދިކޮޅު ޕާޓީތައް\n27 ޖުލައި 2017 - 12:26 21 comments\nޖުމްހޫރީ ޕާޓީގެ މައި އޮފީސް އަދި އިދިކޮޅު ފަރާތްތަކުގެ ޖަލްސާތަކާއި ހަރަކާތްތައް ފަހަކަށް އައިސް ބާއްވަމުން އަންނަ މައި ހަރުގެ މ. ކުނޫޒު ވަނީ ކްރިމިނަލް ކޯޓުން ނެރުނު އަމުރާ ޚިލާފަށް ފުލުހުން ހިސޯރުކޮށްފައި ކަމަށް ގުޅިފައިވާ އިދިކޮޅު ސިޔާސީ ޕާޓީތަކުން މިއަދު ބުނެފި އެވެ.\nއެ ޕާޓީތަކުން ނެރުނު ބަޔާނެއްގައި ބުނީ ފުލުހުން ކުނޫޒް ހިސޯރުކޮށްފައިވާ މި ވަގުތުގައި އެ ތަނުގައި އެއްޗެއް ޕްލާންޓްކުރުން ފަދަ ކަންކަން ހިނގާފާނެތީ ކަންބޮޑުވާ ކަމަށެވެ.\nކުނޫޒްގައި ހިންގަނީ ރައްޔިތުންގެ ތާއީދާ އެކު ކުރިއަށް ގެންދާ ސިޔާސީ ހަރަކާތްތަކެއް ކަމަށާއި ވަކި ފަރާތެއްގެ މަސްލަހަތު ހިމާޔަތް ކުރަން ކުރާ ޣައިރު ގާނޫނީ ކަންކަމުގައި ފުލުހުން ހިއްސާވާތީ އެކަމާ ކަންބޮޑުވާ ކަމަށް ވެސް ބަޔާނުގައިވެ އެވެ.\n"މިނިވަންކަމާއެކު ސުލްހަވެރި ސިޔާސީ ހަރަކާތްތައް ހިންގުމުގެ ހައްގު ސިޔާސީ ޕާޓީތަކަށް ލިބިދީފައިވާ ހިނދު، ފުލުހުންގެ މިފަދަ ނޭއްގާނީ އަމަލުތަކުން ރައްޔިތުންގެ ހިތްތަކުގައި ފުުލުހުންގެ މެދު ނަފްރަތު އުފެދިގެންދާނެ އެވެ،" ރާއްޖޭގެ ސިޔާސީ މަސްރަހު ހޫނުވެފައިވާ މި ދަނޑިވަޅާ ގުޅޭ ގޮތުން އިދިކޮޅު ފަރާތްތަކުން ނެރުނު ބަޔާނުގައިވެ އެވެ.\nގުޅިފައިވާ ޕާޓީތަކުން ވަނީ ގާނޫނުގައިވާ ގޮތުގެ މަތިން ފުލުހުން އަމަލުކޮށް ޖުމްހޫރީ ޕާޓީގެ އިދާރީ ހިންގުމަށް ހުރަސް ނާޅައި އެ އޮފީސް އޮފީސް ހަވާލު ކުރުމަށް ފުލުހުންނަށް ގޮވާލައިފަ އެވެ. ނަމަވެސް މިދިޔަ އަންގާރަ ދުވަހުން ފެށިގެން ކުނޫޒު ވަނީ ފުލުހުންގެ ބެލުމުގެ ދަށުގަ އެވެ.\nކުނޫޒު ފާސް ކުރުމަށް ކްރިމިނަލް ކޯޓުން ފުލުހުންނަށް ދިން އަމުރު ހިފައިގެން ދިއުމުން، އެތަން ބަލައި ފާސް ކުރަން ފުރުސަތު އަންގާރަ ދުވަހުގެ ރޭ ދީފައިވާނެ ކަމަށް ޖުމްހޫރީ ޕާޓީން ވަނީ ބުނެފަ އެވެ. ކުނޫޒް ފާސް ކުރުމަށްފަހު، އެތަނުން އެއްވެސް ހެއްކެއް ފެނިފައިނުވާ ކަމުގެ ލިޔުން ފުލުހުން އަންގާރަ ދުވަހުގެ ރޭ ދިނުމާއެކު، ކުރީގެ އަމުރު ހިފައިގެން އެތަން ފާސް ކުރަން ފުލުހުންނަށް ނުދެވޭނެ ކަމަށް ވެސް އެ ޕާޓީން ބުންޏެވެ.\nޖިނާއީ އިޖުރާތުގެ ގާނޫނުގެ 32 ވަނަ މާއްދާގައި އޮންނަ ގޮތުން، ތަނެއް ބަލައި ފާސްކުރުމުގެ ކޯޓު އަމުރުގައި އެ އަމުރުގެ ދަށުން ބަލައި ފާސްކުރުމަށްޓަކައި އެއް ފަހަރަށް ވުރެ ގިނަ ފަހަރު އެތަނަކަށް ވަންނަ ނަމަ އެކަން ބަޔާންކޮށްފައި އޮންނަން ޖެހެ އެވެ.\nއިތުރު ލިޔުންތައް އެމްޑީޕީ ސިޔާސީ ޕާޓީ ފުލުހުން ރެލީ އިދިކޮޅު ފަރާތްތައް އަދާލަތު ޕާޓީ ޖުމްހޫރީ ޕާޓީ ރާއްޖޭގެ ސިޔާސީ ހަމަނުޖެހުން


އަނަސް ވިދާޅުވީ މާލޭގެ ރައްޔިތުން ބަސް އިއްވައިފި ކަމަށް\nއަނަސް ވަނީ އޭނާއަށް ވޯޓު ދިން އެންމެނަށް ޝުކުރު އަދާކުރައްވާފައި\nމިއީ މާލޭގެ މޭޔަރުކަން ޕީޕީއެމުގެ ބޭފުޅަކަށް ލިބުނު ފުރަތަމަ ފަހަރު\n11 އޭޕްރިލް 2021 | އާދީއްތަ 06:45\nލޯކަލް ކައުންސިލް އިންތިޚާބުގައި މާލޭ ސިޓީގެ މޭޔަރުކަމަށް އެމްޑީޕީގެ ފަރާތުން ވާދަކުރެއްވި އަނަސް އަބްދުއްސައްތާރު ބަލި ގަބޫލު ކުރައްވައި އިންތިޚާބުން ކުރި ހޯއްދެވި ޕީޕީއެމްގެ ކެންޑިޑޭޓް ޑރ. މުހައްމަދު މުއިއްޒުއަށް މަރުހަބާ ވިދާޅުވެއްޖެއެވެ.\nއިންތިޚާބުގެ މިހާތަނަށް ގުނިފައިވާ ވޯޓުގެ ވަގުތީ ނަތީޖާ ދައްކާ ގޮތުން، ޑރ. މުޙައްމަދު މުއިއްޒުއަށް 5028 ވޯޓު ލިބިވަޑައިގެންފައި ވާއިރު އަނަސް އަށް ލިބިވަޑައިގެންނެވީ 2970 ވޯޓެވެ. އެހެންކަމުން ބޮޑު ތަފާތަކުން ޑރ.މުއިއްޒު އިންތިޚާބު ކާމިޔާބު ކުރައްވާނެ ކަމަށް ބެލެވެއެވެ.\nއިންތިޚާބުގައި ޑރ މުއިއްޒު ހޯއްދެވި ކާމިޔާބީއާއި ގުޅޭ ގޮތުން އަނަސް ވިދާޅުވީ، މާލޭގެ ރައްޔިތުން އެމީހުންގެ ބަސް އިއްވައިފި ކަމަށެވެ. އަދި އިންތިޚާބުގެ ނަތީޖާއާ މެދު ވިސްނައި މާލޭގެ ރައްޔިތުންގެ ރުހުން ލިބި ކުރިހޯދޭނެ ގޮތްތަކެއް އެމްޑީޕީން އަލުން ހޯދަން ޖެހިފައިވާކަމަށް ވެސް އަނަސް ވިދާޅުވިއެވެ.\nމީގެ އިތުރުން އަނަސް ވަނީ، އޭނާއަށް ވޯޓު ދިން އެންމެނަށް ޝުކުރުއަދާ ކުރައްވާފައެވެ.\nމިއީ މާލޭގެ މޭޔަރުކަން ޕީޕީއެމަށް ލިބުނު ފުރަތަމަ ފަހަރެވެ. ފާއިތުވި 10 އަހަރު މާލޭގެ ގިނަ ގޮނޑިތަކެއްގައި އެމްޑީޕީގެ މެމްބަރުން ތިބި ނަމަވެސް މިފަހަރުގެ އިންތިޚާބުގައި އެމްޑީޕީގެ ކެންޑިޑޭޓުންނަށް ވަނީ މާލެ ސިޓީން ބޮޑު ނާކާމިޔާބީއަކާ ކުރިމަތިވެފައެވެ.\n11 އޭޕްރިލް 2021 | އާދީއްތަ 16:45\nއަނަސް އަކީ ވަރަށް ރަގަޅު މީހެއްކަމަށް ގަބޫލުކުރަން. މާތްﷲ އަނަސްއަށް ހެޔޮރަހްމަތް ލަައްވާނެ.(އާމީން)


ފުރަތަމަ ނަޒަރުން ވެވުނު ލޯބި ( ހަތަރުވަނަ ބައި) – Esfiya\nލޯބި 1 day ago\nފުރަތަމަ ނަޒަރުން ވެވުނު ލޯބި ( ހަތަރުވަނަ ބައި)\nމުނީޒު ދިޔައީ ސިއްސައިގެނެވެ. ކޮފީ ތަށި ބަންޑުން ވީމަކާއެއް ނޫނެވެ. ހަނާ ހާސްވެ، ހަޅޭއްލަވައިގަތީމައެވެ. ހަނާ އަވަސް ވެގަތީ އެތަން ސާފުކުރާށެވެ. މޭޒުމަތީގައި އޮތް ފޮތިގަނޑެއް ނަގައި ސާފުކުރަމުން ދިޔައެވެ. ޝަހީދާއަށް ހުރެވުނީ ބުނާނެ އެއްޗެއް ނޭނގިފައެވެ. މުނީޒުވެސް ހަމަ އެހާލުގައެވެ. “އައްޗާ.. ހާދަ ރަނގަޅު މަންޖެ އެކޭދޯ… މުނީޒު އަވަހަށް އޭނައާ މެރީ ކުރޭ… ރަނގަޅު އަތްބެއް….” ހުދާ ހަނާއާ ދިމާކުރަމުން ބުންޏެވެ. “އާނ… ދޯ.. ތިކަމާ އުޅެން އެބަ ވިސްނަން….” މުނީޒު މިހެން ބުނުމާއި އެކު ހަނާ ދިޔައީ ސިއްސައިގެންނެވެ. އަދި ކުރަމުން ދިޔަ މަސައްކަތަށް ހުއްޓުން އެރިއެވެ. މުނީޒު އެހެން ބުނީ ސަމާސާ އަކަށް ނޫނެވެ. ހަގީގަތުގަވެސް އެކަން ކުރަން މުނީޒުގެ ހިތުގަ އޮތީމައެވެ.\nއޮފީސް ނިންމައި އެންމެން ގެއަށް ދާން ހިގައިގަތެވެ. ހަނާ ހުރީ ވަރަށް އުފާވެފައެވެ. މުނީޒު ދެއްކި ވާހަކައިންނެވެ. ހަނާއަށް ގެއަށް ނުދެވެނީސް ފޯނެއް އައެވެ. ހަަނާ ހީކުރީ އެއީ ޝަހީދާގެ ފޯނެއް ކަމަށެވެ. އެހެންކަމުން އަވަހަށްް ޖީބުން ފޯނު ނަގާ ބެލިއެވެ. ހަނާ ހީކުރި ގޮތާ ހިލާފެވެ. އެއީ ޝަހީދާގެ ފޯނެއް ނޫނެވެ. އެއީ މުނީޒުގެ ފޯނެކެވެ. ހަނާ ވަރަށް އުފަލުން ހުރެ ފޯނު ނެގިއެވެ. “ހަލޯ… އޭ ނީޒް… ވަރަށް ދެރައޭ.. ބުނަން އުޅުނު ވާހަކަ މިއަދު ނުބުނެވުނީމަަ… މިހާރު ދިމާ ކުރަންވީއެއްނު… މިހުރީ ގެ ކައިރީ.. އާދޭ މިތަނަށް..” ހަނާ ވާހަކަ ދެއްކީ ވަރަށް ލޯބިންނެވެ. މުނީޒު މި އަންނަނީއޭ ބުނެ ފޯނު ބޭއްވިއެވެ. މުނީޒު އެތަނަށް ދިޔައިރު ހަނާ ހުރީ އެގޭ ދޮރުކައިރީގައެވެ. ފުރަގަސް ދީގެންނެވެ. “ދެން ތި ރީތި ލަތީފީ މޫނު އަހަންނަށް ދައްކަބަލަ..” މުނީޒު ސައިކަލް މަތި އިދެ ބުންޏެވެ. މުނީޒު މިހެން ބުނުމާއި އެކު ހަނާ އެބުރި ވަރަށް ލަދު ރަކި ގޮތަކަށް ހީލާފައި އިސްޖަހައިލިއެވެ. ‘އާނ… ދެން ބުނެބަލަ.. ނުބުނެވިގެން ތި އުޅޭ ވާހަކަ..” މުނީޒު މިހެން ބުނެ ހީލިއެވެ. ހަނާ ލަދުން ހުރެ ސީދާ ދައްކަން ބޭނުންވި ވާހަކަ ބުންޏެވެ. ” އަހަރެން ނީޒް ދެކެ ވަރަށް ލޯބިވޭ…” ހަނާ މިހެން ބުނުމާއި އެކު މުނީޒުއަށް އައީ ކުއްލި ސިހުމެކެވެ. މުނީޒު ހަނާ ދެކެ ލޯބިނުވާތީއެއް ނޫނެވެ. އަންހެން ކުއްޖަކު އިސްވެ ލޯތްބަށް އެދުނީމައެވެ. މުނީޒު ހުރީ ދޭނެ ޖަވާބެއް ނެނގިފައެވެ. މުނީޒު ހަނާ ދެކެ ލޯބިވާ ވާހަކަ ބުނަން ނުކެރިފައެވެ. މުނީޒު އެހެން އިންދާ ހަނާ ބުންޏެވެ. “އަހަންނަށް ހީވަނީ ނީޒް ވެސް އަހަރެންދެކެ ލޯބިވޭހެން..” މުނީޒު ސިހިފައި އެހިއެވެ. “އެކީއްވެ އެހެން ހީވަނީ؟” “އެއީ… މިއަދު ކޮފީތަށި ބަންޑުން ވި ގަނޑީގަ ނީޒް ބުނި އެއްޗަކުން.” ހަނާ މިހެން ބުނެ މުނީޒުއާ ދިމާލަށް ބަލައިލިއެވެ. އެވަގުތަކީ މުނީޒުވެސް ހަނާއާ ދިމާލަށް ބަލާލި ވަގުތެވެ. ދެމީހުންގެ ހަތަރު ކަޅިހަމަވިއެވެ. މުނީޒުއަށް ހަނާގެ ލޮލުން އަގު ބޮޑު ޖަވާހިރުތަކެއް ފެނުނެވެ. އަދި ބުނެވުނެވެ. “އަހަރެންވެސް ހަނާ ދެކެ ވަރަށް ލޯބިވޭ..” އަދި ޖީބުން ކުޑަ ކުޑަ ފޮއްޓެއް ނަގަމުން ސައިކަލުން ފޭބިއެވެ. އަދި ހަނާގެ ކުރިމައްޗަށް ހުއްޓި ހުރެ ތިރިވަމުން އެފޮށި ހުޅުވިއެވެ. އޭގައި އޮތީ ރީތި އަނގޮޓިއެކެވެ. މުނީޒު އެހިއެވެ. “ވިލް ޔޫ މަރީ މީ ؟” މުނީޒު އެހީ ކައިވެންޏަށެވެ. ރައްޓެހި ވާކަށް ނޫނެވެ. ހަނާ ވަރަށް އުފާވަފައި ބުނަޏެވެ. “ޔެސް..” ހަނާ މިހެން ބުނުމާއި އެކު މުނީޒު އެ އަނގޮޓި ނަގާ ހަނާގެ އަތުގައި އެޅުވިއެވެ. އަދި ބުންޏެވެ. “މިއީ ވަގުތީ އެއްޗެއް ނޫން އިނގޭ.. ދާއިމަށް އަޅުވާއެއްޗެއް..” މުނީޒު މިހެން ބުނުމާއި އެކު ހަނާ އަށް އުފަލުން ގޮސް ރޮވުނެވެ. މުނީޒުގެ މޫނުމައްޗަށްވެސް އުފާވެރިކަމުގެ ހިނިތުންމެއް ވެރިވިއެވެ. ޑިނާއަށް ދައުވަތުދެމުން މުނީޒު ސައިކަލަށް އަރާ ގެއަށް ދާން ދުއްވާލިއެވެ. ހަނާ ވަރަށް އުފާވެފައި ގެއަށް ވަނެވެ.\nހަނާ އެތެރެއަށް ވަދެ، ޝަހީދާއަށް ގުޅައި، މުނީޒު އިންނަން އެހި ވާހަކަ ބުންޏެވެ. ޝަހީދާ ވަރަށް އުފާވެފައި ބުންޏެވެ. “ކޮންގްރާ ހަނާ.. އަވަަހަށް މެރީ ކުރަން އުޅޭ.. އެހެން ނޫނީ ގޯހެއް ހެދިދާނެ…” ޝަހީދާ މިހެން ބުނުމާއި އެކު ހަނާ ބުންޏެވެ. “އަދި ނެތެއްނު ނުކުރެވިފަ، އަދިބުނަން.. މިރޭ ޑިނާ އަކަށް އިންވައިޓް ވެސް ކުރި..” ހަނާ މިހެން ބުނެ ވާހަކަ ކުރުކޮއްލައި ފޯނު ބޭއްވިއެވެ\nގަނޑިން އިރުއޮއްސި ހަތެއް ޖެހީއެވެ. ހަނާ ފެންވަރަން ވަންނަން އުޅެނިކޮށް ކަޔާ އެހިއެވެ. “ދޮންތާ… ކޮންތާކަށް ދާން ތިއުޅެނީ..؟” “ކޮއްކޯ… ދައްތަ މި އުޅެނީ ފްރެންޑަކާއި އެކީ މިރޭ ކާން ދާން ވެގެން…” ހަނާ މިހެން ބުނި ވަގުތު ކަޔާއަށް ހަނާގެ އިނގިލީގައި އަޅާފައި އޮތް އަނގޮޓި ފެނުނެވެ. އަދި އެހިއެވެ. “ދޮންތާ.. މި ކާކު ދިން އެއްޗެއް؟ ހާދަ ރީތި އެއްޗެކޭ.. ކޮއްކޮ ވެސް ބޭނުން ތިކަހަލަ އެއްޗެއް…” ހަނާ ހެވިފައި ބުންޏެވެ. “ކޮއްކޮއަށް ވެސް އަދި މިކަހަލަ އެއްޗެއް ލިބޭނެ.. މަންމަ ކައިރީ ނުބުނާތި ދައްތަ އަތުގަ މި އޮތް ވާހަކަ..” ހަނާ މިހެން ބުނީ ކަޔާ ދެން ކުރާނެ ސުވާލު އިނގޭތީ ކަޔާ ކޮޓަރިން ބޭރަށް ފޮނުވާލާށެވެ. ހަނާ އެހެން ބުނުމާއި އެކު ކަޔާ ދުއްވައިގަތެވެ. އަދި މަންމަ ނިއުމާ ކައިރީ އެވާހަކަ ބުންޏެވެ. “މަންމާ.. ދޮންތަ އަތުގަ އަޅާފަ އެބައޮތް ވަރަށް ރީތި އެއްޗެއް.. ދޮންތަ ބުނީ ކޮއްކޮއަށް ވެސް އެކަހަލަ އެއްޗެއް ލިބޭނެއޭ..” ކަޔާ މިހެން ބުނުމާއި އެކު ނިއުމާ އެހިއެވެ. “އެ ކޯއްޗެއްތަ ދަރިފުޅާ..؟” “ކޮއްކޮއަކަށް ނޭނގެ.އެކަމަކު ދެން މަންމަ އަކަށް އެ ނުފެންނާނެ.. ދޮންތަވީ މިހާރު ފެންވަރަން ފާހާނައިގަ..” ކަޔާ ހުރިހާ ވާހަކަ އެއް ނިއުމާ ކައިރީ ބުންޏެވެ. ހަނާ ފެންވަރައި ނިމިގެން ރީތިވާން ލޯގަނޑު ކައިރީ ހުއްޓާ ނިއުމާ ގޮސް އެހިއެވެ. “ދަރިފުޅާ… ކޮއްކޮ އެދައްކަނީ ކޯއްޗެއްގެ ވާހަކަތަ؟” ހަނާ އަކީ މައިންބަފައިންނަށް އެއްވެސް އެއްޗެއް ސިއްރު ކުރާ ކުއްޖެއް ނޫނެވެ. އެހެން ކަމުން ހަނާ މަންމަ ކައިރީ ބުންޏެވެ. އެއީ މުނީޒު އަޅުގަނޑު ކައިރިން އިންނަން އަހާފަ، އަޅުގަނޑު އާއެކޭބުނީމަ، އޭނަ އެޅުވި އަނގޮޓިއެއް…” ނިއުމާ ވަރަށް އުފާވެފައި ބުންޏެވެ. ” އެހެންތަ ދަރިފުޅާ، މަންމަ ހާދަ އުފާވެއްޖެއޭ… ދަރިފުޅު މީހަކާ އިންނަ ޚަބަރު ލިބުނީމަ… ބައްޕަ ކައިރީ ބުނެފިންތަ؟” ހަނާ ބޯހޫރާލަމުން ނޫނެކޭ ބުންޏެވެ. އަދި މުނީޒުއާއި އެކު މިރޭ ކާން ދާ ވާހަކަވެސް ބުންޏެވެ. ނިއުމާ ވަރަށް އުފާވެފައި ކޮޓަރިން ނުކުމެގެން ދިޔައެވެ\nMihaaru mi part ah inthizaaru koh koh varubali vefa hutta adhikiriyaa mi kiyan libunee ✨❤\nNext part thankolheh avas kolladhechey 😊\nލޯބި އަހަރެންވާނަމޭ (7)\nފިރިމީހާގެ ހައްޤުގައި (24)\nހިތާމަ ލޯބި February 22, 2017\nހާދަހާ ލޯބިވޭ 1\nމަޖާ ލޯބި June 13, 2021


26 މާރިޗު, 2018 އެއްވެސް ޚިޔާލެއް ހުށަހަޅާފައި ނެތް\nލޮލުރޯގާ(Conjunctivitis) އަކީ ލޮލަށް އެންމެ އާންމުކޮށް ދިމާވާ އެއް މައްސަލަ އެވެ. ލޮލުރޯގާ އޭ ކިޔަނީ ލޮލުގެ ހުދުކަޅީގެ މަތީގައިވާ ތުނި ދުލި ދުޅަވެ ރަތްވެ ޖަރާސީމު އެޅުމަށެވެ. ފަސޭހައިން ގައިންގަޔަށްއަރާ މިބަލިކޮންމެ އުމުރު ފުރައެއްގެ ކޮންމެ މީހަކަށްވެސް ޖެހިދާނެ އެވެ. ވަރަށް ތުއްތު ކުދިންނަށް ވެސް ލޮލުރޯގާ ޖެހޭ ފަހަރު އާދެއެވެ. ގިނަ ފަހަރު ގޭގެ ކޮންމެ ވެސް ބޮޑުމީހަކަށް ޖެހުމުން ނޫނީ ރޯގާޖެހިފައިވާ މީހުންނާއެކީގައި ވަގުތު ހޭދަކުރުމުން ވެސް ރޯގާ ޖެހޭގޮތް މެދުވެރިވެއެވެ.\nލޮލުރޯގާ ޖެހޭ ސަބަބު\nބައެއް ކަހަލަ ވައިރަސް އަދި ބެކްޓީރިޔާ ފަދަ ޖަރާސީމުތަކުގެ ސަބަބުން ލޮލުރޯގާ ޖެހޭގޮތް ވެއެވެ. ލޮލަށް ވެއްޓޭ އެއްޗެއް ނުވަތަ އެޅޭ މާއްދާއެއްގެ ސަބަބުން ނުވަތަ އެލާރޖީއެއްގެ ސަބަބުން ވެސް ލޮލުރޯގާ ޖެހިދާނެކަން ހަދާންކުރަންޖެހެއެވެ. ތުއްތު ކުދިންނަށް ކަރުނަވަޅު ބެދުމުން ވެސް ލޮލުރޯގާ ޖެހިދާނެ އެވެ. ބައެއް ކަހަލަ ކެމިކަލް ލޮލަށް އެޅުން، ބައެއް ކަހަލަ ބަލިތަކުގެ ސަބަބުން ވެސް ލޮލުރޯގާ ޖެހިދާނެ އެވެ. ވައިރަސް އަދި ބެކްޓީރިޔާ އެކޭ އެއްފަދައިން މަދުން ނަމަވެސް ފަންގަސް ގެ ސަބަބުން ވެސް ލޮލުރޯގާ ޖެހިދާނެ އެވެ.\nއެންމެ އާންމުކޮށް ލޮލުރޯގާ ޖެހެނީ ވައިރަސް، ބެކްޓީރިޔާ ސަބަބުންނާ، އަދި ލޮލަށް ވެއްޓޭ އެއްޗަކާ ނުގުޅުމުގެ ސަބަބުންނެވެ. ނުވަތަ އެލާރޖީގެ ސަބަބުންނެވެ. ލޮލުރޯގާ ޖެހެނީ (ފެތުރެނީ) ލޮލުރޯގާ ޖައްސާ ޖަރާސީމު (ވައިރަސް، ބެކްޓީރިޔާ) އާ ތަޣައްޔަރުވެފައިވާ އަތް ލޮލުގައި އުގުޅުމުންނެވެ. ނުވަތަ އެފަދަ ހާލަތުގައި އަތްނުދޮވެ، ލޮލުގައި އަތްލުމުންނެވެ. ލޮލުރޯގާ ޖައްސާ ޖަރާސީމާ އަތް ތަޣައްޔަރުވަނީ ލޮލުރޯގާ ޖެހިފައިވަނިކޮށް ލޮލުން ބޭރުވާ ދިޔަ، ފެން، މަޑު، ނުވަތަ ކެއްސާ ކިނބިހިއަޅާއިރު ބޭރުވި އެއްޗެތީގައި އަތްލުމުންނެވެ. މީގެ އިތުރުން ބައެއް ފަހަރު ބަލިމީހާ ބޭނުންކޮށްފައިވާ ޓިޝޫ، ރުމާ، ތުވާލި، ބެޑްޝީޓް ފަދަ ތަކެތީގައި ޖަރާސީމު ހުއްޓައި އަތްލައިފިނަމަ ވެސް ބަލި ޖައްސާ ޖަރާސީމާ އަތް ތަޣައްޔަރުވެދާނެ އެވެ. އަދި އެފަދަ ހާލަތުގައި އަތްނުދޮވެ، ލޮލުގައި އަތްލައި އުގުޅައި ހަދައިފިނަމަ ލޮލުރޯގާ ޖެހުމަކީ ވަރަށް ގާތް ކަމެކެވެ.\nތިރީގައި މިވަނީ ލޮލުރޯގާ އެންމެ އާންމުކޮށްޖެހޭ ބައެއް ސަބަބުތަކަށް ކުރުކޮށް ބަލާލެވިފަ އެވެ.\nވައިރަސްގެ ސަބަބުން ލޮލުރޯގާ ޖެހުން (Viral conjunctivitis)\nވަރަށް ގިނަ ވައިރަސްތަކުގެ ސަބަބުން ލޮލުރޯގާ ޖެހޭގޮތް ވެއެވެ. އެގޮތުން ލޮލުރޯގާ ޖައްސާ ގިނަ ވައިރަސް ތަކަކީ އެވައިރަސް ތަކުގެ ސަބަބުން އަރިދަފުސް ރޯގާ ވެސް ޖައްސާ ވައިރަސް ތަކެކެވެ.\nއާންމު ގޮތެއްގައި ފުރަތަމަ ޖެހެނީ އެންމެ ލޮލަކަށެވެ. އެއަށްފަހު ދެތިން ދުވަހުގެ ތެރޭގައި ދެވަނަ ލޮލަށް ރޯގާގެ އަސަރު ކުރުމަކީ ވެދާނެ ގޮތެކެވެ.\nފަސޭހަ ކަމާއެކު ގައިންގަޔަށް އަރައެވެ.\nލޮލުރޯގާ ފެށިގެން އަންނަނީ ވަރަށް އާދައިގެ ގޮތަކަށެވެ. ނުވަތަ ލޮލުރޯގާ ގެ އުދަނގޫ ހުންނަނީ އާދައިގެ މިންވަރަކަށެވެ. އެންމެ ބޮޑަށް ގޯސްވެގެންދާނީ ބަލިޖެހޭތާ 5-3 ދުވަހާ ދެމެދުގެ މުއްދަތުގެ ތެރޭގައެވެ. އާންމު ގޮތެއްގައި 2-1 ހަފްތާގެ ތެރޭގައި ފަރުވާ އެއް ނުކުރި ނަމަވެސް ރަގަޅުވެދާނެ އެވެ. އަދި ރަގަޅުވާއިރު މާބޮޑު މައްސަލަ ތަކެއް މެދުވެރިއެއް ނުވެއެވެ. ނަމަވެސް ބައެއް ފަހަރު ރަގަޅުނުވެ 3-2 ހަފްތާއަށް ދިގުދެމި ދިއުމަކީ މަދުން ނަމަވެސް ވެދާނެ ގޮތެކެވެ.\nމިވައްތަރުގެ ލޮލުރޯގާ ދެނެގަނެވެނީ ބަލިމީހާގެ ފުށުން ލިބޭ މައުލޫމާތުތަކާ، ބަލިމީހާއަށް ކުރިމަތިވެފައިވާ އުދަނގޫތަކަށް ބަލައިގެންނެވެ. މިސާލަކަށް އަރިދަފުސް ރޯގާގެ އުދަނގުލާއެކު، ލޮލުރޯގާޖެހި، ލޮލުން މަޑުގެ ބަދަލުގައި ފެން އަންނަނަމަ އެއީ ގިނަ ފަހަރު ވައިރަސްގެ ސަބަބުން ލޮލުރޯގާ ޖެހުން ކަމުގައި ބެލެވިދާނެ އެވެ. ލޮލުރޯގާ ޖެހިފައިވާ މީހަކާ އެކުގައި އުޅުމަށްފަހު ލޮލުރޯގާގެ އުދަނގޫތައް ފެށުމަކީ ވެސް އެއީ ލޮލުރޯގާ ކަން ކަނޑައެޅުމަށް ޑޮކްޓަރަށް އެހީތެރިވެދޭނެ ކަމެކެވެ. އާންމު ގޮތެއްގައި ލެބޯޓްރީ ޓެސްޓުތައް ހަދާކަން ނުޖެހޭނެ އެވެ. ނަމަވެސް ލޮލުރޯގާ މާބޮޑަށް ޖެހިފައިވާނަމަ، ލޮލުން އަންނަ ދިޔައިގެ (ފެނުގެ) އެތިކޮޅެއް ނަގައިގެން ޓެސްޓު ކުރެވިދާނެ އެވެ.\nއާންމުކޮށް ލޮލުރޯގާ ޖައްސާ ވައިރަސް ތަކުގެ ތެރޭގައި، އެޑީނޯވައިރަސް، އެންޓީރޯވައިރަސް 70، ކަކްސަކީ ވައިރަސް އޭ24، މީސްލްސް ވައިރަސް، ހާރޕީޒް ސިމްޕްލެކްސް ވައިރަސް، ހާރޕީޒް ޒޯސްޓަރ ވައިރަސް، އެޕްސްޓެންބަރ ވައިރަސް ފަދަ ވައިރަސްތައް ހިމެނެއެވެ.\nބެކްޓީރިޔާގެ ސަބަބުން ލޮލުރޯގާ ޖެހުން (Bacterial conjunctivitis)\nއާންމު ގޮތެއްގައި ފުރަތަމަ ޖެހެނީ އެންމެ ލޮލަކަށެވެ. އެއަށްފަހު ދެވަނަ ލޮލަށް ރޯގާގެ އަސަރު ކުރުމަކީ ވެދާނެ ގޮތެކެވެ.\nއާންމު ގޮތެއްގައި ލޮލުރޯގާ ޖެހިފައި ހުންނަނީ އާދައިގެ މިންވަރަކަށެވެ. މަދުވެގެން 3-2 ދުވަހަށް ލޮލުރޯގާ ގެ އަސަރު ހުންނައިރު، ގިނަވެގެން ގޮސް 3-2 ހަފްތާއަށް ލޮލުރޯގާ ގެ އަސަރު ދެމިހުރުމަކީ ވެދާނެ ގޮތެކެވެ. ވަރަށް ގިނަ ފަހަރު ފަރުވާއަކާ ނުލައި ވެސް 5-2 ދުވަހާ ދެމެދުގެ މުއްދަތެއްގެ ތެރޭގައި ރަގަޅު ވެއެވެ.\nއާންމު ގޮތެއްގައި އުގުޅަން ނުވަތަ ޖައްސަން ހުންނަ އެންޓިބަޔޮޓިކް ބައްޔަށް ފަރުވާ ކުރުމުގައި ބޭނުންކުރެވެއެވެ.\nމިވައްތަރުގެ ލޮލުރޯގާ ވެސް ދެނެގަނެވެނީ ބަލިމީހާގެ ފުށުން ލިބޭ މައުލޫމާތުތަކާ، ބަލިމީހާއަށް ކުރިމަތިވެފައިވާ އުދަނގޫތަކަށް ބަލައިގެންނެވެ. މިސާލަކަށް ކަންފަތުގައި ޖަރާސީމު އެޅުމާއެކު، ލޮލުރޯގާ ޖެހި ލޮލުގައި މާގިނައިން މަޑުލާނަމަ އެއީ ބެކްޓީރިޔާގެ ސަބަބުން ލޮލުރޯގާ ޖެހިފައިވުން ކަމުގައި ބެލެވިދާނެ އެވެ. ލޮލުރޯގާ މާބޮޑަށް ޖެހިފައިވާނަމަ، ބައެއް ފަހަރު ލޮލުން އަންނަ ދިޔައިގެ (މަޑުގެ) އެތިކޮޅެއް ނަގައިގެން ޓެސްޓު ކުރެވިދާނެ އެވެ.\nއާންމުކޮށް ލޮލުރޯގާ ޖައްސާ ބެކްޓީރިޔާ ތަކުގެ ތެރޭގައި، ސްޓެފައިލޯކޯކަސް ޔޫރިއަސް، ހީމޯފިލަސް، ސްޓްރެޕްޓޯކޯކަސް ނިއުމޯނިއޭ، ޝޫޑަމޯނަސް އަދި ކްލަމީޑިޔާ ޓްރެކޯމެޓިސް ފަދަ ޖަރާސީމުތައް ހިމެނެއެވެ.\nއެލާރޖީގެ ސަބަބުން ލޮލުރޯގާ ޖެހުން (Allergic conjunctivitis)\nއެލާރޖީގެ ސަބަބުން ލޮލުރޯގާ ޖެހެނީ ތަފާތު މާއްދާތަކާ ހަށިގަނޑު ނުގުޅުމުގެ ސަބަބުންނެވެ. މިސާލަކަށް މަލުކުނޑި، ވިނަ، ފެހި، ކެހެރި، ހިރަފުސް، އުވަ، ދުން، ވެލި، ރީތިވާ ސާމާނުގެ ވައްތަރުތައް، ލެންސް، ލެންސް ސާފުކުރާ ދިޔަ ފަދަ ތަކެއްޗާ ލޯ ނުގުޅުމަކީ ވެދާނެ ކަމެކެވެ.\nބޮޑަށް މިވައްތަރުގެ ލޮލުރޯގާ ޖެހެނީ އެހެން ކަހަލަ އެލާރޖީ ވެސް ހުންނަ މީހުންނަށެވެ.\nއާންމު ގޮތެއްގައި ލޮލުރޯގާ ގެ އަސަރު ދެލޮލުން ވެސް ފެންނަން ހުންނާނެ އެވެ.\nވަކި ދުވަސްވަރެއްގައި މިވައްތަރުގެ ލޮލުރޯގާ އިތުރުވުމަކީ ވެދާނެ ގޮތެކެވެ.\nބައެއް ކަހަލަ ބޭހާ ރީތިވާ ސާމާނު ބޭނުންކުރުމުން ބައެއް މީހުންނަށް ލޮލުރޯގާ އަސަރު ފެނިދާނެ އެވެ.\nގިނަ ފަހަރު އެލާރޖީ ވާ އެއްޗެއް ބޭނުންކުރުން ހުއްޓާލުން، ނުވަތަ އެފަދަ އެއްޗަކަށް ހުށަހެޅުމުން ދުރުހެލިވުމުން ރަގަޅުވެދެއެވެ. ބައެއް ފަހަރު އެލާރޖީއަށް ޚާއްޞަ ބޭސް ބޭނުންކުރަން ޖެހެއެވެ.\nމިވައްތަރުގެ ލޮލުރޯގާ ވެސް ދެނެގަނެވެނީ ބަލިމީހާގެ ފުށުން ލިބޭ މައުލޫމާތުތަކާ، ބަލިމީހާއަށް ކުރިމަތިވެފައިވާ އުދަނގޫތަކަށް ބަލައިގެންނެވެ. މިވައްތަރުގެ ލޮލުރޯގާ އިތުރުވަނީ ވަކި ދުވަސްވަރެއްގައެވެ. މިސާލަކަށް ހިރަފުސް ބޯ، ދުވަސްވަރުގައި މިވައްތަރުގެ ލޮލުރޯގާ ބައެއް މީހުންނަށް ޖެހުމަކީ ވެދާނެ ގޮތެކެވެ. އަދި ލޮލުރޯގާ ޖެހުމުން ވަރަށް ބޮޑަށް ލޯކަހައި ހިރުވާނެ އެވެ.\nލޮލުރޯގާ ޖެހުމުން ފެނިދާނެ އަލާމާތްތައް\nލޮލުރޯގާ ޖެހޭ ކޮންމެ ފަހަރަކު ލޮލުރޯގާ ޖެހުނީ ކޮން ސަބަބަކާ ހުރެކަން ހޯދުމަކީ ފަސޭހަ ކަމެއް ނޫނެވެ. އެއީ ލޮލުރޯގާ ޖެހެން މެދުވެރި ސަބަބަށް ރިއާޔަތްކޮށް ކުރިމަތިވާ އުދަނގޫތަކާ އަލާމާތްތައް ތަފާތު ވެދާނެތީ އެވެ. އަދި ލޮލުރޯގާ ޖެހުނީ ކޮންމެ ސަބަބަކާ ހުރެ ކަމަށްވިޔަސް ބައެއް އަލާމާތްތައް އެއްގޮތްކަމަށްވާތީ އެވެ.\nލޮލުރޯގާ ޖެހުމުން ލޯރަތްވެ، ލޮލުން ފެންއައިސް މަޑުލާގޮތްވެއެވެ. ލޮލުގެ މަތީ ބޮޑިޔާ ތިރީ ބޮޑި ދުޅަވާގޮތްވެއެވެ. ބައެއް ފަހަރު ލޮލުގެ ފެނުން ނުސާފުވުމަކީ ވެސް ވެދާނެ ގޮތެކެވެ. ލޮލުރޯގާ ޖެހުމުން ފުރަތަމަ ހައެއްކަ ދުވަހު ލޯރަތްވެ ގޯސްވަމުންދާހެން ހީވެދާނެ އެވެ. ނަމަވެސް އެންމެ ފަހުން މަޑުމަޑުން ގޮސް ރަގަޅުވެދާނެ އެވެ. ލޮލުރޯގާ ޖެހުމުން ބައެއް މީހުންނަށް ހުންވައްތަރުވެ، ކަރުގައި ނުވަތަ ކަންފަތް ކައިރީގައި ގޮށްލާގޮތް ވެއެވެ. ކަރުތެރެ ސަކަރާތްވުމާ، ހުދުކަޅި ބޭރަށް ނިކުމެ، ލޮލަށްލޭއެރުމަކީ ވެސް ވެދާނެ ކަމެކެވެ.\nލޮލުރޯގާ ޖެހުމުން ދިމާވާ އަނެއް ކަމަކީ ލޮލުގައި މަޑުލުމެވެ. ލޮލުރޯގާ ޖެހުނީ ވައިރަސް އެއްގެ ސަބަބުން ކަމުގައިވާ ނަމަ ލޮލުގައި މާގިނައިން މަޑުނުލައި ވެސް ހިނގައިދާނެ އެވެ. ނަމަވެސް ގިނަފަހަރު ކޮންމެވެސް ވަރަކަށް މަޑުލައި އެސްފިޔަތައް ތަތްވާގޮތް ވެއެވެ. ބައެއް ފަހަރު މަތީ ބޮނޑިޔާ ތިރި ބޮނޑީގެ ދަށުގައި ހުންނަ އޮމާންކަން ކެނޑި، ރާޅުވެ، އެކި ދިމަދިމާއިން އުފުލިފައި ހުންނަގޮތް މެދުވެރިވެދާނެ އެވެ. މިހުރިހާ ކަމެއް ރޯގާޖެހި ނިމުމުން ފިލައިދާނެ އެވެ.\nލޮލުރޯގާޖެހި ލޯރަތްވެފައި ހުންނައިރު މާބޮޑަށް ލޯ އުގުޅުމަކީ ރަގަޅު ކަމެއް ނޫނެވެ. މިގޮތަށް މާބޮޑަށް ލޯ އުގުޅުމުން ބައެއް ފަހަރު ލޮލުގެ ކަޅުކަޅީގެ އެންމެ މަތީގައި އިންނަ ފަށަލަ ނައްޓައިގެންދާގޮތް ވެއެވެ. މިގޮތަށް ދިމާވެއްޖެނަމަ ނެއްޓުނު ތަނަށް ޖަރާސީމު ވަދެ ފާރުގަނޑަކަށް ބަދަލުވެ، ފެނުމަށް ދާއިމީ ބަދަލުތަކެއް އަތުވެ، ލޯއަނދިރިވާގޮތް ވެދާނެ އެވެ.\nލޮލުރޯގާ ޖެހި ލޯރަގަޅުވާއިރު ބައެއް ފަހަރު ލޯފުސްވާގޮތް ވެއެވެ. މިހެންދިމާވަނީ ރޯގާޖެހޭ ބައެއް މީހުންގެ ކަޅުކަޅިއަށް ފުސްތަންކޮޅު އަރާގޮތްވާތީ އެވެ. މިގޮތަށް ކަޅުކަޅިއަށް ފުސްތަންކޮޅު އެރުމަކީ ރަގަޅުވާން ދުވަސްކޮޅެއް ނަގާނެ ކަމެކެވެ. ލޮލުރޯގާ ޖެހުމުން ބައެއް މީހުންނަށް ލޮލުގެ މަތީ ބޮނޑިޔާ ތިރީ ބޮނޑީގެ ދަށަށް ދުލިފަށެއް އެރުން އެކަށީގެން ވެއެވެ. މިހެންވެއްޖެނަމަ ދުލިފަށް ނައްޓައި، ލޮލަށް ބޭސް އަޅަންޖެހޭނެ އެވެ. ސަބަބަކީ ދުލިފަށް ނުނައްޓައި ގިނަ ދުވަސްވެއްޖެނަމަ، ފަސޭހަވުން ލަސްވެ، އެންމެ ފަހުން ދުލިފަށް އިން ދިމާލުގައި ކުރަކިކޮށް އިންނަ ލަކުނެއް ލައިފާނެތީ އެވެ.\nލޮލުރޯގާ ޖެހުމުން އާންމުކޮށް ފެންނަ އަލާމާތްތަކުގެ ތެރޭގައި:-\nލޮލުގެ ހުދުކަޅީގެ މަތީގައިވާ ތުނި ދުލިފަށަލަ ދުޅަވުން، ލޮލުގެ ބޮޑި ދުޅަވުން\nއަރިދަފުސް ރޯގާގެ އުދަނގޫތައް ކުރިމަތިވުން (ބައެއް ފަހަރު)\nގަދައައްޔަށް ހުށަހެޅުމުން ލޮލަށް އުދަނގޫވުން (ބައެއް ފަހަރު)\nކަންފަތް ދޮށުގައި ގޮށްލުން (ބައެއް ފަހަރު)\nއެލާރޖީގެ އުދަނގޫތައް ކުރިމަތިވުން: ކިނބިހިއެޅުން، ނޭފަތް ހިރުވުން، ކަރުތެރެ ހިރުވުން\nލޮލުރޯގާ ގެ ފަރުވާ\nލޮލުރޯގާ ގެ ފަރުވާ ބަރޯސާވެފައި އޮންނަނީ ލޮލުރޯގާ ޖެހެން މެދުވެރިވި ސަބަބެއްގެ މައްޗަށެވެ.\nލޮލުރޯގާ ފެށިގެން އަންނަނީ ވަރަށް އާދައިގެ ގޮތަކަށެވެ. ނުވަތަ ލޮލުރޯގާ ގެ އުދަނގޫ ހުންނަނީ އާދައިގެ މިންވަރަކަށެވެ. އެންމެ ބޮޑަށް ގޯސްވެގެންދާނީ ބަލިޖެހޭތާ 5-3 ދުވަހާ ދެމެދުގެ މުއްދަތުގެ ތެރޭގައެވެ. އާންމު ގޮތެއްގައި 2-1 ހަފްތާގެ ތެރޭގައި ފަރުވާ އެއް ނުކުރި ނަމަވެސް އިތުރު އުދަނގޫތަކެއް ކުރިމަތިނުވެ، ރަގަޅުވެދާނެ އެވެ. ނަމަވެސް ބައެއް ފަހަރު އިތުރު މައްސަލަތައް ދިމާވުމާއެކު، ރަގަޅުނުވެ 3-2 ހަފްތާއަށް ދިގުދެމި ދިއުމަކީ މަދުން ނަމަވެސް ވެދާނެ ގޮތެކެވެ.\nލޮލުރޯގާއާ ގުޅިގެން އުފެދޭ ދުޅަޔާ، ލޯ ހިކިފައި ހުންނަ ހުރުން ކެނޑުވުމަށް “އާޓިފިޝަލް ޓިއަރސް”(Artificial tears) އަދި “ކޯލްޑް ޕެކް”(Cold pack) ބޭނުން ކުރެވިދާނެ އެވެ. ބައެއް ފަހަރު ލޮލު ރޯގާ ޖެހުނު ވައިރަސްގެ ވައްތަރަކީ މާނުރައްކާތެރި ވައިރަހެއް ނަމަ ވައިރަސް އާ ދެކޮޅަށް މަސައްކަތްކުރާ ބޭސް(Antiviral drugs) ބޭނުންކުރަން ޖެހިދާނެއެވެ. ލޮލުރޯގާ ޖެހުނީ ވައިރަސްގެ ސަބަބުންނަމަ ފަރުވާ ކުރުމުގައި އެންޓިބަޔޮޓިކް ބޭނުންކުރާކަން ނުޖެހޭނެ އެވެ.\nބެކްޓީރިޔާގެ ސަބަބުން އާދައިގެ މިންވަރަކަށް ލޮލުރޯގާ ޖެހިއްޖެނަމަ، އެންޓިބަޔޮޓިކް ބޭނުން ނުކުރިޔަސް ރަގަޅުވެދާނެ އެވެ. ނަމަވެސް އެންޓިބަޔޮޓިކް ބޭނުންކުރުމަކީ ބަލީގެ މުއްދަތު ކުރުކޮށް، އެހެން މީހުންނަށް ބަލި ފެތުރުން ކުޑަކޮށްދޭނެ ކަމެކެވެ. އެގޮތުން އާންމުކޮށް ބޭނުންކުރެވެނީ ލޮލަށްއަޅާ ތިއްކާ، ލޮލުގައި އުގުޅާ ބޭހެވެ. ލޮލުރޯގާއާ ގުޅިގެން އުފެދޭ ދުޅަޔާ، ލޯ ހިކިފައި ހުންނަ ހުރުން ކެނޑުވުމަށް “އާޓިފިޝަލް ޓިއަރސް”(Artificial tears) އަދި “ކޯލްޑް ޕެކް”(Cold pack) ބައެއް ފަހަރު ބޭނުން ކުރެވިދާނެ އެވެ.\nއެލާރޖީގެ ސަބަބުން ލޮލުރޯގާ ޖެހުމުން ދެވޭ ފަރުވާ\nއެލާރޖީގެ ސަބަބުން ޖެހޭ ލޮލުރޯގާ އެލާރޖީވާން މެދުވެރިވި އެއްޗެއް ބޭނުންކުރުން ހުއްޓާލުން، ނުވަތަ އެއެއްޗަކާ ދުރުހެލިވުމުން އާންމުކޮށް ރަގަޅުވެދެއެވެ. އެލާރޖީއަށް ޚާއްޞަ ބޭހާ، ލޮލަށްއަޅާ ތިކި ބޭނުންކުރުމުން ބައްޔަށް ލުއިކަން ލިބެއެވެ.\nލޮލު ރޯގާއިން ރައްކާތެރިވުން\nއެލާރޖީގެ ސަބަބުން ޖެހޭ ލޮލުރޯގާ އަކީ ގައިންގަޔަކަށް ނާރާނެ އެވެ. ނަމަވެސް ވައިރަސް އަދި ބެކްޓީރިޔާގެ ސަބަބުން ޖެހޭ ލޮލުރޯގާ ފަސޭހަ ކަމާއެކު ގައިންގަޔަށް އަރައެވެ. ބައެއް ކަހަލަ ޞިއްޙީ އާދަތައް ދެމެހެއްޓުމަކީ ލޮލުރޯގާ ޖެހުމުގެ އިތުރުން އެހެން މީހުންނަށް ބަލި ފެތުރުނު ނުދިނުމަށް އެހީތެރިވެދޭނެ ކަމެކެވެ.\nގައިންގަޔަށްއަރާ ލޮލުރޯގާ (ވައިރަސް ނުވަތަ ބެކްޓީރިޔާގެ ސަބަބުން ލޮލުރޯގާ ޖެހުން) ޖެހިފައިވާނަމަ، އެހެން މީހުންނަށް ތިބާގެ ފުށުން ބަލި ފެތުރުނަ ނުދިނުމަށްޓަކައި އަންނަނިވި ކަންތައްތަކަށް ސަމާލުކަން ދެވިދާނެ އެވެ.\nސާބޯނި ލައިގެން ރަގަޅަށް އަތްދޮވުން\nލޮލަށް ބޭސް އެޅުމަށްފަހު އަތްދޮވުން\nބަލިމީހާ ބޭނުންކުރާ ރުމާ،ތުވާލި، ބެޑްޝީޓް، ރަޖާގަނޑު ފަދަ ތަކެތި އެހެން މީހުން ބޭނުންނުކުރުން\nލޮލުރޯގާ ޖެހިފައިވާ މީހެއްގެ ކައިރީގައި ހޭދަކޮށް ހަދައިފިނަމަ، އެމީހަކަށް ބަލިޖެހުމުގެ ފުރުޞަތު ކުޑަކުރުމަށްޓަކައި އަންނަނިވި ކަންތައްތަކަށް ސަމާލުކަން ދެވިދާނެ އެވެ.\nބަލިމީހާ ބޭނުންކޮށްފައިވާ ތުވާލި، ބެޑްޝީޓް، ރަޖާގަނޑު ފަދަ ތަކެތި ބޭނުންނުކުރުން\nCDC. (2010, 12 8). http://www.cdc.gov/conjunctivitis/index.html.\nRetrieved527, 2013, from http://www.cdc.gov/:\nޖުނައިދު, ޑ. ޢ. (2012, 10 10). http://www.sun.mv/23028.\nRetrieved416, 2013, from http://www.sun.mv/: http://www.sun.mv/23028\nConjunctivitishaamiimhaamimހާމިމް.ކޮމްޙާމިމް.ކޮމްޙާމީމްޙާމީމް ޢަލީރޯގާބެކްޓީރިޔާއެލާރޖީވައިރަސްލޮލުރޯގާލޮލުރޯގާ ގެ ފަރުވާލޮލުރޯގާ ޖެހޭ ސަބަބުލޯޞިއްޙަތު\n18 ނޮވެންބަރު, 2015\n27 މޭ, 2019


SunOnline: Raajjeygai COVID19ge emme bodu nurakkaleh othy bidheyseennah: Human Rights Watch\nރާއްޖޭގައި ކޮވިޑް19ގެ އެންމެ ބޮޑު ނުރައްކަލެއް އޮތީ ބިދޭސީންނަށް: ހިއުމަން ރައިޓްސް ވޮޗް\nއަހުމަދު މިޒްޔާލް 29 Mar 2020, 10:07\nރާއްޖޭގައި ކޮވިޑް19ގެ ނުރައްކާ އެންމެ ބޮޑަށް އޮތީ ބިދޭސީ މަސައްކަތްތެރިންނަށް ކަމަށް ހިއުމަން ރައިޓްސް ވޮޗްއިން ބުނެފި އެވެ.\nއެ ޖަމިއްޔާއިން ނެރުނު ބަޔާނެއްގައި ބުނީ ކޮވިޑް19އާ ގުޅިގެން ރާއްޖޭން ސަލާމަތީ ފިޔަވަޅުތަކެއް އެޅި ނަމަވެސް ބޮޑެތި ގޮންޖެހުންތަކެއް އެބަހުރި ކަމަށެވެ.\nރާއްޖޭގެ އާބާދީގެ 25 ޕަސެންޓު ހިއްސާކުރަނީ ބިދޭސީ މަސައްކަތްތެރިން ކަމަށާއި އެ މީހުންގެ ދިރިއުޅުމުގެ ހާލަތު ހުރި ގޮތުން މި ބަލީގެ ނުރައްކާ އެންމެ ބޮޑީ އެމީހުންނަށް ކަމަށް ހިއުމަން ރައިޓްސް ވޮޗްގެ ބަޔާނުގައި ފާހަގަކޮށްފައިވެ އެވެ.\nއެގޮތުން ގިނަ އަދަދެއްގެ ބިދޭސީން ދިރިއުޅެމުންދަނީ ކުދިކުދި ކޮޓަރިތަކެއްގައި ކަމަށާއި ބައިބޯވެ ތޮއްޖެހުމުގެ ސަބަބުން އެމީހުންނަށް މި ބަލި ޖެހި، ފެތުރުމުގެ ފުރުސަތު އިންތިހާއަށް ބޮޑެ ކަމަށްވުމާ އެކު މި ދަނޑިވަޅުގައި އެންމެ ނާޒުކު ބައެއްގެ ގޮތުގައި ބެލެވެނީ ބިދޭސީ މަސައްކަތްތެރިން ކަމަށް އެ ބަޔާނުގައި ބުނެފައިވެ އެވެ.\nބިދޭސީން މާލޭގައި ދިރިއުޅޭ ކޮޓަރިއެއް--- ސަން ފޮޓޯ/ މުހައްމަދު މުޒައްޔިން ނާޒިމް\nމީގެ އިތުރުން ބިދޭސީންނަށް ހެލްތު އިންޝުއަރެންސްއާއި ސިއްހީ ހިދުމަތްތައް ލިބުމުގައި ހުރި ދަތިތައް ވެސް އެ ބަޔާނުގައި ފާހަގަކޮށްފައިވެ އެވެ.\nޤާނޫނީ ގޮތުން ވަޒީފާދޭ ފަރާތުން ބިދޭސީ މަސައްކަތްތެރިންގެ ހެލްތު އިންޝުއަރެންސް ހަމަޖެއްސުމަށް ލާޒިމުކުރި ކަމުގައިވީ ނަމަވެސް މި ކަން ތަންފީޒުކުރާ މިންވަރު ދަށް ކަމަށާއި މިކަމުގެ މައުލޫމާތު ގިނަ ފަހަރަށް ބިދޭސީންނަށް ފޯރުކޮށްނުދޭ ކަމަށް އެ ޖަމިއްޔާ އިން ބުނެ އެވެ.\nހަމައެއާ އެކު ވަޒީފާދޭ ފަރާތްތަކުން ގާނޫނާ ހިލާފަށް ބިދޭސީ މަސައްކަތްތެރިންގެ ޕާސްޕޯޓް ފަދަ ލިޔެކިޔުންތައް ހިފަހައްޓާ ކަމަށާއި މީގެ ސަބަބުން އެމީހުންނަށް ސިއްހީ ހިދުމަތްތައް ހޯދުމާއި ލިބިގަތުމުގައި ބޮޑެތި ދަތިތަކާ ކުރިމަތިވާ ކަމަށް ފާހަގަކޮށްފައިވެ އެވެ.\nނަތީޖާއެއްގެ ގޮތުން ބިދޭސީން އާންމު ގޮތެއްގައި ސިއްހީ ހިދުމަތްތައް ހޯދަނީ އާންމުންނަށް ވުރެ ބޮޑު އަގުގައި ކަމަށް އެ ޖަމިއްޔާއިން ބުނެ އެވެ.\nމާޗު 11ވަނަ ދުވަހު ސަރުކާރުން ބިދޭސީ މަސައްކަތްތެރިންނަށް ހާއްސަކޮށްގެން ކޮވިޑް19 ކްލިނިކެއް ހުޅުމާލޭގައި ވަނީ ހުޅުވާފަ އެވެ. އެއްވެސް ލިޔެކިޔުމެއް، ހުއްދައެއް ދެއްކުމެއް ނެތި އެތަނުން ހިދުމަތް ދޭން ނިންމި ނިންމުން ހިއުމަން ރައިޓްސް ވޮޗްއިން ވަނީ ބަލައިގެންފަ އެވެ.\nނަމަވެސް އެތައް ހާސް ބިދޭސީ މަސައްކަތްތެރިން މަސައްކަތްކުރަނީ ރާއްޖޭގެ އެކި ހިސާބުތަކުގައި ކަމަށްވުމާ އެކު އެ ކްލިނިކާ ހަމައަށް ދަތުރު ކުރުމުގައި ދަތިތަކެއް ކުރިމަތިވާނެ ކަމަށް އެ ޖަމިއްޔާއިން ބުނެ އެވެ.\nކޮވިޑް19 ފެތުރުން ހުއްޓުވަން ސަރުކާރުން މުހިންމު ފިޔަވަޅުތަކެއް އަޅަމުންދާކަން އެ ޖަމިއްޔާގެ ބަޔާނުގައި ފާހަގަކޮށްފައިވެ އެވެ.\nނަމަވެސް ބިދޭސީ މަސައްކަތްތެރިންނާއި އެމީހުންގެ އާއިލާތަކުގެ ހައްގު ކަށަވަރުކުރަން އދ.އިން އެކުލަވާލާފައިވާ ބައިނަލްއަގްވާމީ މުއާހަދާގައި ރާއްޖޭން ބައިވެރިނުވާ ކަން ފާހަގަކޮށްފައިވެ އެވެ.\nއެ މުއާހަދާގައި ބައިވެރިވެ އޭގައި ހިމެނޭ ކަންކަން ތަންފީޒު ކުރުމަށް ވީ އެންމެ އަވަހަކަށް ތަންފީޒުކުރަން ހިއުމަން ރައިޓްސް ވޮޗްއިން ވަނީ ގޮވާލާފަ އެވެ.\nމިފަދަ ދަނޑިވަޅެއްގައި ކަމާބެހޭ އިދާރާތަކުން ތަފާތު ކުރުމެއް ނެތި ހުރިހާ ފަރާތްތަކަށް ވެސް ސިއްހީ ފަރުވާ ލިބޭނެކަން ޔަގީން ކުރަންޖެހޭނެ ކަމަށާއި ބަންދުކޮށް ނުވަތަ ގައުމަށް ޑީޕޯޓުކޮށްލާނެކަމުގެ ބިރަކާ ނުލައި ބިދޭސީންނަށް ވެސް ސިއްހީ ހިދުމަތް ހޯދޭނެ މަގު ތަނަވަސްކޮށްދޭން ޖެހޭ ކަމަށް ހިއުމަން ރައިޓްސް ވޮޗްއިން ބުނެ އެވެ.\nރާއްޖޭން ކޮވިޑް19 އެންމެ ފުރަތަމަ ފެނުނީ މާޗް ހަތް ވަނަ ދުވަހުގަ އެވެ. އޭގެ ފަހުން ޖުމުލަ 16 މީހަކު އެ ބައްޔަށް ޕޮޒިޓިވްވެފައިވާ އިރު، 11 މީހުން ވަނީ އެ ބަލިން ރަނގަޅުވެފަ އެވެ.\nބާކީ ފަސް މީހުންގެ ތެރެއިން ތިން މީހަކަށް ފަރުވާދެމުންދާއިރު، އަނެއް ދެ މީހުން ޕޮޒިޓިވްވިކަން އެނގުނީ އެމީހުން ރާއްޖޭގައި ކަރަންޓީނު މުއްދަތު ފުރިހަމަ ކުރުމަށް ފަހު ފުރައިގެންދިޔަ ފަހުންނެވެ.\nތިލަފުށިން ހަތް ބިދޭސީއަކު ފުލުހުންގެ ހައްޔަރަށް


BREAKING NEWS: Djokovic Ge Visa Cancel Kurumah Court In Thaaidhu Koffi - Vaguthu\nޖޮކޮވިޗްގެ ވިސާ ކެންސަލް ކުރުމަށް ކޯޓުން ތާއިދުކޮށްފި\nއޮސްޓްރޭލިޔަން އޯޕަން ޓެނިސް މުބާރާތުގައި ކުޅެން ވެކްސިން ނުޖަހާ އެތެރެވުމުން ވިސާ ބާތިލް ކޮށްފައިވާ ދުނިޔޭގެ އެއް ވަނަ ފިރިހެން ޓެނިސް ކުޅުންތެރިޔާ ނޮވަކް ޖޮކޮވިޗުގެ ވިސާ ދެވަނަ ފަހަރަށް ބާތިލް ކުރިކުރުމަށް އޮސްޓްރޭލިއާގެ ކޯޓަކުން ތާއިދުކޮށް ސަރުކާރުގެ ނިންމުން ދަމަހައްޓައިފިއެވެ.\nޖޮކޮވިޗްގެ ވިސާ ފުރަތަމަ ބާތިލް ކުރުމުން ކޯޓަށް މައްސަލަ ހުށަހަޅައިގެން ޖޮކޮވިޗް ވަނީ މައްސަލަ ކާމިޔާބު ކޮށްފައެވެ. ކޯޓުން ހުކުމް ކުރީ ޖޮކޮވިޗްގެ ވިސާ ބާތިލް ކުރީ އިޖުރާތްތަކާއި ހިލާފަށް ކަމަށެވެ. އެހެންކަމުން އޭނާގެ ވިސާ އިއާދަކޮށްދޭން ކޯޓުން އަމުރު ކުރިއެވެ.\nކޯޓުގެ އަމުރާއި އެއްގޮތައް ޖޮކޮވިޗްގެ ވިސާ އޮސްޓްރޭލިއާ ސަރުކާރުން އިއާދަކޮށްދިނުމަށް ފަހު އިމިގްރޭޝަން މިނިސްޓަރު ވަނީ އަނެއްކާވެސް ޖޮކޮވިޗްގެ ވިސާ ބާތިލްކޮށް އޭނާ ޑީޕޯޓް ކޮށްލަން ނިންމާފައެވެ. ފަހުން އެނިންމުން ނިންމީ މުޖުތަމައުގެ ސަލާމަތާއި ރައްކާތެރިކަމަށްޓަކައި ކަމަށް ސަރުކާރުން ބުނެއެވެ. މިއަދު އޮސްޓްރޭލިއާގެ ފެޑްރަލް ކޯޓަކުން ތާއިދުކުރީ އެނިންމުމަށެވެ. މިމައްސަލަ ބެއްލެވީ ތިން ފަނޑިޔާރުންގެ ބެންޗަކުންނެވެ.\nޖޮކޮވިޗް މިހާރު ވެސް ހުރީ މެލްބަންގެ ޑިޓެންޝަން ސެންޓަރެއްގައެވެ. ކޯޓުން މިއަދު ނިންމި ނިންމުމާއިއެކު ޖޮކޮވިޗް ޑީޕޯޓް ކޮށްލެވެންދެން އޭނާ ހުންނާނީ ޑިޓެންޝަން ސެންޓަރުގައެވެ.\nޖޮކޮވިޗް ޑީޕޯޓް ކޮށްލާއިރު އޭނާ ޑީޕޯޓް ކޮށްލާނީ އެންމެ މަދުވެގެން ވެސް ތިން އަހަރު ދުވަސް ތެރޭގައި އޮސްޓްރޭލިއާ އަށް އަނބުރާ އެތެރެނުވެވޭނެ ގޮތައް ކަމަށް ބެލެވެއެވެ. އޮސްޓްރޭލިއާ އިން ޑީޕޯޓް ކޮށްލާ މީހުން އާއްމު ގޮތެއްގައި ޑީޕޯޓް ކޮށްލަނީ ތިން އަހަރު ދުވަސް ތެރޭގައި އަނބުރާ އެގައުމަށް އެތެރެނުވެވޭ ގޮތަށެވެ.\nއޮސްޓްރޭލިއާ އަކީ ކޮވިޑްގެ ފިޔަވަޅުތައް އެންމެ ވަރުގަދަ އެއްގައުމެވެ. އެގައުމަށް ދަތުރު ކުރުމާއި އަދި ގައުމުން ބޭރަށް ދަތުރު ކުރުމުގައި ވެސް ހަރުކަށި ފިޔަވަޅުތަކެއް އަޅާފައި މިހާރު އޮންނަތާ ދެއަހަރު ވެއްޖެއެވެ. ޖޮކޮވިޗް ވެކްސިން ނުޖަހައި ހުރެ އޮސްޓްރޭލިއާ އަށް އެތެރެވުމުގެ ފުރުސަތު ދިނުމުން އެގައުމުގެ ގިނަ ބަޔަކު އަންނަނީ ސަރުކާރަށް ފާޑުކިޔަމުންނެވެ. އެހެންކަމުން ކޯޓުގެ ނިންމުމާއިއެކު ސަރުކާރަށް ޕްރެޝަރު ކުޑަވެގެން ދާނެ ކަމަށް ރިޕޯޓްތައް ބުނެއެވެ.\nޖޮކޮވިޗް ހަވަނަ ފަހަރަށް ރޯމް މާސްޓާސް ކާމިޔާބުކޮށްފި\nޖޮކޮވިޗް ކެރިއަރުގެ 1000 ވަނަ މޮޅު ހޯދައިފި\nޖޮކޮވިޗާއި ކޯޗު މާރިއަން ވައެޑާ ވަކިވެއްޖެ


ރާއްޖޭގެ ލަގްޒަރީ ޔޮޓް ޓުއަރިޒަމް، މޮނާކޯ ޔޮޓް ޝޯގައި އިސްތިހާރުކޮށްފި ރާއްޖޭގެ ލަގްޒަރީ ޔޮޓް ޓުއަރިޒަމް، މޮނާކޯ ޔޮޓް ޝޯގައި އިސްތިހާރުކޮށްފި\nރާއްޖޭގެ ލަގްޒަރީ ޔޮޓް ޓުއަރިޒަމް، މޮނާކޯ ޔޮޓް ޝޯގައި އިސްތިހާރުކޮށްފި\nމޮނާކޯ ޔޮޓް ޝޯގައި ރާއްޖެ އިޝްތިހާރުކުރަނީ. ފޮޓޯ: ވިޒިޓް މޯލްޑިވްސް\nރާއްޖޭގެ ލަގްޒަރީ ޔޮޓް ޓުއަރިޒަމަށް އޮތް ފުރުސަތުތައް މޮނާކޯ ޔޮޓް ޝޯވގައި ދައްކާލައިފިއެވެ. މިޝޯވގައި ވިޒިޓް މޯލްޑިވްސްއާއި އިންޑަސްޓްރީ ޕާޓްނަރުން، ވަނީ ބައިވެރިވެފައެވެ.\nމޮނާކޯ ޔޮޓް ޝޯވ ކުރިޔަށްދާނީ މިމަހުގެ 22އިން 25އަށެވެ. މޮނާކޯ ޔޮޓް ޝޯވ އަކީ ލަގްޒަރީ ޔޮޓް ގެންގުޅޭ ފަރާތްތަކާއި މިފަދަ ޔޮޓް ވިއްކާ ފަރާތްތަކުގެ އިތުރުން، ލަގްޒަރީ ޔޮޓް ޓުއަރިޒަމަށް ހާއްސަ މަންޒިލްތައް އިސްތިހާރުކޮށް މިސެގްމެންޓާއި ގުޅުން ހުރި ފަރާތްތައް އެއް ތަނަކުން ބައްދަލުކުރުމަށް ބާއްވާ ޝޯވއެކެވެ.\nމި ޝޯވގައި ޔޮޓް ޓުއަރިޒަމާއި ލަގްޒަރީ ޔޮޓްތަކާބެހޭ ހާއްސަ ތީމެޓީކް ވޯކްޝޮޕްތަކާއި، ތަޖުރިބާކާރުން ހިމެނޭ ޕެނަލް ޑިސްކަޝަންތައް ކުރިއަށް ދާނެއެވެ. ޔޮޓް ޑިޒައިން ކުރާ ފަރާތްތަކާއި ޔޮޓް އުފައްދާ އަދި ޔޮޓް ވިއްކާ ފަރާތްތައް މި ހަރަކާތްތަކުގައި ބައިވެރިވެއެވެ.\nމި ޝޯވއަށް ޒިޔާރަތްކުރާ ފަރާތްތަކުގެ ތެރޭގައި، ލަގްޒަރީ ޔޮޓް ގެންގުޅޭ ވީއައިޕީ ފަރާތްތަކާއި، ޔޮޓް ގަތުމަށް ޝައުގުވެރިވާ ފަރާތްތަކުގެ އިތުރުން ޔޮޓް ޓުއަރިޒަމްގެ ހިދުމަތް ލިބޭ މަންޒިލްތަކުގެ މައުލޫމަތު ހޯދަން ބޭނުންވާ ފަރާތްތައްވެސް ހިމެނެއެވެ.\nމި ޝޯވގައި 600 އެގްޒިބިޓަރުން ބައިވެރިވެއެވެ. މިޝޯވއަށް 31،565 މީހުން ޒިޔާރަތްކުރާނެކަމަށް ލަފާކުރެއެވެ. މި އިވެންޓުގެ ތެރެއިން ވިޒިޓް މޯލްޑިވްސްއާއި ރާއްޖޭގެ އިންޑަސްޓްރީ ޕާޓްނަރުން، މީގައި ބައިވެރިވާ ފްރާންސް އަދި ދުނިޔޭގެ އެހެން ޤައުމުތަކުގެ ލަގްޒަރީ ޔޮޓް ފަތުރުވެރިކަމުގެ ސެގްމެންޓަށް ޝައުގުވެރިވާ ފަރާތްތަކަށް ރާއްޖެއަކީ ޔޮޓް ސެގްމެންޓުގެ ފަތުރުވެރިކަމަށް އެންމެ އެކަށީގެންވާ މަންޒިލްގެ ގޮތުގައި އިޝްތިހާރުކުރެވޭނެއެވެ. އަދި މިމަންޒިލަކީ ޔޮޓް ޓުއަރިޒަމް ދާއިރާގެ\nފަރަތްތަކަށް ރައްކާތެރި އަދި އެންމެ މަތީ ފަންތީގެ ހިދުމަތްތަކެއް ދެވޭ މަންޒިލްގެ ގޮތުގައި އިޝްތިހާރުކުރެވޭނެއެވެ. މިގޮތުން ރާއްޖެ މިޝޯގެ ތެރެއިން އިޝްތިހާރުކުރާނީ ޕްރިންޓް ކުރެވިފައިވާ ބްރޮޝާތަކާއި، ވީޑިއޯ ޒަރިއްޔާއިންނެވެ.\nލަގްޒަރީ ޔޮޓް ސެގްމަންޓަކީ ރާއްޖޭގައި ފުޅާ ދާއިރާއެއްގައި ކުރިއަރުވަމުން އަންނަ ފަތުވެރިކަމުގެ ސެގްމެންޓެކެވެ. މި ސެގްމެންޓުގެ ފަތުރުވެރިންގެ މެދުގައި ރާއްޖޭގެ މަޤުބޫލުކަން އިތުރުކޮށް، ރާއްޖެއިން މި ސެގްމެންޓުން ލިބެން ހުރި ފުރުސަތުތައް އިޝްތިހާރުކުރުމަށް ވިޒިޓް މޯލްޑިވްސްއިން ދަނީ މަސައްކަތްކުރަމުންނެވެ.


Jennifer Lopez ge boot collectioneh nerenee | Mihaaru\nޖެނިފާ ލޮޕޭޒްގެ އަމިއްލަ ބޫޓް ކަލެކްޝަނެއް ނެރެނީ\n16 ފެބުރުއަރީ 2020 - 07:24 1 comment\nމި ވާހަކަ ސޯޝަލް މީޑިއާގައި ހިއްސާކުރަމުން އޭނާ ބުނީ "ޖޭލޯ ޖެނިފާ ލޮޕޭޒް" ފުޓްވެއާ ކަލެކްޝަނެއް ގެނެސްދޭން އުޅޭ ވާހަކަ ހާމަކުރުމަކީ އުފަލެއް ކަމަށާއި މިއީ އަމިއްލަ ފަރުމާތަކެއް ކަމަށެވެ. ލޮޕޭޒް ބުނިގޮތުގައި އޭނާގެ ބޫޓް ކަލެކްޝަންވެގެން ދާނީ ގްލެމާ ވަރަށް ބޮޑަށް ދައްކުވައިދޭނެ އަދި އެމެރިކާގެ މަޝްހޫރު ސިޓީތައް ކަމަށްވާ ނިއު ޔޯކާއި މަޔާމީ ފަދަ ޒަމާނީ ސިޓީތަކުގެ ވައްޓަފާޅިއާ ގުޅޭ އުފެއްދުންތަކަށެވެ.\nޕޭޖް ސިކްސް އިން ރިޕޯޓްކޮށްފައިވާ ގޮތުގައި އެމެރިކާގެ ކުރީގެ ބޭޒްބޯލް ތަރި އެލެކްސް ރޮޑްރިގޭޒާ އެންގޭޖްވެފައިވާ ލޮޕޭޒްގެ ބޫޓް ކަލެކްޝަނުގެ ތެރެއިން އެކި ޑިޒައިންތަކުގައި ހައި-ހީލްސް އާއި ސްނީކާޒާއި އެންކަލް ބޫޓް ނެރޭނެ އެވެ. އަދި މި ކަލެކްޝަން ކުރިއަށް އޮތް ބަހާރު މޫސުމުގައި ނެރެން ނިންމާފައި ވަނީ ކަމޫޓޯ ގްރޫޕާ ގުޅިގެން ކަމަށް ވެސް އެ ނޫހުން ބުންޏެވެ.\nދެ ކުދިންގެ މަންމަ ލޮފޭޒް، 50، ގެ އަމިއްލަ އުފެއްދުންތަކުގެ ތެރޭގައި "ގްލޯ ބައި ޖޭލޯ" ގެ ނަމުގައި ނެރޭ ސެންޓް ވެސް ހިމެނެ އެވެ.\nއިތުރު ލިޔުންތައް ހޮލީވުޑް ޖެނިފާ ލޯޕޭޒް ފެޝަން އެމެރިކާ ބޫޓު


MDP ge gaumee majleehuge 53 percent member in sarukaaru vazeefaagai | Mihaaru\nއެމްޑީޕީން މިރޭ ބޭއްވި ގައުމީ މަޖިލީހުގެ ޖަލްސާގައި ބައިވެރިވި ބައެއް ބޭފުޅުން.-- ފޮޓޯ: ހުސެއިން ވަހީދު/ މިހާރު\nއެމްޑީޕީގެ ގައުމީ މަޖިލީހުގެ ދެބައިކުޅަ އެއްބައި މެމްބަރުން ތިބީ ސަރުކާރު ވަޒީފާގައި\n11 ފެބުރުއަރީ 2020 - 22:29 28 comments\nސަރުކާރު ކޯލިޝަންގައި ހިމެނޭ އެންމެ ބޮޑު ޕާޓީން ބޭއްވި ގައުމީ މަޖިލީހުގެ ބައްދަލުވުމުގައި އެ ޕާޓީގެ ޗެއާޕާސަން، ހެންވޭރު ހުޅަނގު ދާއިރާގެ މެމްބަރު ހަސަން ލަތީފު ވިދާޅުވީ އެމްޑީޕީގެ ގައުމީ މަޖިލީހުގައި މި ވަގުތު 147 މެމްބަރުން ތިބި ކަމަށެވެ. އޭގެ ތެރޭގައި ރައްޔިތުންގެ މަޖިލީހުގެ 65 މެމްބަރުންނާއި ކައުންސިލްތަކުގެ ފަސް މެމްބަރުން ހިމެނިވަޑައިގަންނަވަ އެވެ.\nއެހެންވެ އެ މެމްބަރުން ކަނޑާލައި، އެމްޑީޕީ ގައުމީ މަޖިލީހުގެ 41 މެމްބަރުން ތިބީ ސަރުކާރުގެ ސިޔާސީ މަގާމުތަކާއި ކުންފުނިތަކުގެ މަގާމުގައި ކަމަށް ވިދާޅުވި އެވެ.\n"އެއީ މުޅި ގައުމީ މަޖިލީހުގެ 53 ޕަސެންޓް މި ވަގުތު އެ ތިއްބެވީ ސަރުކާރުގައި އަދި ކުންފުނިތަކުގައި."\nއެމްޑީޕީގެ ގައުމީ މަޖިލީހުގައި ހިމެނެނީ، އެ ޕާޓީގެ ޗެއާޕާސަން، ރައްޔިތުންގެ މަޖިލީހުގެ މެމްބަރުން، ދާއިރާތަކުގެ ރައީސުން، ޗެއާޕާސަންގެ ނައިބުން، ޒުވާނުންގެ އޮއިވަރުގެ ރައީސް އަދި އިސްލާމްދީނުގެ މަޝްވަރާ މަޖިލީހުގެ ރައީސެވެ.\nސަރުކާރުގައި ކޮންމެ ޕާޓީއެއް ވެސް ހިއްސާވާނެ ނިސްބަތް ވަނީ ކަނޑައަޅައިފަ އެވެ. އެގޮތުން އެމްޑީޕީ އަށް 40 ޕަސެންޓް، ޖުމްހޫރީ ޕާޓީ އަށް 25 ޕަސެންޓް، ކުރީގެ ރައީސް މައުމޫން އަބްދުލްގައްޔޫމަށް 20 ޕަސެންޓް އަދި އަދާލަތު ޕާޓީ އަށް ކަނޑައަޅާފައި ވަނީ 15 ޕަސެންޓެވެ. މަގާމުތަކަށް ބޭފުޅުން އައްޔަންކޮށްފައި ވަނީ އެ އުސޫލުންނެވެ.\nއިތުރު ލިޔުންތައް އެމްޑީޕީ އެމްޑީޕީ ގައުމީ މަޖިލިސް އެމްޑީޕީގެ ޗެއާޕާސަން ހަސަން ލަތީފް


REPORT: "Covid Onavihi Miadhu Dhuniye Haas Kohfiyey" - Vaguthu\nކޮވިޑް ދެކެ ދިވެހިން ބިރު ނުގަންނަނީ ކުއްލިއަކަށް ގިނަ ބަޔަކު މަރުނުވާތީ! - 35 މިނެޓް ކުރިން\n"ކޮވިޑް އޮނަވިހި މިއަދު ދުނިޔެ ހާސް ކޮށްފިޔޭ"\n"ކަރުނުން މި ދެލޯ ފޯވެޔޭ، ވިރިގެން މި ހިތާމޭ ދެޔޭ، އުފެދޭ ވޭނާއި ތަދާ، ރިހުމާ އަސަރާއި އެކުލެވޭ، ބުނެދޭނެ ގޮތެއް ނޭނގެޔޭ...."\nމުޅި ދުނިޔެއަށް ކުރިމަތިވެފައިވާ ކޮވިޑް-19 ގެ ނުރައްކާތެރި ބަލި މަޑުކަމުން، މުޅި އިންސާނީ ނަސްލަށް ގެނުވާފައި މިވާ، ނިކަމެތި ކަމާއި ނުތަނަވަސްކަން ބުނެދޭނެ ގޮތެއް ނޭނގެއެވެ. ދުނިޔޭގެ "ލޯ" ކަރުނުން ތެންމައިފިއެވެ. އެ ވޭނާ ކެކުޅުމުގައި މުޅި ހިތް ބަރުބާދު ކޮށްފިއެވެ.\nނެތުމުގެ ތެރެއިން އިންސާނާ އުފައްދަވައި އެ އިންސާނާއަށް ރިޒުޤު ދެއްވާ އެ އިންސާނާއަށް އެންމެ ރަނގަޅު ގޮތް ﷲ ތަޢާލާ ވަނީ ބަޔާންކުރައްވާ ކަނޑައަޅުއްވައިފައެވެ. އިންސާނާގެ ދިރިއުޅުމަށް ބޭނުންވާނެ އެއްމެހާ ޙުކުމްތަކާއި އުސޫލުތައްވަނީ، ޙުކުމް ކުރެއްވުމުގައި އެންމެ ޢަދުލުވެރި ﷲ ތަބާރަކަ ވަތަޢާލާ، ހަތްއުޑުގެ މަތިން ބާވައިލައްވައިފައެވެ. އެގޮތުން ފަސާދަ އާއި ޖަރީމާތައް ހުއްޓުވައި މުޖުތަމައުގެ އެންމެންގެ މަސްލަޙަތު އިސްލާމީ ޝަރީއަތުން ރައްކާތެރިކޮށްދެއެވެ.\nނަމަވެސް ހިތާމައަކީ ވިސްނުމުގައި އުނިކަން ލިބިގެންވާ މި ނިކަމެތި އިންސާނާ ﷲ ތައާލާގެ އަމުރުފުޅުތަކާއި ޚިލާފުވެ އޭގެ މައްޗަށް ގޮތް ކިޔާ ހެދުމެވެ. ކާއިނާތުގެ ވެރި ރައްބުގެ އަމުރުފުޅުތަކަށް އެއްވެސް ޖެހިލުމެއްނެތި ފާޑު ކިޔައި، ދުނިޔޭގެ އެދުންތަކާއި ބޭނުންތަކަށް ﷲ ސުބުޙާނަހޫ ވަތައާލާގެ ދީނުގެ ޙުކުމްފުޅުތައް ބަދަލުކޮށް އެއަށް އެނގިގެންނާއި ނޭނގި ނަމަވެސް ފުރައްސާރަ ކުރުމެވެ. މަލާމަތް ކުރުމެވެ. ތިބާ ނެތުމުގެ ތެރެއިން އުފައްދަވާ، ރިޒުޤު ދެއްވާ ގެންގުޅުއްވާ އިލާހަށް އުރެދެމުންދިޔުމެވެ.\n"ކޮވިޑް އޮނަވިހި މިއަދު ދުނިޔެ ހާސް ކޮށްފިޔޭ، ފައްސިވުން އިންތިހާއަށް އިތުރު ވެއްޖެޔޭ، ހޯދިފައި ނެތް ތަނަކު މީގެ ފަރުވާ އަދަކު، ޖެހިލުންވެ ރޮވޭ ވަރު ވެޔޭ...."\nދުނިޔޭގައި ހަލުވިކަމާއި އެކު ފެތުރެމުން އަންނަ ކޮވިޑް-19، 2.8 މިލިއަން މީހުންނަށް މި ވަނީ ޖެހިފައެވެ. އަދި 197,306 މީހަކު މި ބަލި ޖެހިގެން މަރުވެފައިވާއިރު، 806,953 މީހަކު ވަނީ މި ބަލިން ރަނގަޅުވެފައެވެ. މި ބަލި ޖެހިގެން ސީރިއަސް ހާލުގައި، 58,524 މީހުން މިހާރުވެސް އެބަ ތިއްބެވެ.\nފަރުވާއެއް އަދި ހޯދިފައިނުވާ މި ބަލި ޖެހިގެން މިހާތަނަށް އެންމެ ގިނަ މީހުން ފައްސި (ޕޮޒިޓިވް) ވެފައިވަނީ އެމެރިކާއިންނެވެ. އެގައުމުން މިހާތަނަށް ނުވަލައްކައަށްވުރެ ގިނަ މީހުންނަށް ވަނީ ބަލި ޖެހިފައެވެ. އަދި މަރުވި މީހުންގެ އަދަދު ވަނީ 52,193 އަށް އަރާފައެވެ. އެމެރިކާ ފިޔަވައި މި ބަލި ޖެހިގެން އެންމެ ގިނަ މީހުން އިޓަލީން މަރުވެފައިވާއިރު، ބަލި ޖެހިގެން ދެވަނަ އަށް އެންމެ ގިނަ މީހުން ރިޕޯޓް ކޮށްފައިވަނީ ސްޕެއިން އިނެވެ.\nރާއްޖެއަށްވެސް މި ބަލީގެ ނުރައްކާ ކުރިމަތިވެފައިވާއިރު، ރާއްޖެ އިން މި ބަލި ޖެހުނު މީހުންގެ އަދަދު ވަނީ 129 އަށް އަރައިފައެވެ. ބަލިން ޝިފާ ލިބުނު މީހުންގެ ތެރޭގައި ދިވެހިންނާއި ރިސޯޓުތަކުގައި ޗުއްޓީ ހޭދަކުރުމަށް އައި ފަތުރުވެރިންނާއި ރިސޯޓުތަކުގައި މަސައްކަތް ކުރާ މުވައްޒަފުން ހިމެނެއެވެ.\nމާލެ އިން އެންމެ ފުރަތަމަ މީހެއްގެ ގައިން ބަލި ފެނުނު ކަން އިއުލާން ކުރީ މި މަހުގެ 15 ވަނަ ދުވަހުއެވެ.\n"އެންމެހާ ކަންކޮޅަށް ފެތުމެރެމުންދާ ކޮރާނާ ވަބާ، ވާނުވާއެއް ނުއެނގި ރޯން ތިބީ މީސްތަކުން ބޯލަނބާ، ބާރެއް އާރެއް ނެތޭ، ދޭނެ ބޭހެެއް ނެތޭ، މާޔޫސްވެ ފިކުރު ބޮޑު ވެޔޭ........"\nބޭހެއް އަދި ހޯދިފައި ނުވާ މި ބައްޔަށް، ވެކްސިނެއް އުފެއްދޭނެ ދުވަހަކަށް މުޅި ދުނިޔެ ދަނީ އިންތިޒާރު ކުރަމުންނެވެ. ދުނިޔޭގެ ބޮޑެތި ޤައުމުތަކުން ދަނީ ކެނޑިނޭޅި އެ މަސައްކަތް ކުރަމުންނެވެ. ދުނިޔޭގެ ގިނަ ޤައުމުތަކެއް ހިމަނަގައިގެން ޖުމްލަ 210 ސަރަހައްދަކަށް މި ބަލި ވަނީ މިހާރު ފެތުރިފައެވެ.\nކޮވިޑް-19 އަށް ވެކްސިނެއް އުފައްދަން ކުރަމުން އަންނަ މަސައްކަތުގައި މިހާތަނަށް އުފެއްދި، އަދި ކާމިޔާބު ވުމުގެ އުއްމީދު އެންމެ ބޮޑު އެއް ވެކްސިން އިންސާނުން ބޭނުން ކޮށްގެން ޓެސްޓް ކުރަން ފަށައިފިއެވެ. އިނގިރޭސިވިލާތުގެ އޮކްސްފޯޑް ޔުނިވަސިޓީގެ ސައިންސްވެރިން ކޮވިޑް-19 އަށް އުފެއްދި ވެކްސިނަކީ ކޮވިޑް-19 އަށް ޝިފާއަކަށް ވާނެ ކަމުގެ 80 އިންސައްތަ ފުރުސަތެއް މިހާރު ވެސް އެބައޮތް ކަމަށް އޮކްސްފޯޑް ޔުނިވަސިޓީން ބުނެއެވެ.\nއިނގިރޭސިވިލާތުގެ ހެލްތު ސެކްރެޓަރީ މެޓް ހެންކޮކް މީޑިއާ އަށް މައުލޫމާތު ދެއްވަމުން ވިދާޅުވެފައިވަނީ، އޮކްސްފޯޑް ޔުނިވަސިޓީ އާއި ލަންޑަންގެ އިމްޕީރިއަލް ކޮލެޖުން އުފައްދާ ވެކްސިނަށް އިނގިރޭސިވިލާތުގެ ސަރުކާރުން ޚަރަދު ކުރާނެ ކަމަށެވެ. ކޮންމެ ވެކްސިނެއް އުފައްދަން އިނގިރޭސިވިލާތުގެ ސަރުކާރުން 20 މިލިއަން ޕައުންޑް ދިނުމަށް ވަނީ ހަމަޖެހިފައެވެ.\nއާދޭހެވެ. ޢާލަމީ ވަބާއެއްގެ ގޮތުގައި ކޮރޯނާ ވައިރަސް މުޅި ދުނިޔެއަށް ފެތުރިގެންދާއިރު އިންސާނާގެ ނިކަމެތިކަން ނިކަން ދެކި ބަލާށެވެ! ތަނަވަސްކަން ހުރުމުން އަމިއްލަ ހޮސްޕިޓަލްތައް އަޅައިގެން ތިބި، ވަށައިގެން ޑޮކްޓަރުން ބައިތިއްބައިގެން ފަރުވާ ހޯދަމުންދާ އެތައް މަހުޖަނުންނާއި އާރާއި ބާރު ހުރި އެތައް ބައަކު އެދަނީ ކޮރޯނާ ވައިރަސްގެ ޝިކާރައަކަށްވަމުންނެވެ. މިކަންކަމުން އެނގިގެން މިދަނީ ﷲ ތަޢާލާއީ ކޮންމެ ކަމަކަށް ކުޅަދުންވަންތަ އިލާހް ކަމެވެ. ހުރިހާ ކަމެއްގެ ހުރިހާ ބާރުތަކެއް ލިބިވޮޑިގެންވަނީ ﷲ ތަޢާލާއަށް ކަމެވެ. ކަން މިހެން އޮތުމުން އަޅުގަނޑުމެންގެ ނަފުސްތަކުގެ ނިކަމެތިކަމާއިމެދު ނުވިސްނަނީ ކީވެގެންތޯ މިއީ މިއަދު ކުރަންޖެހިފައިވާ ސުވާލެކެވެ!\n"ޤުދުތަރުގެ އިމްތިހާނެއް މިއީ ކަށަވަރޭ، އިބްރަތެއް ލިބިގަތުން ކޮންމެހެން ލާޒިމޭ، މަންފާ އޭރުން ވާނެޔޭ، ޝައްކެއް ވަހުމެއްނެތޭ، ހިތްވަރު އެކަމުން ލިބިދެޔޭ..."\nމި ދުނިޔެއަކީ ވަޤުތީ ގޮވައްޗެކެވެ. ދާދި އަވަހަށް ހަޤީޤީ މަންޒިލަށް ދިޔުމަށް ދަތުރަށް ފުރަންޖެހިދާނެއެވެ. އަނބިދަރީންނާއި މުދާ ދޫކޮށްފައި މިދުނިޔެއިން ވަކިވެދާންޖެހިދާނެއެވެ. އެދުވަހުން އެއްވެސް މުދަލަކުން ކުރާނެފައިދާއެއްނެތެވެ. ދެންއޮތީ ބަރުޒަޚުގެ ގެ ޙަޔާތެވެ. ކައްވަޅުގެ އެކަނިވެރިކަމެވެ. އެއަށްފަހު މަޙްޝަރުބިމެވެ. ޙިސާބު ބެއްލެވުމެވެ. ޞިރާޠު މަގެވެ. އެއަށްފަހު އޮތީ ދާއިމީ ދިރިއުޅުމެކެވެ. ނަރަކައިގެ ވޭންދެނިވި ޢަޒާބުގެ ތެރޭގައެވެ. ނުވަތަ ސުވަރުގޭގެ މަތިވެރި ނިޢުމަތުގެ ތެރޭގައެވެ.\nﷲ ތަޢާލާ ގެ ވަޙީބަސްފުޅުގައިވެއެވެ. ” اعْلَمُوا أَنَّمَا الْحَيَاةُ الدُّنْيَا لَعِبٌ وَلَهْوٌ وَزِينَةٌ وَتَفَاخُرٌ بَيْنَكُمْ وَتَكَاثُرٌ فِي الأَمْوَالِ وَالأَوْلادِ كَمَثَلِ غَيْثٍ أَعْجَبَ الْكُفَّارَ نَبَاتُهُ ثُمَّ يَهِيجُ فَتَرَاهُ مُصْفَرًّا ثُمَّ يَكُونُ حُطَامًا وَفِي الآخِرَةِ عَذَابٌ شَدِيدٌ وَمَغْفِرَةٌ مِّنَ اللَّهِ وَرِضْوَانٌ وَمَا الْحَيَاةُ الدُّنْيَا إِلاَّ مَتَاعُ الْغُرُورِ ” – سورة الحديد 20 – މާނަ : ” ތިޔަބައިމީހުން ދަންނާށެވެ! ދުނިޔޭގެ ދިރިއުޅުން ވާކަން ކަށަވަރީ ކުޅިވަރެއް ކަމުގައެވެ. އަދި މަޖަލެއް ކަމުގައެވެ. އަދި ޒީނަތެއް ކަމުގައެވެ. އަދި ތިޔަބައިމީހުންގެ މެދުގައި އެކަކު އަނެކަކުގެ މައްޗަށް ބޮޑާވެގަތުމެއް ކަމުގައެވެ. އަދި މުދާތަކާއި، ދަރިންތަކާމެދު، އެކަކު އަނެކަކަށްވުރެ ގިނަކަމަށްބުނެ މޮޅުވާހަކަ ދެއްކުމެއް ކަމުގައެވެ. ވާރޭފެނެއްގެ މިސާލުގައެވެ. އެ ފެނުން ފެންލިބިގެން ފެޅި ގަސްތަކެއް، ދަނޑުވެރިން عجائب ކޮށްފައިވެއެވެ. ދެން އެ ގަސްތައް ހިކިދެއެވެ. ދެން އެ ގަހުގެ ފަތްތައް ރީނދޫވެފައި ވަނިކޮށް ތިބާއަށް ފެންނާނެތެވެ. ދެން އެ ހިކި ހުއިތަކަކަށް ވެދެއެވެ. އަދި آخرة ގައިވަނީ، ގަދަފަދަވެގެންވާ عذاب އެވެ. އަދި اللَّه ގެ حضرة ން ލިބޭ ފާފަފުއްސެވުމަކާއި، ރުއްސެވުމެކެވެ. ކެހިވެރިކަމުގެ ވަގުތީ އުފަލެއްދޭ އެއްޗެއް ކަމުގައި މެނުވީ ދުނިޔޭގެ ދިރިއުޅުން ނުވެތެވެ. “\nމިއަދު އިންސާނާއަށް އޮތީ ކެތްތެރިވުމެވެ. މި އިމްތިހާނުން ފާސް ވޭތޯ ގަދަ އަޅާ މަސައްކަތް ކުރުމެވެ.\nفَإِنَّ مَعَ الْعُسْرِ يُسْرًا މާނައީ؛ "ފަހެ، ހަމަކަށަވަރުން، އުނދަގޫކަމާއެކު ފަސޭހަކަންވެއެވެ."\nއޭޕްރީލް 25, 2020 11:12\nމާޝާﷲ ވަ ރަށް ފު ރިހަމަ.....???\nއޭޕްރީލް 25, 2020 11:34\nޔޫ އާ ދި ބެސްޓް\nއޭޕްރީލް 25, 2020 12:33\nވަރަށް ފުރިހަމަ ލިޔުމެއް..\nމި އާރޓިކަލްގެ ލިޔުންތެރިޔާއަށް ﷲ ޙެޔޮރަހުމަތް ލައްވާށި\nއޭޕްރީލް 25, 2020 13:40\nމީ ލަވަ ކިއާ އަންބާ ކިއަންވީ ވަގުތެއް ނޫން، އަޅުކަމާ އިތުރުކޮއް ދުއާ ގިނަ ކުރަން ވީ ވަގުތުމީ.\nއޭޕްރީލް 25, 2020 22:26\nއެމްޑީޕީގެ މަޖްލިސް މެމްބަރުން ޖެހި ހިސާބުކޮބާ؟؟؟ ނަޝީދުކީކޭބާ ބުނަނީ. ބައްޔަކީ ﷲ ފޮނުއްވާ އެއްޗެއް އެއަށް ޖޯކުޖަހާކަށްނުވާނެ.


Golden Futsal: Furathama match gai Eydhafushin Thulhaadhoo balikoffi\nގޯލްޑަން ފުޓްސަލް: ފުރަތަމަ މެޗުގައި އޭދަފުށިން ތުޅާދޫ ބަލިކޮށްފި\n5 މާރޗް 2022\nފޮޓޯ؛ އަބްދުﷲ އިޔާން/އަދަދު\nމުޅި ރާއްޖެ އަށް ހުޅުވާލައިގެން ކުރިއަށްގެންދާ ގޯލްޑަން ފުޓްސަލް ޗެލެންޖުގައި ބ. އަތޮޅު މުބާރާތުގެ ފުރަތަމަ މެޗުގައި ރޭ އޭދަފުށިން 5-1 ގެ ނަތީޖާއަކުން ތުޅާދޫ ބަލިކޮށްފި އެވެ.\nބ. އަތޮޅުން މުބާރާތުގައި ދެން ވާދަކުރާނީ 2015 ވަނަ އަހަރު މި މުބާރާތް ކާމިޔާބުކުރި ހިތާދޫ އެވެ. ޖުމްލަ ތިން މެޗު ކުޅޭ އަތޮޅު ބުރުގެ ދެ ވަނަ މެޗުގައި އަންނަ ހޯމަ ދުވަހުގެ ރޭ ވާދަކުރާނީ ހިތާދޫ އާއި ތުޅާދޫ އެވެ.\nގްރޫޕް ސްޓޭޖުގެ ފަހު މެޗުގައި އޭދަފުއްޓާ ހިތާދޫ ކުޅޭ މެޗު އޮންނާނީ މި މަހުގެ 10 ވަނަ ދުވަހު އެވެ. މިރޭގެ މެޗަށް ނުކުތްއިރު އަނިޔާގެ ސަބަބުން އޭދަފުށީ ޓީމުގެ މުހިއްމު ދެ ކުޅުންތެރިން ކަމަށްވާ ޝާހީ މޫސާ އާއި އިބްރާހީމް ޝަރީފް އަށް ނުކުޅެވުނެވެ.\nތުޅާދޫ ޓީމަށް ލިބުނު ގެއްލުމަކީ މިރޭ ދިވެހި ޕްރިމިއާ ލީގުގައި ކްލަބް ގްރީން ސްޓްރީޓްސްގެ މެޗެއް އޮތުމުން އެޓީމުގެ މުހިއްމު ކުޅުންތެރިޔާ އަންސަރު އިބްރާހީމް (އަންކޮ) އަށް ނުކުޅެވުމެވެ. މެޗު ފަށައިގެން ކުރީކޮޅު މޮޅަށް ކުޅެ މުހައްމަދު ފާސިރުގެ ގޯލުން އޭދަފުށިން ލީޑު ނެގި އެވެ. އޭގެ އިރުކޮޅެއް ފަހުން އޭދަފުށީގެ ދެ ވަނަ ލަނޑު ކާމިޔާބުކޮށްދިނީ އަހުމަދު އަޝްރަފް ޔޫސުފް (ސޮބީ) އެވެ. އެކަމަކު ފުރަތަމަ ހާފު ނިމުމުގެ ކުރިން ތުޅާދޫ އަށް ލިބުނު ހިލޭ ޖެހުމެއްގައި އެޓީމުން ނަތީޖާގެ ފަރަގު ކުޑަކުރި އެވެ.\nދެ ވަނަ ހާފުގައި އޭދަފުށިން ވަނީ ތިން ލަނޑު ޖަހައިފަ އެވެ. މި ލަނޑުތައް ކާމިޔާބުކޮށްދިނީ ހަމްދާން އަބްދުއްސައްތާރު އާއި އަލީ ނަސީމް އަދި ސޮބީ އެވެ. ދެ ލަނޑު ޖެހި ސޮބީ ވަނީ މެޗުގެ މޮޅު ކުޅުންތެރިޔާގެ މަގާމް ވެސް ހޯދާފަ އެވެ.\nމި ހާފުގައި ލަނޑު ޖަހާނެ ގިނަ ފުރުސަތުތަކެއް އޭދަފުށީ ޓީމަށް ލިބި ބޭކާރުވިއިރު ތުޅާދޫ ޓީމުން ފޮނުވާލި ހަމަލާތައް އޭދަފުށީ ޓީމުގެ ގޯލްކީޕަރު އަލީ އަޖުފާން އަމްޖަދު ވަނީ މަތަކޮށްފަ އެވެ.\nގޯލްޑަން ފުޓްސަލް ޗެލެންޖުގައި އޭދަފުށި ތަމްސީލުކުރަނީ ޔުނައިޓެޑް ވީ އިންނެވެ. އެޓީމުގެ މެއިން ސްޕޮންސަރަކަށް މެޑްފްލެކްސް ހަމަޖެއްސިއިރު ކޯ ސްޕޮންސަރަކީ އެއިޓީ ފޯ – 84 އެވެ. މީގެ އިތުރުން ކިވީ ލައިން އާއި އޭދަފުށީ ކައުންސިލުން ޓީމަށް އެހީތެރިކަން ފޯރުކޮށްދެ އެވެ، އޭދަފުށީ ޓީމުގެ ޖާޒީ ކިޓް ތައްޔާރުކޮށްދީފައިވަނީ ލަމްޕޯ ސްޕޯޓްސްވެއާ އިންނެވެ.\nބ. އަތޮޅު ބުރުގައި ތުޅާދޫ އާއި ހިތާދޫ ވާދަކުރާ މެޗު ފަށާނީ އަންނަ ހޯމަ ދުވަހުގެރޭ 8:15 ގަ އެވެ.


ކެޔޮނިރު ކޮލަމް: އިބިލީހަށް ބުނި ނަދުރު! |\nއަޅުގަނޑަކީ ވެސް ދިވެއްސަކީމެވެ. ފުޅުބޯޅަ އަށް ވެސް ސަޕޯޓް ކުރަމެވެ. ދިވެހި ޤައުމީ ފުޓުބޯޅަ ޓީމް މިރޭގެ މެޗުން މޮޅުވުމަށް ވެސް އެދެމެވެ. މޮޅުވެއްޖެ ނަމަ ޓީމުގެ ބައެއް ކުޅުންތެރިން ގަލޮޅު ދަނޑުގެ ވިނަގަނޑުމަތީ މިރޭ ޝުކުރުގެ ސަޖިދައެއް ކުރާނެކަން ޔަޤީނެވެ. އަދި ބައެއް ކުޅުންތެރިން މެޗަށްފަހު ޝުކުރުގެ ދެރަކްއަތް ނަމާދެއް ވެސް ކޮށްފާނެއެވެ. މެޗުން މޮޅުވުމުގެ އުފަލުގައި ބައެއް ދިވެހީން 1000 ފަހަރު ތަސްބީހަވެސް ކިޔާފާނެއެވެ. އަނެއް ބަޔަކު މިސްކީނުންނަށް ކާންވެސް ދީފާނެއެވެ. މިހިރީ ހައްތަހާ ވެސް އުފާވެރި ކަމެއް ވުމުން ﷲ އަށް ހަމްދު ކުރުމުގެ ގޮތުން ކުރެވިދާނެ ކަންކަމެވެ. ނަމަވެސް ދިވެހި ސަރުކާރުގެ ކުޅިވަރާބެހޭ ވަޒީރު އަހްމަދު މަހްލޫފް ވިދާޅުވީ މުޅިން އެހެން ކަހަލަ "ނަދުރެ"ކެވެ!\nމިރޭގެ މެޗުން މޮޅުވެގެން ދިވެހި ޤައުމީ ފުޓުބޯޅަ ޓީމް ފައިނަލަށް ހިނގައްޖެ ނަމަ، ފައިނަލް މެޗާ ޖެހެންދެން ކޮންމެ ރެއަކު ކާނިވާ ސަރަހައްދުގައި މިއުޒިކް ޝޯ ބާއްވާނެ ކަމަށް މިނިސްޓަރ މަހްލޫފް ވިދާޅުވިއެވެ. މިކަމާ ހަމަ ގައިމުވެސް އުފާ ކުރާނެ އެކަކީ އިބިލީހެވެ. މިއުޒިކާއި ނެށުމާއި ނާޗަރަންގީ އަކީ އިންސާނުން މަގުފުރެއްދުމަށް ޝައިތާނާ ބޭނުންކުރާ އެންމެ ވަރުގަދަ އެއް ވަސީލަތެވެ. މެޗުން މޮޅުވެއްޖެ ނަމަ ކޮންމެ ރެއަކު މިއުޒިކް ޝޯއެއް ބާއްވަވާނެ ކަމަށް މިނިސްޓަރ ވިދާޅުވީ ކާކަށް ހިއްވަރު ދޭއްވަން ބާވައެވެ؟ ކުޅުންތެރީންނަށް ތޯއެވެ؟ ނުވަތަ ސަޕޯޓަރުންނަށް ތޯއެވެ؟ ނުވަތަ އިބިލީހަށް ތޯއެވެ؟ މިއީ ހަމަ ރަނގަޅަށް ވެސް އިބިލީހަށް ބުނި ނަދުރަކާ ވަރަށް ވެސް ވައްތަރެވެ!\nމި މިއުޒިކް ޝޯތައް ބާއްވާނީ މާލޭ ސިޓީ ކައުންސިލާ ވެސް ގުޅިގެން ކަމަށް މިނިސްޓަރ މަހްލޫފް ވިދާޅުވުމުން އެކަމަށް ރައްދު ދެއްވައި މޭޔަރ މުއިއްޒު ކުރެއްވި ޓްވީޓެއްގައި ވިދާޅުވެފައި ވަނީ މާލޭ ސިޓީ ކައުންސިލުން ބާއްވާ އެއްވެސް މިއުޒިކް ޝޯއެއް ނޯންނާނެ ކަމަށާއި ސިޓީ ކައުންސިލުން އިސްނަގައިގެން އިންތިޒާމް ކުރިކަމަކީ ދަނޑަށް ނުވަދެވޭ މީހުންނަށް އެއްތަނެއްގައި ތިބެ ފޯރީގައި މެޗު ބަލައިލުމުގެ އިންތިޒާމް ހަމަޖައްސައިދިނުން ކަމުގައެވެ. މިއީ މޭޔަރު ވިދާޅުވި ވަރަށް ރަނގަޅު ވާހަކައެކެވެ. ކުރިއަށް އޮތް ތާނގައި ވެސް ޤައުމީ އުފާ ފާޅުކުރުންތަކުގަ އާއި، އީދު ފަދަ މުނާސަބަތުތަކުގައި ވެސް، މިއުޒިކް ޝޯތައް ނުބޭއްވުމުގައި މާލޭ ސިޓީ ކައުންސިލުން މިފަދަ ސްޓޭންޑެއް ނަގާނެ ކަމަށް އުއްމީދު ކުރަމެވެ.\nމިއުޒިކް ޝޯއަކީ މިނިސްޓަރ މަހްލޫފް މާ ބާއްވަވާ ހިއްޕުޅުވާ އެއްޗެކެވެ. ޝޯތަކުގައި އެހާ ރީތި އަޑަކުން ލަވަ ވިދާޅުވެވޭތީ ކަމަށް ވެސް ވެދާނެއެވެ. މީގެ ކުރިންވެސް މާލޭގައި ބާއްވަން އުޅުން މަގުމަތީ ބާޒާރެއްގެ ތެރެއިން ވެސް މިއުޒިކް ޝޯތަކެއް ބާއްވަވަން މަހްލޫފް އިއުލާން ކުރެއްވުމުން ގިނަ ބަޔަކު އެކަމަށް ފާޑުކިއެވެ. މިފަހަރު މަހްލޫފް "އިބިލީހަށް ބުނި ނަދުރާ" ގުޅިގެން ވެސް ދިވެހީންގެ ގިނަ ބަޔަކު ދަނީ ފާޑު ކިޔަމުންނެވެ.\nދިވެހި ޤައުމީ ޓީމަށް އެންމެން ވެސް ތާއީދު ކުރަން ޖެހޭނެއެވެ. އެއީ ހަމަ ރަނގަޅު ކަމެކެވެ. އެސް.ޓީ.އޯ ފަދަ ޤައުމީ ކުންފުނި ތަކުންވެސް ޤައުމީ ފޯރީގައި މުޅި މާލެ ރަތްކޮށްލައިފިއެވެ. މައްސަލައެއް ނެތެވެ. ނަމަވެސް ޤައުމީ އެހެން ބައެއް ކަންކަމުގައި ވެސް އެސް.ޓީ.އޯ ފަދަ ކުންފުނިތަކުން ޤައުމު ރަތް ކޮށްލާނެ ނަމައޭ ހިތަށް އަރައެވެ. ޤައުމުން ޑްރަގްގެ ވަބާ ފޮހެލައި ގޭންގް ހަނގުރާމައިން ޒުވާނުން ސަލާމަތް ކުރަން ޤައުމީ އެންމެން މިފަދައިން އެއްގަލަކަށް ނާރަނީ ކީއްވެގެން ބާވައެވެ؟ ޤައުމީ ޓީމަށް ރައީސް ޔާމީން ހިއްވަރު ދެއްވުމުން މިނިސްޓަރ މަހްލޫފް އެކަމަށް މަރްހަބާ ވިދާޅުވި ވިދާޅުވުމަކީ ސިޔާސީ ހަތުރުންނަށް ވެސް ޤައުމީ ކަންކަމުގައި އެއްގަލަކަށް އެރިދާނެ ކަމުގެ ހެއްކެކެވެ. މިޤައުމުން ޑްރަގްގެ ވަބާ އެކީ އެކައްޗަކަށް ފޮހެލަން ސިޔާސީ ހުރިހާ ފަރާތްތައް އެއްގަލަކަށް އަރައި، ޤައުމީ ޖޯޝުގައި ޑްރަގްގެ "ވިގަނި" މި ޤައުމުން ފަހައި ބާލަންވީއެވެ. މިޤައުމުގެ ކުރިމަގަށް އެޅިފައިވާ އެންމެ ބޮޑު ހިޔަންޏަކީ އެއީ އެވެ. އެއިރުން ޤައުމީ ފުޓުބޯޅަ ކީއްކުރަންތޯ، ހުރިހާ ކުޅިވަރެއްގެ ޤައުމީ ޓީމުތަކަށް ވެސް ރަން މެޑަލް ލިބޭނެއެވެ. އަދި މުޅި ޤައުމަށް އާރޯ ކަން އައިސް، އިގްތިސޯދު ކުރިއަރައި، ދިވެހީންނަށް އުފާވެރިކަމާއި ކުރިއެރުން ލިބިގެން ދާނެއެވެ.\nކުޅިވަރަކީ މީހުން އެއްގަލަކަށް އަރުވާ އެއްޗެކެވެ. ހަތުރުން މިތުރުންނަށް ހަދާ އެއްޗެކެވެ. މިފަހަރު ސާފް ޗެމްޕިއަންޝިޕްގެ ތައްޓާއި ރަން މެޑަލް ލިބިއްޖެ ނަމަ އެންމެން ގުޅިގެން ކުރަން "ނަދުރު" ބުނަންވީ ކަމަކީ ކޮންމެ ރެއަކު މިއުޒިކާއި ނާޗަރަންގީ ބޭއްވުމެއް ނޫނެވެ. ޤައުމުން ޑްރަގްގެ "ވިގަނި" ފަހައި ބޭލުމަށް އަތުކުރި އޮޅާލައި "ނަދުރު" ބުނަންވީއެވެ. މިއީ ހަމަ މިނިސްޓަރ މަހްލޫފާ ވަރަށް ގުޅޭ ނަދުރަކަށް ވާނެއެވެ. މަހްލޫފަކީ ޒުވާނުންގެ މިނިސްޓަރ ވެސް ވިއްޔާއެވެ! މިނިސްޓަރެވެ. މި ނަދުރުގެ ވާހަކަ އަވަހަށް ޓްވީޓް ކޮށްލައްވާށެވެ. އަޅުގަނޑު ހަމަ ގައިމުވެސް ރީޓްވީޓް ކޮށްލާނަމެވެ. އެކަމަކު އެފަދަ ޓްވީޓަކާ އެކު އިބިލީސް ރުޅި އައިސްގެން މަހްލޫފް އަންފޮލޯ ކުރިއަސް އެތަކެއް ދިވެހީން މަހްލޫފް ފޮލޯ ކުރާނެކަން ޔަޤީނެވެ.


Maaginain nidhumaai baaleehugai moonu alhaigen nidhumakee loa andhiri vaa kameh - dhiraasa | ungoofaaru.com\nބަނޑޭރިގަނޑު/ދިރިއުޅުން/މާ ގިނައިން ނިދުމާއި ބާލީހުގައި މޫނު އަޅައިގެން ނިދުމަކީ ލޯ އަނދިރިވާ ކަމެއް – ދިރާސާ\nމާ ގިނައިން ނިދުމާއި ބާލީހުގައި މޫނު އަޅައިގެން ނިދުމަކީ ލޯ އަނދިރިވާ ކަމެއް – ދިރާސާ\nމުނާޒު މުޙައްމަދު 12 މާރޗް 2016\n0 90 1 މިނެޓުން ކިޔާލެވޭ\nއޮންލައިން ނޫސް މިރަރ ގައި ރިޕޯޓްކޮށްފައިވާ ދިރާސާއެއް ބުނާ ގޮތުގައި ދުވާލަކު 8 ގަޑި އިރަށްވުރެ ގިނަ އިރު ނިދުމަކީ ލޮލަށް ގެއްލުން ލިބި ލޯ އަނދިރި ވުމަށް މެދުވެރިވާ ސަބަބެކެވެ. އަދި މީ އިނގިރޭސި ވިލާތުގައި އެންމެ ގިނައިން ލޯ އަނދިރި ވުމަށް މެދުވެރިވާ އެއް ސަބަބު ކަމުގައި ދިރާސާގައި ބުނެފައި ވެއެވެ. ލޮލުގެ ފެނުން ގެއްލުމަށް މެދުވެރިވާ އެންމެ އާންމު ބައްޔަށް ކިޔަނީ “މަސްކިއުލާ ޑިޖެނެރޭޝަން” ނުވަތަ “އޭޖް ރިލޭޓެޑް މަސްކިއުލާ ޑިޖެނެރޭޝަން” އެވެ. އެއީ އުމުރުން ގިނަ ދުވަސް ވުމުން ލޮލުގެ ފެނުމަށް ބަދަލު އައުމަށް ކިޔާ ނަމެކެވެ. މަސްކިއުލާ ޑިޖެނެރޭޝަން ގެ ސަބަބުން ލޮލަށް އެއްވެސް ތަދެއް އިހުސާސްއެއް ނުކުރެވޭނެވެ. ނަމަ ވެސް ލޯ ފުސްވެ ފޮތްކިއުމާއި މިހުންގެ މޫނު ދެނެގަތުން ކަހަލަ އާންމު ދިރި އުޅުމުގެ ކަންކަމަށް މަޑު މަޑުން ހުރަސް އެޅޭނެއެވެ.\nނޮދަން ކެލިފޯނިއާ ރެޓިނާ ވިޓްރިއަސް އެސޯސިއޭސަން ގެ ޑޮކްޓަރ ރާހުލް ކަރުނާ ވަނީ މި ދިރާސާގައި މަސްކިއުލާ ޑިގެނެރޭޝަން ހުންނަ އަދި ނުހުންނަ މީހުންނާ އެކު މުޅި ޖުމުލަ 1003 މީހުން ބައިވެރިކޮށްފައެވެ. އެއަށް ފަހު މި މީހުން އާންމުކޮށް ނިދާ އުޅެނީ ކިހާ އިރަކުތޯ ބާލާފައި ވެއެވެ. ދިރާސާގެ ނަތީޖާ ދެއްކި ގޮތުގައި މަސްކިއުލާ ޑިޖެނެރޭޝަން ނުހުންނަ މީހުން އާންމުކޮށް ނިދަފައި ވަނީ 7.97 ގަޑިއިރު ނުވަތަ އެއަށް ވުރެ މަދުންނެވެ. އެއާ ޚިލާފަށް މަސްކިއުލާ ޑިޖެނެރާޝަން ހުންނަ މީހުން ދުވާލަކު 8.17 އާއި9ގަޑިއިރާ ދެމެދުގެ ވަގުތަކަށް ނިދާކަން ދިރާސާއަށް އިނގުނެވެ.\nމިރަރ އިން ރިޕޯޓްކޮށްފައިވާ ގޮތުގައި މި ދިރާސާގެ ކުރިން ކޮށްފައިވާ އެހެން ދިރާސާއަކުން އިނގުންގޮތުގައި ބާލީހުގައި މޫނު އަޅައިގެން ނިދުމަކީ ވެސް ލޯ އަނދިރި ވުމަށް މަގު ފަހި ކުރުވާ ކަމެކެވެ. ބާލީހުގައި މޫނު އަޅައިގެން ނިދުމުގެ ސަބަބުން ލޯ ފިތޭ ގޮތްވެ އޭގެ ސަބަބުން ލޮލުގައި އުފެދޭ “އޭކްއަސް ހިއުމާ” ކިޔާ ފެނެއް ލޮލުން ބޭރުވުން ހުއްޓުވާލައެވެ. މިފެނަކީ އެފެން ލޮލުގައި ގިނަވެ އެއިން އުފެދޭ ޕުރެސަރުން ލޮލުގެ ގޮބޮޅީގެ ބައްޓަމާއި ސައިޒު އެއްވަރެއްގައި ހިފެހެޓުމަށް އެހީވެދޭ ފެނެކެވެ. ލޮލުގެ ޕުރެސަރު އެއްވަރެއްގައި ހުރުމަށް މިފެން ލޮލުގައި އުފެދޭ ވަރާއި ބޭރުވާ ވަރު ހަމަ ހަމަ ވާން ޖެހެއެވެ. ބާލީހުގައި މޫނު އެޅުމުގެ ސަބަބުން މިފެން ބޭރުކޮށްދޭ ބައި ހަލާކުވެ، ލޮލުގެ ޕުރެސަރު އިތުރުވެ، ލޮލުން ސިކުނޑިއަށް ސިގުނަލް ފޮނުވައިދޭ ނާރުތަށް މަރުވެ، ލޮލުގެ އަލިކަން ގެއްލޭގޮތް ދިމާވެއެވެ. މިގޮތުން ލޮލުގެ ޕުރެސަރަށް ކުޑަ ބަދަލެއް އަޔަސް ސިކުނޑިއަށް ސިގުނަލް ފޮނުވައިދޭ ނާރުތަކަށް ބޮޑެތި ގެއްލުން ތަކެއް ލިބޭނެ ކަމަށް ދިރާސާއާ ހަވާލާދީ މިރަރ ގައި ބުނެފައި ވެއެވެ.\nއުނގޫފާރު ސުކޫލުގެ 8 ވަނަ އިންޓަހައުސް ޖޫނިއާ ފުޓްބޯޅަ މުބާރާތް ފެށިގެން ކުރިއަށް ދަނީ


11 matchun molhuve PSG in bodu record akaa hamakoffi | Mihaaru\nމާސޭގެ ކަމާރާ (ކ) ކައިރިން ޕީއެސްޖީގެ އެމްބާޕޭ ބޯޅަ ހިފައިގެންދަނީ.-- ފޮޓޯ: އޭއެފްޕީ\n29 އޮކްޓޯބަރ 2018 - 11:06\nޔޫރަޕްގެ ވަރުގަދަ ފަސް ލީގުގައި މިހާތަނަށް ސީޒަނެއްގެ ފުރަތަމަ 11 މެޗުން މޮޅުވުމުގެ ރެކޯޑް އޮތީ އިންގްލެންޑުގެ ޓޮޓެންހަމް ހޮޓްސްޕާސް އަތުގަ އެވެ. އެ ޓީމުން ރެކޯޑް ހެދީ 1960-1961 ވަނަ އަހަރުގެ ސީޒަނުގަ އެވެ.\nޕީއެސްޖީގެ ކޯޗުކަމާ ތޯމަސް ޓުޗެލް ހަވާލުވުމަށް ފަހު އަންނަނީ އެ ޓީމާ އެކު ރަނގަޅު ނަތީޖާތަކެއް ނެރެމުންނެވެ. އެ ގޮތުން ޕީއެސްޖީން މިހާރު ވަނީ ފްރާންސްގެ ފުޓްބޯޅަ ސީޒަނެއްގެ ފުރަތަމަ މެޗުތަކުގައި ޖެހިޖެހިގެން އެންމެ ގިނަ މޮޅު ހޯދުމުގެ ރެކޯޑް ގާއިމްކޮށްފަ އެވެ.\nސަތޭކަ ޕަސެންޓް ރެކޯޑަކާ އެކު ޕީއެސްޖީ ލީގުގެ އެއް ވަނައިގައި އޮތީ 11 މެޗުން 33 ޕޮއިންޓް ހޯދައިގެންނެވެ. ދެ ވަނައިގައި އޮތީ 11 މެޗުން 25 ޕޮއިންޓާ އެކު ލިލް އެވެ.\nމާސޭ ދަނޑުގައި ރޭ ކުޅުނު މެޗުގައި ޕީއެސްޖީން ދެ ލަނޑު ޖެހީ ވެސް މެޗުގެ ދެ ވަނަ ހާފުގަ އެވެ. ފުރަތަމަ ލަނޑު މެޗުގެ 65 ވަނަ މިނިޓްގައި ކާމިޔާބުކުރީ މި ވަގުތު ރަނގަޅު ފޯމެއްގައި ހުރި އުމުރުން 19 އަހަރުގެ ކިލިއަން އެމްބާޕޭ އެވެ. އޭނާ ކުޅެން ނުކުތީ ބަދަލު ކުޅުންތެރިއެއްގެ ގޮތުގަ އެވެ. މިއީ މި ސީޒަނުގައި ކުޅުނު 10 މެޗުން އެމްބާޕޭ ޖެހި 12 ވަނަ ލަނޑެވެ.\nއިތުރު ވަގުތުގައި ޕީއެސްޖީގެ ދެ ވަނަ ލަނޑު ޖެހީ ޖަރުމަނުގެ މިޑްފީލްޑަރު ޖޫލިއަން ޑްރެކްސްލާ އެވެ.\nރޭގެ މެޗަށް ފަހު ޓުޗެލް ބުނީ އެމްބާޕޭ ފުރަތަމަ އެގާރައިގައި ނުހިމެނީ ގާތްގާތުގައި ގިނަ މެޗުތަކެއް ކުޅެފައިވާތީ އެ އުމުރުގައި އޭނާ އަށް ޕްރެޝަރު ބޮޑުކުރަން ބޭނުންނުވާތީ ކަމަށެވެ.\nޕީއެސްޖީ އަށް ލަނޑު ޖަހައިދޭން ރޭގެ މެޗުގައި ނޭމާ އަށް ގިނަ ފުރުސަތުތަކެއް ލިބި ވަނީ ބޭކާރުވެފަ އެވެ. ނޭމާގެ ކުޅުމާ ބެހޭގޮތުން ޓުޗެލް ބުނީ އެއްވެސް ކުޅުންތެރިއަކު އަބަދު 100 ޕަސެންޓް ނުދެވޭނެ ކަމަށާއި ކުޅުންތެރިންގެ ކުޅުން އެކި ދުވަހު ހުންނާނީ އެކި ވަރަށް ކަމަށެވެ.


Raajje ai flamingo thakeh hifai, 30,000 rufiya ah vikkanee | Mihaaru\nރާއްޖެ އައި ފްލެމިންގޯތަކެއް ހިފައި، 30،000ރ. އަށް ވިއްކަނީ\nހއ. ފިއްލަދޫގެ އަތިރިމަތިން ފެނުނު ފްލެމިންގޯތައް. -- ފޮޓޯ: އަބްދުﷲ އިހުވާން\n19 އޮކްޓޯބަރ 2021 - 11:21\nމި ދުވަސްވަރު ރާއްޖެ އަށް ހިޖުރަކުރާ ދޫނިތައް ހިފައި ގޯނާކުރާ ނަމަ ފިޔަވަޅު އަޅާނެ ކަމުގެ އިންޒާރު އީޕީއޭ އިން ދީފައި ވަނިކޮށް، ފްލެމިންގޯތަކެއް ހިފައި 30،000ރ. އަށް އެ ވިއްކަން ޖަހައިފި އެވެ.\nމި ފްލެމިންގޯތައް އެންމެ ފުރަތަމަ ފެނިފައި ވަނީ ހއ. ފިއްލަދޫ ފުއްޓަރު ފަރާތު އަތިރިމަތިންނެވެ.\nމި ދޫނިތަކުގެ ފޮޓޯ ނަގައި ސޯޝަލް މީޑިއާ އަށް ލި ހއ. ފިއްލަދޫގެ ޒުވާން ފޮޓޯގްރާފަރު އަބްދުﷲ އިހުވާން ބުނީ އެ ރަށު އަތިރިމަތިން މި ދޫނިތައް އެންމެ ފުރަތަމަ ފެނުނީ މިދިޔަ އާދިއްތަ ދުވަހު މެންދުރު ފަހު ކަމަށެވެ. އޭނާ ބުނީ އެ ފްލެމިންގޯ އައިނުގައި 14 ދޫނި ތިބި ކަމަށެވެ.\nމާކަނާގެ އާއިލާ އަށް ނިސްބަތްވާ ފްލެމިންގޯ އަކީ މީގެ ކުރިން ދުވަހަކު ވެސް އެ ރަށު އަތިރިމަތިން ފެނުނު އެއްޗެއް ނޫނެވެ.\n"އެ ދޫނިތައް ވަރަށް އޮޅު، ވިއްސަކަށް ފޫޓު ކައިރި އަށް ދިޔައިމާ ވެސް ރީތިކޮށް ތިބީ،" އެ ރަށުން އެއްވެސް މީހަކު ދޫނިތަކަށް ގޯނާ ނުކުރާ ކަމަށް އޭނާ ބުންޏެވެ.\nއެ ދުވަހު އިރުއޮއްސެނިކޮށް އެ އައިނުން އެއް ދޫނި އުދުއްސާލުމުން، އޭގެ ފަހަތުން ހުރިހާ ދޫންޏެއް ދިޔަ އެވެ. އެ ދޫނިތައް މިސްރާބު ޖެހީ ހއ. ބާރަށާ ދިމާލަށެވެ.\n"ބާރަށް މިތާ ވަރަށް ކައިރީގައި އޮންނާތީ ސީދާ އެނގޭ އެ ރަށަށްކަން ދިޔައީ،" އިހުވާން ބުންޏެވެ.\nވިއްކަން ޖެހީ ވައިބަ ގްރޫޕެއްގައި\nފްލެމިންގޯ ވިއްކަން ޖަހާފައި އޮތީ "ކުޅުދުއްފުށި ޕެޓް ލަވާސް" ކިޔާ ވައިބާ ގްރޫޕެއްގަ އެވެ. އެ ވިއްކަން ޖަހައިފައި އިން މީހާ އަށް "މިހާރު" އިން ގުޅުމުން ފޯނެއް ނުނަގަ އެވެ.\nބާރަށުން "މިހާރު" އާ ވާހަކަދެއްކި މީހަކު ބުނީ މި ފްލެމިންގޯތައް އެ ރަށަށް ދިއުމުން ބަޔަކު މީހުން ދާ ޖަހައިގެން ބައެއް ދޫނިތައް ހިފި ކަމަށެވެ. އަދި ދޫނިތައް ހިފަން ފެށުމުން އެއްކޮށް އުޅުނު އެ ހުރިހާ ދޫންޏެއް ބައިބައިވެ، އެކި ދިމަދިމާލަށް ދިޔައީ ކަމަށް ބުންޏެވެ.\nމި މައްސަލައާ ގުޅޭ ގޮތުން އީޕީއޭ އިން މިއަދު ބުނީ ރާއްޖެ ހިޖުރަކުރި ފްލެމިންގޯތަކެއް ހިފައިގެން، އެ ވިއްކަން ޖެހި މައްސަލައެއް ފުލުހުންނާ ގުޅިގެން އެ އިދާރާ އިން މިހާރު ބަލަމުން އަންނަ ކަމަށެވެ. މިކަން ހިނގާފައި ވަނީ ވެސް މިހެން ހިޖުރަކުރާ ދޫނި ހިފައި ގޯނާކުރާ ނަމަ ފިޔަވަޅު އަޅާނެ ކަމުގެ އިންޒާރު ދީފައި ވަނިކޮށެވެ.\nMiee dhoonithah hijura kuraa dhuvasvaru, goana koffi nama fiyavalhu alhaanan: EPA\nހިމާޔަތްކޮށްފައިވާ ދޫނިތައް ހިފައި ގޯނާކުރާ މީހުންނަށް، ތިމާވެއްޓަށް ދޭ ގެއްލުންތަކަށް ޖޫރިމަނާ ކަނޑައެޅުމާއި ބަދަލު ހޯދުމުގެ ގަވައިދާއި ގުދުރަތީ ގޮތުގައި ނުވަތަ ތަބީއީ ގޮތުގައި ހިމާޔަތްކޮށް ރައްކާތެރިކުރާ ދިރޭ ތަކެއްޗާ ބެހޭ ގަވައިދުގެ ދަށުން ބޮޑެތި ޖޫރިމަނާތައް ކަނޑައެޅޭނެ އެވެ.\nތިމާވެށި މޫސުން އީޕީއޭ ދޫނި\n47 ކޮމެންޓް, 80 ރިއެކްޝަންސް\nމިރާއްޖޭގެ މީހުންނާއި ވެލާ ކަހަނބާއި ދޫނި ހިމާޔަތް ކޮށްފައޮތީ މޮހޮނަށް އޮޑި ދިންގޮތަށް! މީހުން ހިމާޔަތް ކުރިޔަސް މީހުންގެ ދަރިން ހަލާކު ކުރަން ޑޮފރަގު އެތެރެކޮށް އޭގެވިޔަފާރިކުރާ މަހުޖަނުންނަށް ކުރާމީހުންނަށް ދެވޭއަދަބެއް އޮވޭތަ؟ ނަމަކަށް ވެލާ ކަހަނބާއި ދޫނި ހިމާޔަތްކޮށްފަ، އެއިން އެއްޗެއް ބިހެއް އަޅައި އާލާވާނޭ ބިންކޮޅެއް ރާއްޖޭގައި އެބައޮތްތަ؟ ކާނެ މީހަކު ކާނެގޮތަކަށް ހިފައި ކަނީީ؟\nއާމުން ހޭލުންތެރިކޮށްގެން ވާނީ\nހިޖުރަ ކުރާ ދޫނި ރާއްޖެއައިސް އުޅޭ ވަގުތު ފުޓޯ ނަގާ ވީޑިޢޯ ކޮށްލާ , އެއެއްޗެއްސަށް ގެއްލުން ނުދޭންވީ. ޢޕއ އިން ވެސް ޖޫރިމަނާ ކުރަނީ.\nކޮބާއެދޫނިތައްވެސް އައީ މިގައުމު އަޅުވެތިކަމަކައްދާތީ ސަލާމަތްކުރަން އެސޮރުމެން އެބުނަނީ ތިމަންނަމެން ވެސްމީ މިނިވަނުންނޭ ވީމާ ދިވެހި ރައްޔިތުން ނަކީވެސް މިނިވަނުންނޭ އަޅުވެދި ނުކުރާށޭ އެންމެ5އަހަރައް ގައުމުހިންގަން ރައްޔިތުން ހަވާލްކުރި އަކަސް ވެދުމާސަލާމް ފުރީމޯލްޑިވްސް ފުރޮމް އިންޑިއާ މަހަލްދީބް\nތި ދޫނި ހިފާ ވައިބާ ގްރޫޕުގައި ވިއްކަން ޖެހީ ހއ.ބާރަށު ސިއްހީ މަރުކަޒާ ހަވާލުވެ ހުރި މުހުސިނު. މިކަހަލަ މީހުން ތަން ތަނުގެ ވެރިންނަށްލާން ހެޔޮނުވާނެ.\nހަތަރުފަރާތުން އަރާހޯދާހޯދާވެސް ނުފެނުނު ފްލެމިންގޯއެއް ވިއްކުމެކޭ ގުރައެއް ނުވަތަ ޓޭންކަށްއަޅާ މަހެއް ވިއްކުމެކޭ މީގަ ވަކިންކަންބޮޑުވާންޖެހޭތަފާތެއް. ކޮންމެއަހަރަކު ޑެންމާކުން ޓްރޭޑިސަނޭބުނެ އެތައްހާސް ކޯމަހެއް ކަތިލާއިރު ސްޕެނިސް މީހުން ރަހުމެތްނެތި ބުލްފައިޓުކުރާއި ޖަޕާނުން ބޮޑުމަސްނަގާއިރު ތިމާވެށި ސަލާމަތްކުރާމީހުން ކަންބޮޑެއްނުވޭ. އެހެންމީހަކު މަދިރިއެއް މަރާލިައަސް ތިމާވެށިހަލާކުވީ. ޑައެނޯސް ތައް ނެތިދިޔައީ ބަޔަކު ހިފައިގެން ވިއްކިވަރުންތާ\nރިޝްވަތު ނަގައި ކުރަން އުޅޭ ކަންތައް ހުއްޓާލާ. އެއީ އެންމެ މޮޅު ފިޔަވަޅަކީ.\nމީގެ އަހަރުތަކެއް ކުރިން އިންޑިޔާ ލަންކާއިން އަރަބި ގައުމުތަކަށާއި އެފްރިކާ ބައްރަށް ހިޖުރަކުރަމުންދިޔަ ދޫނިތަކެއް ދިވެހިރާއްޖޭގައި މަޑުކުރުމުގެތެރޭގައި އޭގެން ބައެއް ދޫނި ނުގޮސް ރާއްޖޭގައި ވަޒަންވެރިވިއެވެ. މިހާރު އެ ދޫނިތަކަށް ކިޔަނީ ދިވެހިރައްޔިތުންނެވެ. ފްލެމިންގޯ ރާއްޖެއަށް އަހުލުވެރިކޮށް އިރުވާހުދު ފަދައިން ރާއްޖޭގެ ދޫންޏަކަށް ހަދާލަން ރަގަޅެވެ.\nއަވަހެއް ނުން ފިޔަވަޅުއަޅާ އިންސާފުގާއިމުކުރަންކުރާ މަސައްކަތްތައް!4ބިލިއަން ރުފިޔާގެ ހިޔާނާތް ހިންގައިގެން އުޅޭއިރު މުއައްސަސާތައް ހިރުވާވެސްނުލާ.\nޢެތަކެތި ހިމާޔަތް ކުރަން ކުރާނީ ކޮންކަމެއްތޯ. ކޮންތާކުން ކޯންޗެއްތޯކާނީ. ސަރުކާރަށްއޮތީ ބުނެލާނެ ބަހެއްއެކަނީ. މިހާރުވެސް މާރަނގަޅުވާނެ ތިކަހަލަ ފެނިގެއްލިދާ ދޫނި ހިފައިގެން ސަލްޓަންޕާކާއި ރާއްޖޭގައި ހަދާފައިހުރި ރީތި ޕާކުތަކުގައި ކާންދީ ބަލައްޓައިގެން ގެންގުޅެވޭގޮތެއް ހެދިއްޔާ. ޕާކުތަކަކީ ހުސް އެކަނި ގަސް ހައްދާ ރީތިކުރާތަނެއްނޫން. ތިޤާނޫނު އުވާލަ. ތިޤާނޫނަކީ ހ. ތަނޑިރަތްމާގެ އަޙްމަދު ޝަފީޤަށް ޖެއްސުމަށް ހެދި ޤާނޫނެއް.\nފުލެމިންގޯ ތައް ނުހިފަންވީ ސަބަބެއް ނެތް. އެއީ މޫސުމީ ދޫނިތަކެއް. ރާއްޖޭގަ އުޅޭ ދޫނިތަކެއް ނަމަ ރަގަޅު ނުހިފަން. މާދަށް ވެސް އެ ދޫނިތައް ހިގައިދާނެ. ހިފި ދޫނިތައް އާލާކުރަނި.\nމިކަހަލަ ޚިޔާލު ތަކާހެދި މިދުނިޔެއާއި މިގައުމުގެ ތިމާވެށި އަދި ދޫނިސޫފާސޫފި ނެތިގެން ދަނީ. މޫސުމީ ވެއްޖިއްޔާ ހިފައި އަނިޔާކޮށް އެދޫނި ތަކުގެ ގުދުރަތީ ދިރިއުޅުމަށް ދުއްތުރާ ކުރާކަށް ނުޖެހޭނެ.\nމައްސަލައަކީ އެ ދޫނިތައް ހިފައިގެން ރަނގަޅަށް ނުބެލެހެއްޓޭތީ. މިއުޅެނީ ފަރުޟު 05 ނަމާދު ނުކުރެވިގެން